Inter Athun Juventus Balivumun Pirlo Ge Faadukiyun Kulhuntherinnah - Vaguthu\nއިންޓަ އަތުން ޔުވެންޓަސް ބަލިވުމުން ޕިރްލޯގެ ފާޑުކިޔުން ކުޅުންތެރިންނަށް\n5 މަސް ކުރިން ( ޖެނުއަރީ 18, 2021 )\nޔުވެންޓަސްގެ ކޯޗު އަންދްރޭ ޕިރްލޯ\nއިޓާލިއަން ލީގުގައި ޗެމްޕިއަން ޔުވެންޓަސް އަތުން އިންޓަރމިލާން ހޯދި މޮޅާއެކު ޔުވެންޓަސްގެ ކޯޗު އަންދްރޭ ޕިރްލޯގެ ފާޑުކިޔުން އެ ޓީމުގެ ކުޅުންތެރިންނަށް އަމާޒުކޮށްފިއެވެ.\nއޭސީ މިލާނުގެ ދަނޑުގައި ކުޅުނު މި މެޗުގައި ޔުވެންޓަސްއާއި ވާދަކޮށް އެ ޓީމު މެޗު ކާމިޔާބުކޮށްފައިވަނީ 2-0 ގެ ނަތީޖާއަކުންނެވެ.\nމި މެޗުގައި އިންޓަރމިލާނުގެ ފުރަތަމަ ލަނޑު މެޗުގެ 12 ވަނަ މިނެޓުގައި ނިކޮލޯ ބަރެއްލާ ތަނަވަސްކޮށްދިންނ ފުރުސަތަކުން ކާމިޔާބުކުރީ އާޓުރޯ ވިޑާލް އެވެ. ދެވަނަ ހާފުގެ 54 ވަނަ މިނެޓުގައި އިންޓަރގެ ދެވަނަ ލަނޑު އަލެސަންޑްރޯ ބަސްޓޯނީ ތަނަވަސްކުރި ފުރުސަތަކުން ކާމިޔާބުކުރީ ނިކޮލޯ ބަރެއްލާ އެވެ.\nމެޗަށްފަހު ޔުވެންޓަސްގެ ކޯޗު ޕިރްލޯގެ ހުރިހާ ބަހެއް އަމާޒުކުރީ އެ ޓީމުގެ ކުޅުންތެރިންނަށެވެ. ޕިރްލޯ ވަނީ މި ބަލިވުމުގެ ޒިންމާ ނަގަންޖެހޭނީ ކުޅުންތެރިން ކަމަށް ބުނެފައެވެ.\n"މި ބަލި އެއްގޮތަކަށް ވެސް ގަބޫލެއް ނުކުރެވޭނެ، މިއަށްވުރެ ވަކި ގޯސްކޮށް އަހަރެންގެ ޓީމެއް ނުކުޅޭނެ، އެބަޖެހޭ ވަރަށް ގިނަ ކަންކަން ރަނގަޅުކުރަން، ކުރިޔަށްއޮތް ނާޕޮލީ މެޗު ކާމިޔާބުކުރަން ގިނަ މަސައްކަތްތަކެއް ކުރަންޖެހޭ" އަންނަ ބުދަދުވަހު ސުޕަ ކަޕުގައި ނާޕޮލީއާއި ދެކޮޅަށް ކުޅޭ މެޗަށް އިޝާރާތްކުރަމުން ޕިރްލޯ ބުންޏެވެ.\nޕިރްލޯ ބުނީ ޔުވެންޓަސް ކުޅުންތެރިންގެ ވިސްނުމުގައި މައްސަލަތަކެއް އުޅޭކަމަށެވެ. އަދި އެއްވެސް ވަރަކަށް ކުޅުމުގެ ރޫހެއް ފެންނަން ނެތްކަމަށާއި އެއީ މެޗުތަކުން މޮޅު ނުވެވޭ އެންމެ ބޮޑު އެއް ސަބަބު ކަމަށެވެ.\n"އެންމެ ފުރަތަމަވެސް އިންޓަރ ކުޅޭތަން ފެނުނީމަ މި ޓީމު (ޔުވެންޓަސް) ގެ ކުޅުންތެރިން ތިބީ ހުއްޓުންއަރާފައި، ބިރުން ތިބީ، ކުޅުންތެރިންގެ ސިކުނޑީގައި ހުރީ ޑިފެންސިވް ގޭމެއް ކުޅެން، އެއްވެސް ވަރަކަށް ކުރިޔަށް ޖެހުނު ތަނެއް އަހަންނެއް ނުދެކެން، އަހަރެން ގަބޫލުކުރާ ގޮތުގައި އަހަރެންގެ ޓީމުން އިންޓަރ އަށް ހުރިހާ ފުރުސަތުތަކެއް ތަނަވަސްކޮށްދިނީ ވެސް " ހިތްހަމަނުޖެހިފައި ހުރި ޕިރްލޯ ބުންޏެވެ.\nޔުވެންޓަސްގެ އަމާޒަކީ އަދިވެސް ތަށި ކަމަށާއި އެ އުއްމީދު އަދިވެސް އެބައޮތް ކަމަށެވެ. އަދި ޔުވެންޓަސް އަކީ ކިހާވަރެއްގެ ޓީމެއްކަން ކުޅުންތެރިން ދަންނަންޖެހޭ ކަމަށާއި އެ ވިސްނުން ބަދަލުކޮށްގެން ކުރިޔަށްހުރި މެޗުތަކުގައި ކުޅުން މުހިއްމު ކަމަށް ޕިރްލޯ ބުންޏެވެ.\n"ވަރަށް ފީކަޅާ ޕާސިންތަކެއް ޔުވެންޓަސްގެ ފަރާތުން ފެނިގެންދިޔައީ، ގިނައިން ކުރިޔަށް ކުޅެންޖެހޭ ބޯޅަތަށްވެސް ކުޅެފައިހުރީ ޑިފެންޑަރުންނާއި، ކޯޗުން އަބަދުވެސް މަސައްކަތްކުރާނީ ޓީމު ހަމަޔަކަށް އަޅުވަން، ބައެއް ފަހަރު ހީވެ ކުޅުންތެރިންނަށް ކިޔައިދޭ އެއްޗެހި ނަގައިނުގަނެވޭ ހެންވެސް، އެހެންވެތާ ބުނާގޮތަށް ކަންކަން ނުވަނީ" ޕިރްލޯ ބުންޏެވެ.\nމި ނަތީޖާއާއެކު އިންޓަރމިލާން އޮތީ ކުޅުނު 18 މެޗުން ލިބުނު 40 ޕޮއިންޓާއެކު ތާވަލުގެ ދެވަނައިގައެވެ. ހަމަ މިއަދަދަށް ޕޮއިންޓް ހަމަކޮށްގެން އެއް މެޗު މަދުން ކުޅެގެން ތާވަލުގެ އެއްވަނައިގައި އޮތީ އޭސީ މިލާނެވެ. ޔުވެންޓަސް އޮތީ ކުޅުނު 17 މެޗުން ލިބުނު 33 ޕޮއިންޓާއެކު ތާވަލުގެ ފަސްވަނައިގައެވެ.\nޔުވެންޓަސްގައި ރޮނާލްޑޯ 100 ލަނޑު ހަމަކޮށްފި


Gaumee team eh thamreen thakah furathama faharah Europe ah | Mihaaru\nމާލެ: 22 މާޗް 2017، ރާއްޖޭގައި ބާއްވާ ބައިނަލްއަގްވާމީ ފުރަތަމަ ފިރިހެން ވޮލީބޯޅަ މުބާރާތް ކަމަށްވާ އޭވީސީ ސެންޓްރަލް ޒޯން ވޮލީބޯޅަ މުބާރާތުގައި ގައުމީ ފިރިހެން ވޮލީބޯޅަ ޓީމާއި ކިރްގިސްތާން ބައްދަލުކުރި މެޗުގެ ތެރެއިން--. ފޮޓޯ:ނިޝާން އަލީ/މިހާރު\n24 ޖޫން 2019 - 19:22\nރަސްމީ ދަތުރެއްގައި މި ވަގުތު ސާބިއާގައި ހުންނެވި ސްޕޯޓްސް މިނިސްޓަރު މަހުލޫފް ވަނީ މިއަދު ސާބިއާގެ ސްޕޯޓްސް މިނިސްޓަރު އުޑޯވިޗިޗްއާ ބައްދަލުކުރައްވައިފަ އެވެ. ރާއްޖޭގެ ކުޅިވަރު ކަންތައްތަކާ ބެހޭގޮތުން ގިނަ މަޝްވަރާތަކެއް ކުރެއްވުމަށް ފަހު މިނިސްޓަރު މަހުލޫފް ވަނީ ގައުމީ ފިިރިހެން ޓީމަށް މީގެ ކުރިން ނުލިބި އޮތް ފަދަ ބޮޑު ފުރުސަތެއް ހޯދައިދީފަ އެވެ.\n"މިއީ ރާއްޖޭގެ ގައުމީ ޓީމެއް ޔޫރަޕްގައި ޓްރެއިނިން ކޭމްޕެއް ފުރިހަމަކުރާނެ ފުރަތަމަ ފަހަރު. ސާބިއާގައި ގައުމީ ޓީމުގެ ޓްރެއިނިން ކޭމްޕްގެ ހުރިހާ އެހީތެރިކަމެއް އެ ގައުމުގެ ސަރުކާރުން ފޯރުކޮށްދޭނެ. ގައުމީ ޓީމަށް ފެންވަރު ރަނގަޅު މެޗުތަކެއް ކުޅުމުގެ ފުރުސަތު ފަހިވެގެންދާނެ،" މިނިސްޓަރު މަހުލޫފް ކުރެއްވި ޓްވީޓްގައިވެ އެވެ.\nމިނިސްޓަރުގެ މި ދަތުރުގައި ރާއްޖޭގެ އެހެން ކުޅިވަރުތައް ވެސް ތަރައްގީކުރަން ކުރެވެން ހުރި އެކި ފުރުސަތުތައް ހޯދުމަށް މަސައްކަތްކުރާނެ ކަމަށް ވަނީ ވިދާޅުވެފަ އެވެ. ރާއްޖޭގެ ކުޅިވަރު އެސޯސިއޭޝަންތަކާ ގުޅިގެން ކުޅިވަރުގެ ގައުމީ ޓީމުތަކަށް އިތުރު ފުރުސަތުތަކެއް ހޯދައިދޭން ބޭރުގެ ގައުމުތަކާ މަޝްވަރާކޮށް މިނިސްޓަރު އަންނަނީ ގިނަ މަސައްކަތްތަކެއް ކުރައްވަމުންނެވެ.\nHadavery productive meeting with my Serbian counterpart Mr. @VanjaUdovicic. Our Men’s National Volleyball team will travel to Serbia foratraining camp before IOIG. This will be the first time one of our national team’s undertake training in Europe. 🇲🇻🇷🇸🏐 pic.twitter.com/1tjI3EgIUc\n— Ahmed Mahloof (@AhmedMahloof) June 24, 2019\nމި އަހަރު ޖެނުއަރީ މަހުން ފެށިގެން ކޯޗު މުހައްމަދު ސާޖިދު (ކާއްޓޭ)ގެ އިރުޝާދުގެ ދަށުން އަންނަނީ އައިއޯއައިޖީ އަށް ތައްޔާރުވަމުންނެވެ. މީގެ ކުރިން މުބާރާތްތަކަށް އެންމެ ގިނައިން ރާއްޖޭން ޓްރެއިނިން ކޭމްޕް ޖެހީ ތައިލެންޑްގެ އިތުރުން ސްރީ ލަންކާގައި ވެސް ވަނީ ޓްރެއިނިންތަކެއް ފުރިހަމަކޮށްފަ އެވެ.\nމީގެ ކުރިން "މިހާރު" އަށް ދިން އިންޓަވިއުއެއްގައި ކާއްޓޭ ބުނީ އައިއޯއައިޖީގެ ކުރިން ރަނގަޅު ޓްރެއިނިން ކޭމްޕެއް ލިބިއްޖެ ނަމަ މެޑަލެއް ހޯދަން ޓީމު ހޯދަން ކުރާ މަސައްކަތަށް އިތުރު ހިތްވަރެއް ލިބިގެންދާނެ ކަމަށާއި ބޭނުންވަނީ ރަނގަޅު މެޗުތަކެއް ލިބޭ ޓްރެއިނިން ކޭމްޕެއް ފުރިހަމަކުރަން ކަމަށެވެ. އަދި ކުރިން ޓްރެއިނިން ކޭމްޕް ފުރިހަމަކުރަމުން ދިޔަ ތަންތަނަށް ވުރެ ރަނގަޅު ތަނެއްގައި ޓްރެއިނިން ފުރިހަމަ ކުރުމަށް ބޭނުންވާ ކަމަށް ބުންޏެވެ. އެއީ ފެންވަރު ރަނގަޅު މެޗުތަކެއް ކުޅެލުމުގެ ވިސްނުމުގަ އެވެ.\nސާބިއާގެ ޓްރެއިނިން ކޭމްޕް އޮންނާނީ އަންނަ މަހު 3-14 އަށެވެ. ސާބިއާ އަކީ ވޮލީބޯޅައިގެ ވަރުގަދަ ގައުމެކެވެ. އެ ޓީމުން 2011 ވަނަ އަހަރު ޔޫރަޕްގެ އެއް ވަނަ ހޯދިއިރު، އެންމެ ފަހުން އޮތް ޔޫރަޕްގެ މުބާރާތުގައި ސާބިއާ ވަނީ ލޯ މެޑަލް ހޯދައިފަ އެވެ.\nމޮރިޝަސްގައި އަންނަ މަހު 19-29 އަށް އޮންނަ އައިއޯއައިޖީ އަށް ރާއްޖޭގެ ކޮންޓިންޖެންޓް ފުރުމަށް ހަމަޖެހިފައިވަނީ އަންނަ މަހު 18 ގަ އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ސްޕޯޓްސް މިނިސްޓްރީ ގައުމީ ވޮލީ ޓީމް ގައުމީ ވޮލީބޯޅަ ޓީމް\nފިރިހެން ވޮލީ ޓީމަށް ލިބުނީ ރަނުގެ ފުރުސަތެއް: ކޯޗު


Zuvaanun Namaadhu Kurumakee ''Dheenee Harukashi Fikurah'' Magufahi Kuraa Kameh Heyyeve? ޒުވާނުން ނަމާދުކުރުމަކީ “ދީނީ ހަރުކަށި ފިކުރަށް” މަގުފަހި ކުރާ ކަމެއް ހެއްޔެވެ؟ – Huvadhoo News Zuvaanun Namaadhu Kurumakee ''Dheenee Harukashi Fikurah'' Magufahi Kuraa Kameh Heyyeve? Huvadhoo News\nޒުވާނުން ނަމާދުކުރުމަކީ “ދީނީ ހަރުކަށި ފިކުރަށް” މަގުފަހި ކުރާ ކަމެއް ހެއްޔެވެ؟\nމި ސުވާލަކީ މި ދޭތެރެއިން ރާއްޖޭގައި ‘ދީނީ ހަރުކަށިކަމާ’ އިދިކޮޅަށް ހިންގި ޕުރޮގުރާމެއްގައި ދެއްކުނު ވާހަކަތަކެއްގެ ސަބަބުން އުފެދުނު ސުއާލެކެވެ. އެކަމުގެ ވާހަކަތައް މީޑިޔާގެ އެކި މަންސަތަކުގައި ފެތުރެމުން އެބަ ދެއެވެ. މައުޟޫއާއިގެން ކުރިއަށް ދިޔުމުގެ ކުރިން، އެންމެ ފުރަތަމައިން، ހަރުކަށި ފިކުރާ ބެހޭ ގޮތުން ކުރުކޮށް އެއްޗެއް ބުނެލަން ގަސްދުކުރަމެވެ.\nހަރުކަށި ފިކުރަކީ ތިމާގެ ގޮތް އެއީ ހަމައެކަނި ރަނގަޅުގޮތް ކަމުގައި ދައްކައިދޭ ފިކުރެކެވެ. އެއީ ދީނީ ފިކުރު ކަމުގައި ވިޔަސް ނޫނީ ސިޔާސީ ފިކުރު ކަމުގައި ވިޔަސް ނޫނީ އިގުތިސާދީ ފިކުރުކަމުގައި ވިޔަސް ނޫނީ އެހެން ފިކުރެއް ކަމުގައި ވިޔަސް ވެހެވެ. ކުރު ގޮތަކަށް ބުނާ ނަމަ، ދީނީ ފިކުރު ހަރުކަށި ފިކުރަށްވެގެންދާ ގޮތަކީ ދީނީ ޝަރުއީ ނައްސުތައް މާނަކުރުމުގެ އުސޫލުތަކުގެ ބޭރުން، ތިމާއަށް ފެންނަ ގޮތަކަށް މާނަކޮށް، ޚާއްސަކޮށް ދީނީ މުޖުތަމައީ މައްސަލަތަކާއި ދީނީ ފަރުއީ މައްސަލަތުގައި ގިނަ ގުނަ ރައުޔުތައް އޮވެމެ، ވަކި ރައުޔެއް އިޚްތިޔާރުކޮށް، އެއީ ހަމައެކަނި ރަނގަޅު ގޮތްކަމުގައި ދެކި، އެންމެންގެ މައްޗަށް އެކަން ހިންގާލަން އުޅުމެވެ. އަދި، އެ ގޮތާ ޚިލާފު ރައުޔެއް އިޚްތިޔާރުކުރާ މީހުންނަކީ ދީނުން ބޭރުވެފައިވާ ބައެއްކަމަށް ވެސް ހަދާލުމެވެ. މިކަމަކީ ނަމާދުކުރުމާ ގުޅޭ ކަމެއް ނޫނެވެ. ނުވަތަ ނަމާދުކުރުމަކީ މިކަމަށް މަގުފަހި ކޮށްދޭ ކަމެއް ވެސް ނޫނެވެ. މިކަން ގުޅެނީ، ހަރުކަށި އެހެން ފިކުރުތަކޭ އެއް ފަދައިން މައުލޫމާތާއި ވިސްނުމުގެ މައްސަލައާއެވެ. މައުލޫމާތުގެ ދާއިރާ ފުޅާވެ، އަދި ވިސްނުން ވެސް ހުޅުވާލެވުމުން، މިކަމުގެ ހައްލު ހޯދުމަށް މަގުފަހިވެއެވެ. ދެން މައުޟޫއާއިގެން ކުރިއަށް ދަމާ ހެއްޔެވެ؟\nސުރުޚީގައި އަޅާލެވިފައިވަނީ ވަރަށް ސާފު ސީދާ ސުއާލެކެވެ. ހަމަ އެހެންމެ، އެ ސުއާލަށް އޮތީ ވަރަށް ސާފު ސީދާ ޖަވާބެކެވެ. ނޫނެކެވެ. ޒުވާނުން ނަމާދުކުރުމަކީ ފަހަރެއްގައި ވެސް ދީނީ ހަރުކަށިފިކުރަށް މަގުފަހި ކުރާ ކަމެއް ނޫނެވެ. މީގެ ނުވަސަތޭކަ އެތައް އަހަރެއް ކުރިން ރާއްޖެ އިސްލާން ވީއްސުރެން ރާއްޖޭގައި މީހުން ނަމާދުކުރެއެވެ. އަދި، ރާއްޖޭގެ ޒުވާން ކުދިންނަށް އެ ކުދިންގެ މައިން ބަފައިން ނަމާދުކުރަން ދަސްކޮށްދީ ނަމާދުކުރަން ބާރު އަޅައެވެ. ފަސްދޮޅަހުގެ އަހަރުތަކާއި ހަތްދިހައިގެ އަހަރުތަކުގެ ކުރީކޮޅު މަޖީދިއްޔާ އިސްކޫލު ކުދިން ނަމާދުކުރުމަށް ބާރުއަޅައި ހޭނުވުމުގެ ގޮތުން ނަމާދު ހާޒިރީއެއް ވެސް ބެލެހެއްޓުނެވެ. ނަމަވެސް، ދީނީ ހަރުކަށި ފިކުރޭ ކިޔާ ކަމެއް އެކުދިންގެ ކިބައަކުން ނުފެނެއެވެ. އަދި އެއްފަހަރު ވެސް ބުނެލަމެވެ. ނަމާދުކުރުމަކީ ފަހަރެއްގައި ވެސް ‘ދީނީ ހަރުކަށި ފިކުރާ ދިމާއަށް ކުދިން ގެންދިޔުމަށް ބާރުއަޅާނޭ ކަމެއް ނޫން ކަމެވެ. އެހެން ކަމަށް ވާނަމަ ނަމަ، ރާއްޖޭގައި މުޅިންހެން ވެސް އުޅޭނީ އެފަދަ ހަރުކަށި މީހުން ނޫން ހެއްޔެވެ؟\nމީގެ އިތުރުން، މުސްލިމުންގެ މާތް މުގައްދަސު ފޮތް ކަމުގައިވާ ކީރިތި ގުރުއާނުގައި ނަމާދު ކުރުމަށް އިންތިހާއަށް ބާރުއެޅިފައި އޮވެއެވެ. މުއުމިނުންގެ ސިފަތަކުގެ ތެރޭގައި ނަމާދުކުރުން ހިމެނިފައި އޮވެއެވެ. އެތައް ސޫރަތެއްގެ އެތައް އާޔަތެއްގައެވެ. އަހަރުމެންނީ މާތްﷲ ވޮޑިގެންވާ ކަމަށް ގަބޫލުކުރާ ބައެއް ކަމުގައިވާ ނަމަ، އަދި، ކީރިތި ގުރުއާނަކީ މާތްﷲގެ ކަލާމްފުޅު ކަމަށް ގަބޫލުކުރާ ނަމަ، އަދި އެ ފޮތުގައި މިފަދައިން ނަމާދުކުރުމަށް ބާރު އެޅިފައި އޮތް އިރު، އެއީ މީހާގެ ކިބައިގައި ނުބައި ސިފަތަކާއި ގެއްލުން ދެނިވި ގޮތްތައް އުފައްދާ ކަމަަކަށްވާނޭ ހެއްޔެވެ؟ ނަމާދުގެ މަގުސަދަކަށް ކީރިތި ގުރުއާނުގައި ބަޔާންކުރެވިފައި އޮންނަނީ މިފދައިންނެވެ.\n“… وأقم الصلاة إن الصلاة تنهى عن الفحشاء والمنكر ولذكر الله أكبر….”، “…އަދި، ކަލޭގެފާނު (މުހައްމަދުގެފާނު) ނަމާދު ގާއިމު ކުރައްވާށެވެ. އެހެނީ ނަމާދަކީ ހަމަކަށަވަރުން، (ޒިނޭކުރުންފަދަ ހަޑިހުތުރުކަން ބޮޑުވެގެންވާ) ފާހިޝް އަމަލުތަކުންނާއި، (އިންސާނާގެ ސަލާމަތް ބުއްދި، އެއީ ނުބައި ކަންތައްތަކެއް ކަމުގައި ބުނެދޭ، މީހުން މެރުމާއި ވައްކަން ކުރުމާއި، ފޭރުން ފަދަ، ނުބައިކަން ބޮޑުވެގެންވާ)، މުންކަރާތްތައް ހުއްޓުވައި (އެކަންކަމުން ދުރުހެލިވުމަށް، އެހީވެދޭ) ކަމެކެވެ. އަދި (ނަމާދު މެދުވެރިކޮށް މާތް)ﷲ މަތީން ހަނދުމަ ކުރުން އެއީ (ނަމާދު ކުރުމުގެ މަގުސަދުތަކުގެ ތެރެއިން) އެންމެ މޮޅުއިތުރު ވެގެންވާ ކަމެވެ….” (ޢަންކަބޫތު ސޫރަތުގެ 45 ވަނަ އާޔަތުން)\nމިއާޔަތުގައި ބަޔާން ކުރެވިފައިވާ ފަދައިން، ނަމާދުގެ މަގުސަދަކީ މުއުމިނާ މާތްﷲއާއި ގުޅުވާލައި އަދި އެ ގުޅުމުގެ މަތީ މީހާއަކީ ހެޔޮލަފާ މީހަކަށް ހެދުމެވެ. ފަހަރެއްގައި ވެސް އޭނާއަކީ ކަންކަމުގައި ހައްދުފަހަނާއަޅާދާ މީހަކަށް ހެދުމެއް ނޫނެވެ. ނަމާދަކީ ދީނުގެ ތަނބައްވަނީ މިހެން ވެގެންނެވެ. ދީނުގެ ޖައުހަރީ މަގުސަދުކަމުގައިވާ އިންސާނާގެ ނަފްސު އިސްލާހުކުރުން އެކަމާ ގުޅިފައިވާތީއެވެ. އެހެންވެ، އިސްލާމް ދީން އެކަމެއްގެ މައްޗަށް ބިނާވެފައި އޮންނަ އެއްކަމަކީ ނަމާދެވެ. ނަމާދު ގާއިމުކުރުމެވެ. ހުރިހާ މުއުމިނުންނެވެ. އަންހެނުންނާއި ފިރިހެނުންނެވެ. ކުޑަކުދީންނާއި ބޮޑެތި މީހުންނެވެ. ޒުވާނުންނާއި މުސްކުޅިންނެވެ. ސުއާލަކީ މިހާ ސާފުކޮށް އޮތް މައްސަލައެއް އޮޅުވާލައި ނަމާދަކީ މީހާ ހަލާކުކޮށް ނުބައި މަގަށް އަޅުވާ ކަމެއް ކަމުގައި ދައްކަން އުޅެނީ ކީއްވެ ބާވައެވެ؟\nމި ސުއާލުގެ ޖަވާބެއް ހޯދުމުގެ ކުރިން، އެހެން ސުއާލެއް ކޮށްލަމާ ހެއްޔެވެ؟ ގިނަ ޕާޓީގެ ޑިމޮކުރަސީއަކީ ވައްކަމާއި ފަސާދައާއި ޚިޔާނަތާއި ގައުމަށް ޣަދަރުވެރިވުމަށް މަގުފަހިކޮށްދޭ ކަމެއް ހެއްޔެވެ؟ ރާއްޖޭގެ ތަޖުރިބާއަށް ބަލާލާއިރު ބުނެވޭނީ އާނއެކެވެ. ރާއްޖެއަށް ގިނަ ޕާޓީތަކުގެ ޑިމޮކުރަސީ އައުމުން މިހުރިހާ ކަމެއް އިހުނަށް ވުރެ ބޮޑަށް އާންމުވިއެވެ. އަދި އޭގެ އިތުރުން، މިކަންކަން ކުރެވެން ފެށީ ގާނޫނީ ބާރެއް ވެސް ލިބިގެންނެވެ. ބޮޑެތި ޚިޔާނަތްތައް ހިންގާލެވުނު އިރު އެކަމަގުގައި ކުށްވެރިވި މަދު މީސްމީހުނަށް ހައްގު އަދަބެއް ނުދެވެއެވެ. އަނެއް ބަޔަކު ތިބީ މިނިވަން ވެފައެވެ. ޑުރަގުގެ ވިޔަފާރި އާންމުވެ، އެކަމުގައި ފުރިހަމަ ހެއްކާއެކު އަތުލެވޭ މީހުން ވެސް ކުށެއް ނެތް ބައެއްގެ ގޮތުގައި ވީއްލި ދޫވެއެވެ. ރިޝްވަތުދީ ވޯޓު ގަންނަ ވާހަކަތައް އެއީ އާންމު ވާހަކަތަކެވެ.\nކޮންމެ އިންތިޚާބަކާ ބެހޭ ގޮތުން މިފަދަ ވާހަކަތައް ނޫސްތަކުގައި ލިޔެވެއެވެ. މިހާރު އެކަން ވެފައި އޮތީ ‘ސިޔާސީ ސަގާފަތުގެ’ ތެރޭގައި ހިމެނިފައެވެ. މިހާރު ބައެއް ސިޔާސީ ވެރިންގެ ވާހަކަތަކަށް ބަލާލުމުން ދޭހަވަނީ ތަނުގެ ރައްޔިތުންނަކީ ހަމައެކަނި އޭނާގެ ޕާޓީގެ މެމްބަރުން ކަމެވެ. ދެން ތިބޭނީ ދޭސީ-ބިދޭސީން ނެވެ. އެމީހުންނަކީ ބޭރު ބައެއް މީހުންނަށް ވުރެ ވެސް ދަށު ދަރަޖަައިގެ ބައެއްކަން، މި ނަންގަތް ސިޔާސީ ވާހަކަތަކުން ދޭހަވެއެވެ. އާންމުންގެ ޚިޔާލަކަށް ނުގޮސް، ގާނޫނު އަސާސީ ވެސް ބޭނުން ގޮތަކަށް، ‘ތިރީސް ޕަސެންޓަށް’ ނޫނީ އެެއަށް ވުރެ ދަށު ޕަސެންޓަކުން ވޯޓު ހޯދައިގެން ވެސް ވެރިކަމަށް އާދެވޭ ގޮތް ފަހިކުރުން ވެސް އެންމެ ރަނގަޅެވެ.\nކުޑަ އިރު ބޯޅަ ކުޅޭ އިރު، ބޯޅަ ގޯލުން ބޭރަށް ދާހެން ހީވުމުން، ނުވަތަ ގޯލަށް ވަދެދާނެ ހެން ހީވުމުން ގޯލު ދަނޑިފާހަގަ ބޮޑުކޮށް ކުޑަކުރާ ފަދައިންނެވެ. މީގެ އިތުރުން، ރައްޔިތުންގެ މަޖުލިހެއް އޮއްވައި އެ މަޖުލިހަށް އަންގަން ޖެހޭ، ބޭރު ގައުމުތަކާ އެއްބަސްވާ އެއްބަސްވުންތައް ފަދަ ބޮޑެތި ގައުމީ މައްސަލަތައް، ރައްޔިތުންގެ މަޖުލީހަށް ނުވެސް އެނގި، ގައުމަށް ނުނީ ދީނަށް ކުޑަވެސް އިޚުލާސްތެރި ކަމެއް ނެތް ދެތިން މީހެއްގެ އަމިއްލަ އެދުމުގެ މަތިން ނިންމާލުން ވެސް މެދުވެރި ކުރުވީ އެ ބުނާ ގިނަ ޕާޓީތަކުގެ ޑިމޮކުރަސީއެވެ. ގާތް ރައްޓެހިންނާއި ތިމާގެ މީހުންނަށް ގައުމީ ޚަޒާނާއިން މިލިޔަނުން ފައިސާ ބަހާލާ ގޮތް ވެސް މެދުވެރި ކުރުވީ ހަމަ އެއްކަލަ ގިނަ ޕާޓީތަކުގެ ޑިމޮކުރަސީއެވެ. އެންމެ ފަހުން، ގައުމުގެ ވެރިޔަކީ ކާކުކަން ނޭނގޭ ދަރަޖައަށް ކަން އޮޅި، ޖުމްހޫރިއްޔާގެ ރައީސާއި ރައްޔިތުންގެ މަޖުލީހުގެ ރައީސްއާއި ކުރީގެ ރައީސްއާއި ކައުންސިލްތަކުގެ ރައީސްއާއި މޭޔަރުންނާއި މިއެންމެންނަކީ ވެސް ޖުމްހޫރިއްޔާގެ ރައީސްގެ މައްޗަށް ބަސްބުނެވޭ ގޮތްވެ، މަގާމުތަަކުގެ ހައިސިއްޔަތު އޮޅުވާލީ ވެސް ހަމަ އެ ގިނަ ޕާޓީތަކުގެ ޑިމޮކުރަސީއެވެ.\nމިއީ ހަގީގަތް ކަމަށް ވާއިރު، ނުރައްކަލީ ނަމާދުކުރުން ހެއްޔެވެ؟ ނޫނީ ރާއްޖެއަށް ތައާރުފުކުރެވުނު ގިނަ ޕާޓީތަކުގެ ޑިމޮކުރަސީހެއްޔެވެ؟ ޝައްކެއް ނެތް ގޮތުގައި ނުރައްކާތެރިކަން ބޮޑީ ރާއްޖެއަށް ތައާރުފު ކުރެވުނު ގިނަ ޕާޓީތަކުގެ ޑިމޮކުރަސީއެވެ.\nމީގެ މާނައަކީ ފަހަރެއްގައި ވެސް ގިނަ ޕާޓީތަކުގެ ޑިމޮކުރަސީ އޭގެ ޒާތުގައި، އުސޫލެއްގެ ގޮތުން، ގޯސް ވުމެއް ނޫނެވެ. ގިނަ ޕާޓީތަކުގެ ޑިމޮކުރަސީ، ރާއްޖޭގައި އެކަން ހިންގާލެވޭ ގޮތަށް، ނުބައި ގޮތަކަށް ހިންގާލެވިދާނޭ ކަމެެވެ. ހަމަ އެހެންމެ، ނަމާދުކުރުން ގުޅެނީ މުއުމިނާ އިސްލާހުކޮށް، އޭނާއަކީ ހެޔޮ ލަފާ އިންސާނަކަށް ހަދާލުމަށް އެހީވެދޭން އޮންނަ ކަމަކަށްވާ އިރުވެސް، ނަމާދުކުރާ ބައެއް މީހުން ނުރަނގަޅު ކަންތައް ކުރުމުން، ނުވަތަ ނަމާދުކުރާ ވަރަށް ވެސް މަދު ބަޔަކު – ދުނިޔޭގައި ބިލިޔަނަކަށް ވުރެ ގިނަ މުސްލިމުން އުޅޭ އިރު، ބޮން ގޮއްވައި ތަންތަން ހަލާކު ކުރަމުން ދުވަނީ މީގެ ތެރެއިން ޕަންސެންޓެއްގެ ބައިކުޅަ ބައެއް ކަމަށް ވާއިރު – ‘ހައްދުފަހަނަ އަޅައި ދިޔުމުން، އެކަމަކީ ސީދާ ނަމާދާ ގުޅޭ ކަމެއް ކަމަށް ހަދައި، ޒުވާނަކު ނަމާދުކުރަން ފަށައިފި ނަމަ، އެއީ އޭނާ ހައްދުފަހަނަ އަޅައި ހިނގައިދާނޭ ކަމަކަށް ހެދުމަކީ އެއްވެސް މަންތިގީ ބުއްދީގެ ހަމައެއް ގަބޫލުކުރާނެ ކަމެއް ނޫނެވެ.\nދެން އޮތް ސުއާލަކީ އިސްލާމް ދީނުގެ ޖައުހަރީ އަސާސުތަކާ ދިމާ އިދުކޮޅުވާ ގޮތަށް މުސްލިމު ބޮޑު އަޣުލަބިއްޔަތެއް އޮތް ގައުމެއްގައި ވާހަކަދެއްކެނީ އަދި ދައްކަނީ ކީއްވެހެއްޔެވެ؟އެވާހަކަތައް ދައްކަނީ ދީނީ އަގުތައް ގުޅެނީ އިންސާނީ އަޚުލާގީ މައްސަލަތަކާ ކަމަށްވާތީއެވެ. ދީން ނެތިއްޖެ ނަމަ، ހަރުދަނާ އަޚުލާގީ ހަމަތަކެއް ނޯންނާނެއެވެ. ނުވެސް އޮވެވޭނެއެެެވެ. އޭރުން، ކޮންމެ ކަމެއް ވެސް ހުއްދަކޮށްލުމަކީ ދާދި ފަސޭހަކަމަށް ވެގެންދާނެއެވެ. މިސާލެއްގެ ގޮތުން، އެއްޖިންސުގެ ކައިވެނިތައް ވެސް ކުރުމަކީ އޭރުން އެއްވެސް މައްސަލައެއް އޮތްކަމަކަށް ނުވާނެއެވެ.\nދިރާސާތަކުން އެފަދަ ގުޅުންތަކުގެ ނުރައްކާތެރިކަން ސާބިތުވާން އޮތް އިރުވެސް މެއެވެ. އެފަދަ ގުޅުންތައް ހިންގާ މީހުންނަކީ އެއިޑްސް ބައްޔާއި އަދި މިނޫންވެސް އެތައް ނުރައްކާތެރި ބަލިތަކަކަށް، އެހެން މީހުންނަށް ވުރެ މާބޮޑަށް، އެމީހުންގެ ނަފްސު ހުށަހަޅާލެވޭ ކަންކަމަށްވާ އިރުވެސް މެއެވެ. މިއީ މިކަމުގެ ތަފްސީލަށް ދިޔުމުގެ މަގާމެއް ނޫނެވެ. މިތަނުގައި ފާހަގަކޮށްލަން ބޭނުންވަނީ ތަނުގެ ދީނީ އަގުތައް ނެތިކޮށްލެވިއްޖެ ނަމަ، ދީނާ ގުޅި، ލާމެހިފައި އޮންނަ އަޚުލާގިއްޔާތު އޭގެ މުގުލުން ގުޑުވާލެވި ބަލިކަށިކޮށްލޭވޭނޭ ކަމެވެ. (މިކަމާ ބެހޭ ގޮތުން އެމެރިކާގެ ނަސާރާއިންގެ ކަންބޮޑުވުންތައް ކިޔައިދޭ ދެ ވީޑިއޯ އެއް ކޮމެންޓެއްގެ ގޮތުގައި ތިރީގައިވާނެއެވެ. މި މައުޟޫއަށް ޝައުގުވެރިވާ މީހުން މިބަލާލުން ވަރަށް ވެސް މުހިއްމެވެ. އެ ވީޑޔޯގައި އެމީހުން އެމީހުންގެ ދީނަށް ޣީރަތްތެރިވެ، އެމީހުން އެ ދިފާއުކުރަނީ އެމީހުންގެ ދީނެވެ. އަޅުގަނޑުމެން ވެސް އަޅުގަނޑުމެންގެ ދީނަތް ޣީރަތްތެރިވެ އަޅުގަނޑުމެންގެ ދީން ދިފާއުކުރަން ޖެހެއެވެ.)\nދެން، އަޅުގަނޑުމެންގެ ދީނުގެ ޖައުހަރީ ކަންކަމާ ދިމާކޮށް ވާހަކަ ދެއްކެނީ ކީއްވެގެން ހެއްޔެވެ؟ އެއީ އަޅުގަނޑުމެންގެ އަމިއްލަ އިހުމާލުންވާ ކަންކަމެވެ. ރަނގަޅަށް ވިސްނައި ނުލައި، ތަނުގެ މުޖުތަމައީ ލަގަން، ދީނީ ޣީރަތްތެރި ކަމެއް ނެތް ބައެއްގެ އަތްމައްޗަށް ދޫކޮށްލުމުން ވާކަންކަމެވެ. އަޅުގަނޑުމެންގެ ކިބައިގައި ދީނީ ޣީރަތްތެރިކަމެއް ހުރެއްޖެ ނަމަ، އަދި، ދީނަށް އަޅުގަނޑުމެން ލޯބިކުރާ ނަމަ، އެކަން ސާބިތުކޮށްދޭނޭ ފުރުސަތު ކުރިމަތީ އެބަ އޮތެވެ.\nއަޅުގަނޑުމެންގެ ކިބައިގައި ދީނީ އަދި ގައުމީ ރަނގަޅު ހޭލުންތެރިކަމެއް އުފައްދައި އެފަދަ ބައެއްގެ އަތް މައްޗަށް ދެން ގައުމުގެ މުޖުތަމައީ ލަގަން ދޫކޮށް ނުލުމެވެ. އެފަދަ ބަޔަކު ވެރިކަމަށް ނުގެނައުމެވެ. މިއީ ޕާޓީއަކާ ބެހޭ ކަމެއް ނޫނެވެ. ކޮންމެ މީހަކު ވެސް އަމިއްލައަށް ވިސްނާފައި، ރަނގަޅު ގޮތް ޚިޔާރުކުރަން ޖެހޭ މައްސަލައެކެވެ. ރަނގަޅު ގޮތް ޚިޔާރު ނުކުރެވިއްޖެ ނަމަ، ދީންދެކެ ލޯބިވެއޭ ރަސޫލާއަށް ލޯބިކުރަމޭ ބުނެ ސައިކަލު ބުރެއްޖެހުމަކީ އެއްވެސް މާނައެއް ނެތް ބޭކާރު ކަމެކެވެ. އަޅުގަނޑުމެންނަކީ އެފަދަ ބަޔަކަށް ނުވުމުގެ ހިއްވަރެއް އަޅުގަނޑުމެންގެ ކިބައިގައި އުފައްދާލަން ޖެހެއެވެ.


BREAKING | Covid-19: Mexico In Ithuru 463 Meehaku Maru Vejje - Vaguthu\nމެކްސިކޯގައި ސިއްހީ ހިދުމަތްތެރިއަކު ހަރަކާތްތެރިވަނީ\nކޮވިޑް-19 ޖެހިގެން މެކްސިކޯއިން އިތުރު 463 މީހަކު މަރުވެއްޖެއެވެ.\nއެގައުމުން އިތުރު 463 މީހަކު މަރުވެ، އެ ބަލީގައި ޖުމްލަ އެގައުމުން މަރުވި މީހުންގެ އަދަދު ވަނީ 140،704 އަށް އަރާފައެވެ. މިހާތަނަށް އެގައުމުން އެއް ދުވަސްތެރޭ އެންމެ ގިނަ މީހުން މަރުވެފައިވަނީ މިއަހަރުގެ ޖެނުއަރީ މަހުގެ 13 ވަނަ ދުވަހުއެވެ. އެދުވަހު އެގައުމުން 1،314 މީހަކު ވަނީ މި ބަލި ޖެހިގެން މަރުވެފައެވެ.\nމެކްސިކޯ އިން އިތުރު 11،170 މީހަކު މި ބައްޔަށް ފައްސިވެފައިވާ އިރު، މިހާރު ޖުމްލަ ފައްސިވި މީހުންގެ އަދަދު ވަނީ 1،641،428 އަށް އަރައިފައެވެ. މެކްސިކޯއިން މިހާތަނަށް 13 ވަނަ އަށް އެންމެ ގިނަ މީހުން ފައްސިވެފައިވާ ގައުމެވެ. މިހާތަނަށް އެއް ދުވަހެއްގައި އެންމެ ގިނަ މީހުން އެގައުމުން ފައްސިވެފައިވަނީ މިއަހަރުގެ ޖެނުއަރީ މަހުގެ 16 ވަނަ ދުވަހުއެވެ. އެއީ 21،366އެވެ.\nމެކްސިކޯއަކީ ބަލީގެ ނުރައްކާ ބޮޑު ގައުމެކެވެ. މިހާތަނަށް އެގައުމުން މި ބަލި ޖެހިގެން ރަނގަޅުވެފައި ވަނީ 1،223،108 މީހެކެވެ. މި ބައްޔަށް 277،616 މީހަކަށް ފަރުވާ ދެމުން އަންނައިރު، އޭގެ ތެރެއިން 5.174 މީހަކަށް ފަރުވާ ދެމުން އަންނަނީ ސީރިއަސް ހާލުގައި ނުވަތަ އައިސީޔޫގައި ކަމަށް ކޮވިޑް-19ގެ އެންމެ ފަހުގެ ތަފާސް ހިސާބުތައް އާންމު ކުރާ ގައުމީ އިދާރާއަކުން ވަނީ ބުނެފައެވެ.\nދުނިޔޭގެ 219 ގައުމަކާ ސަރަހައްދަކުން ކޮވިޑް-19 ފެނިފައިވާއިރު، މިހާތަނަށް 95،488،091 މީހަކު ވަނީ މި ބައްޔަށް ފައްސިވެފައެވެ. އޭގެ ތެރެއިން 68,196,088 ރަނގަޅުވެފައިވާއިރު 2,039,706 މީހަކު ވަނީ މަރުވެފައެވެ.


SunOnline: BREAKING - Afraasheem ge maruge thahugeegu Report Sarukaarun aanmu koffi\nއަފްރާޝީމްގެ މަރުގެ ތަހުގީގު ރިޕޯޓު ސަރުކާރުން އާންމުކޮށްފި\nޝަފްނާ ހުސައިން 17 Nov 2019, 16:57\nރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަނިޔާވެރި ގޮތަކަށް އަވަހާރަކޮށްލި މައްސަލައިގައި މަރު ކޮމިޝަނުން ކުރި ތަހުގީގަށް ފަހު، އެކުވަލާލި ރިޕޯޓް ރައީސް އޮފީހުން މިއަދު އާންމުކޮށްފިއެވެ.\nޑރ. އަފްރާޝީމްގެ މަރުގެ މައްސަލަ ބެލުމަށް ކޮމިޝަނާ ހަވާލުވެފައިވަނީ މައްސަލާގައި ފުލުހުން މިހާތަނަށް ކޮށްފައިވާ ތަހުގީގުން އެކަން އެ ބަޔަކު، އެކަން ކުރަން ބޭނުންވި ސަބަބު ހޯދިފައި ނުވާތީވެ އެކަން ރޭވި މީހުންނާއި އެކަން އެ ބަޔަކު ކުރަން ބޭނުންވި ސަބަބު ހޯދުމަށާއި އެކަމަށް ހަރަދުކުރި ފަރާތްތައް ހޯދުމަށެވެ.\nމަރު ކޮމިޝަނުން ތައްޔާރުކުރި 121 ސޮފްހާގެ ތަހުގީގު ރިޕޯޓު މިހާރު ވަނީ ރައީސް އޮފީހުގެ ވެބްސައިޓުގައި އާންމުކޮށްފައެވެ.\nއެ ރިޕޯޓުގައި ފާހަގަކޮށްފައި ވަނީ ޑރ .އަފްރާޝީމް މަރާލީ ސިޔާސީ ބަޔަކު ސިޔާސީ މަގްސަދެއްގައި ކަމަށް އޭރު އޮތް ސަރުކާރަށް ނިސްބަތްވާ ސިޔާސީ ޕާޓީތަކުގެ އިސްވެރިންނާއި އޭރުގެ ކޮމިޝަނަރ އޮފް ޕޮލިސް އަބްދުﷲ ރިޔާޒު ވިދާޅުވި ނަމަވެސް އެކަމަށް ބާރުލިބޭ ހެއްކެއް ނެތް ކަމަށެވެ.\nއަދި ޑރ. އަފްރާޝީމް އަވަހާރަކޮށްލީ ރާއްޖޭގައި ހިންގާ ޖިހާދީ ފިކުރުގެ ޖަމާއަތަކުން ހިންގާ ރާވައިގެން ކަމަށް ރިޕޯޓުގައި ވަނީ ބުނެފައެވެ.\nތަހުގީގަށް ފާހަގަކުރެވުނު ކަންކަމަށް ބަލާއިރު ޑރ. އަފްރާޝީމް އަލީ އަވަހާރަކޮށްލި ޖިހާދީ ފިކުރުގެ ޖަމާއަތް ހިންގުމުގައި އިސްވެތިބީ މާލެ ދަފްތަރު ނަމްބަރު 471 މުހައްމަދު މަޒީދު އަދި ތ. އޮމަދޫ އަތިރީގޭ ސާމިތު މުހައްމަދުއެވެ. އަދި އަފްރާޝީމް އަވަހާރަކޮށްލުމުގެ އެންމެ އިސް މީހަކީ ހ. ހިލްޓަން އަޒްލިފް ރައުފް ކަމަށް ތަހުގީގު ރިޕޯޓުގައި ވަނީ ބުނެފައެވެ.\nޑރ. އަފްރާޝީމް އަލީ އަވަހާރަކޮށްލުމުގެ ކުރިން އެތައް ފަހަރަކު މިސްކިއްތަކާއި އަދި އެހެނިހެން ގޮތްތޮތުންވެސް ވަނީ ހަމަލާދޭން މަސައްކަތްކޮށްފަ އެވެ. އަފްރާޝީމް އަވަހާރަކޮށްލީ 2012 އޮކްޓޫބަރު މަހުގެ އެއްވަނަ ދުވަހު ޓީވީއެމްގެ ދީނީ ޕްރޮގްރާމެއް ނިންމާފައި، އޭނާ ދިރިއުޅުއްވި ހ. ފުންވިލުގެއަށް ވަތްތަނުން އެގޭ ސިޑި ދަށުންނެވެ.


Adu Ahaanameve | Bithufangi\nކެމްޕެއިން ފޯރި ދުވަހެއް ދުވަހަކަށް މިދަނީ ގަދަވަމުންއެވެ. އެއް ބަޔަކު އަނެއް ބަޔަކަށް ދުލެއް ދިނުމެއް ނެތެވެ. އެއްބަޔަކު ވެބްކެމް ކުރިމަތީ ކެމްޕެއިންކޮށް ނަގަނީއެވެ. އަނެއްބަޔަކު ނެރޭނެ ކެނޑިޑޭޓެއް ހޯދުމަށް އަތްފުނާއަޅަނީއެވެ. އުޑުން ތަރިބާލަދީ ހަނދުގައި ގަނޑުވަރު ބިނާކޮއްދިން ފާޓު ފުޅާ ކޯލީޝަން ފޭވި ފޭވީނުން ކައްގަނޑު ވަނީ ފަޅައިން ގޮސްފައެވެ.\nމިއާއި ހިލާފަށް ވެރިކަން ކުރާ ޕީޕީއެމް ގެ ކެމްޕެއިން ހަރަކާތްތަށް ވަރަށް ރޭވުންތެރި ކަމާއިއެކުދަނީ ކުރިއަށެވެ. 2013 ވަނަ އަހަރު 2018 ވަނަ އަހަރަށް ފެށި ކެމްޕެއިން "ތަރައްޤީ" ދަނީ "ޔާނު" ސްޕީޑުގައި ކުރިޔަށެވެ. ރަށްތަކުގެ ރަށްޔިތުންނާއި ބައްދަލު ކުރުމާއި ކެމްޕޭނަށް ކުރަންޖެހޭ އެހެނިހެން ތައްޔާރީތަށް ކުރެވެމުންދާއިރު ޕާޓީގެ ރޫހު އިތުރުކުރުމަށް ދަނީ ބޮޑެތި މަސައްކަތްތަކެއް ކުރަމުން އެވެ.\nއެގޮތުން މިދިޔަ ހަފްތާ ބަންދުގައި މިވަނީ އަނެއްކާވެސް އިދިކޮޅު ފަރާތްތަށް ސިއްސުވާލާފައެވެ. " ގޯއްޗަށް" ނަމުގައި ކުރިޔަށް ގެންދިޔަ ވަރުގަދަ ޑޯ ޓު ޑޯ މިވަނީ އިދިކޮޅަށް ހަޖަމަށް ކުރަން އުނދަގޫ ކަމަކަށް ވެފައެވެ. ރައީސް ޔާމީންގެ ހާއްސަ މެސެޖަކާއިއެކު ވަޒީރުން ރައްޔިތުންގެ ގެތަކަށް މިވަނީ ޒިޔާރާތް ކޮއްފައެވެ. އެ ގެތަކުގައި މީހުން ދިރިއުޅޭ ހާލާއި ދިމާވެފައިވާ ދަތިތަށް ސީދާ މިނިސްޓަރުންގެ ކަންފަތްތަކުން ވަނީ އައްސަވާފައެވެ. ސަރުކާރުން މާލެ އާއި އަތޮޅުތެރެޔަށް ގެންނަވަމުން ގެންދަވާ ތަރައްޤީގެ ފޮނި ރަހަ ރައްޔިތުންގެ އަރުގައި ލަނީ ކިހާވަރަކަށްތޯ ރައްޔިތުންގެ ވަޒީރުން މިވަނީ ބައްލަވާފައެވެ.\nމިއީ އިދިކޮޅު ފަރާތްތަކަށް ކެމްޕެއިނަށް ފަތިގަނޑު ފިރުކައިނުލެވިގެން އުޅޭއިރު ކެތްވާނޭ މަންޒަރެއް ނޫނެވެ. ރައްޔިތުންގެ ތާއީދު ރައީސް ޔާމީނަށް އޮތްތަންބަލަން އިދިކޮޅުން ތިބީ މޭބޮޑު ކޮއްފައެވެ. މުޅި މީސް މީޑިއާ ފްލަޑް ވެފައިވަނީ "ގޮއްޗަށް" ކެމްޕެއިނުންނެވެ. އިދިކޮޅުފަރާތްތަކުން ފާރަވެރިވަމުން އަންނަ ވަގުތު ޖެހުނީއެވެ.\nރައީސް ޔާމީންގެ ސަރުކާރުގައި އެންމެ އިސް އަދި އެންމެ އެކްޓިވް ވަޒީރު ސައީދާއި ދިމާލަށް ރައްޔިތެއްގެ ސުއޫރު ބަންޑުން ކޮއްލި ހިސާބުންނެވެ. ސާދާ ހިނިތުންވުމަކައިގެން އަތާ އަތް ޖޯޑުކޮއް ފުރަތަމަވެސް ވަޒީރުވަނީ އެފަރާތާ ސަލާންކޮށް ވާހަކަފުޅު ދައްކަވާފައެވެ. އަދި އެ ރައްޔިތުމީހާގެ ޝުއޫރުތަށް ނުހަނު ރަނގަޅަށް އަޑު އެއްސެވިއެވެ. އަދި ހައްލު ކޮއްދެއްވުމަށް މަސައްކަތް ކުރައްވާނެކަމަށްފަހު ބައްދަލުވުން ނިންމާލެއްވީ އިސްލާމީ ރިވެތި ސަލާމުންނެވެ.\nކޮންފަދަ ނަމޫނާއެއް ހެއްޔެވެ. އިދިކޮޅު ފަރާތްތަކުން މޮޅުވީކަމުގައި މީސް މީޑިއާގައި ގުންފައި ޖަހާގަތެއް ކަމަކު ހަޤީގަތުގައި މޮޅުވީ ރައީސް ޔާމީން އާއި ވަޒީރުންގެ ޓީމްތަކެވެ. ކީއްވެތޯއެވެ؟ އެންމެ ފުރަތަމަ ކަމަކަށް ރައީސް ޔާމީން 2013 ވަނަ އަހަރު ވެރިކަމަށް ވަޑައިގަތީ ރައްޔިތުންގެ އަޑު އެހުމަށްކަމަށް ވިދާޅުވެއެވެ. ރައްޔިތުންގެ ހާލު ބައްލަވައިނޭކަމަށް ވިދާޅުވެއެވެ. އެހެންވީރު ޖަޒްބާތުން ފުރިގެންވީ ރައްޔިތެއްގެ އަޑު އެއްސެވުމަށް އެމަނިކުފާނާ އެމަނިކުފާނުގެ ވަޒީރުންގެ ޓީމަށް މާކަ ބޮޑު ކަމަކަށް ނުވާނޭތާއެވެ.\n2013 ވަނަ އަހަރު ސޯ ކޯލް " ރައްޔިތުންގެ ވެރިޔާ" ކަމަށް ވިދާޅުވެ ކެންޕެއިން ކުރެއްވި ނަޝީދު ރައްޔިތުންނާ ބައްދަލުކޮއް އުޅުނު ޗި ގޮތް ޔޫޓިއުބްގައި އެހުރީ ފެންނާށެވެ. އަމާ ބަފަޔަށް ގޮވާ ރައްޔިތުންނަށް ބޯންދީ ނަޝީދަށް ކޮއްދިންކަމެއް ނޯއްނާނެކަމަށް ބުނެ ހދ. ކުޅުދުފުށީ ހޮޅުއައްޓެއްގައި ވަނީ ރައްޔިތުންނާ ޒުވާބުކޮއްފައެވެ. ސިވިލްސާރވީސް މުވައްޒަފުންނަށް މުސާރަ ދެވެން ނެތްކަމަށްބުނެ ސިވިލްސާރވަންޓުންނަށް ބަވާފައެވެ. މިއީ ރައްޔިތުންގެ ރައީސް ކަމަށް ދައުވާކުރާ ނަޝީދުގެ ހާލެވެ. އަނގަ އެރުވުމާ ޒުވާބުކުރުމާ ހަޖޫޖެހުމަކީ އަޝީދުގެ ކަށީގައި ހިފާފައި ހުރި ކަންކަމެވެ. ގޮތްކުޑަކަން ރައްޔިތުންނަށް ދެއްކުމީ ނަޝީދު ގަބޫލުކުރާ ތަރައްޤީއެވެ.


Funadhoo airport ge hidhumai dholhu mahehaa dhuvahuge thereyga fashanee\nށ ފުނަދޫ އެއާޕޯޓް--ފޮޓޯ: މޯލްޑިވްސް ޓައިމްސް\nފުނަދޫ އެއާޕޯޓްގެ ހިދުމަތް ދޮޅުމަހެއްހާ ދުވަހުގެ ތެރޭގައި ފަށަނީ\nށ ފުނަދޫގައި ތަރައްގީކުރި އެއާޕޯޓް ކުރިއަށްއޮތް ދޮޅުމަހެއްހާ ދުވަހުގެ ތެރޭގައި ހުޅުވައި އޮޕަރޭޝަނަށް ގެނެވޭނެކަމަށް ލަފާކުރެވޭކަމަށް ޓްރާންސްޕޯޓް މިނިސްޓްރީން ބުނެފި އެވެ.\nދައުލަތުގެ މީޑިއާގައި ވާހަކަދައްކަވަމުން ޓްރާންސްޕޯޓްގެ ސްޓޭޓް މިނިސްޓަރު އަހުމަދު ޒުހެއިރު ވިދާޅުވީ ފުނަދޫގައި ތަރައްގީކުރާ އެއާޕޯޓް ދޮޅުމަހެއްހާ ދުވަހުގެ ތެރޭގައި ހުޅުވާ އޮޕަރޭޝަނަށް ގެނެވޭނެކަމަށް ލަފާކުރެވޭކަމަށާއި ގދ.މާވާރުލު އެއާޕޯޓް މިއަހަރު ފަހުކޮޅު ނިމޭނެކަމަށްވެސް އޭނާ ވިދާޅުވި އެވެ.\nއޭނާ ވިދާޅުވީ ހޯރަފުއްޓާއި ފަރެސްމާތޮޑާގައި އެއާޕޯޓް ތަރައްގީކުރުމަށް ބޭނުންވާ ބިން ހިއްކާ ނިމިފައިވާކަމަށާ އެ އެއާޕޯޓްތަކުގެ މަސައްކަތް އަންނަ އަހަރުގެ ނިޔަލަށް ނިންމާލެވޭނެކަމަށެވެ. އަދި ޅ.މަޑިވަރު އެއާޕޯޓްގެ މަސައްކަތްވެސް ނިންމާ އޮޕަރޭޝަންތައް އަންނަ އަހަރު މާރޗްގައި ފެށޭނެކަމަށްވެސް ޒުހެއިރު ވިދާޅުވި އެވެ.\nޓްރާންސްޕޯޓްގެ ސްޓޭޓް މިނިސްޓަރު އަހުމަދު ޒުހެއިރު--\nމަކުނުދޫއަށް ސީޕްލޭންގެ ހިދުމަތް ތައާރަފްކުރަން ވިސްނަނީ\nރީޖަނަލް އެއާޕޯޓްސްގެ މެނޭޖިންގ ޑިރެކްޓަރުވެސް ބައިވެރިވި މި ބައްދަލުވުމުގައި ވިދާޅުވީ، 30 މިނެޓުން މީހުން ދިރިއުޅޭ ހުރިހާ ރަށަކުން އެއާޕޯޓަށް ދެވޭނެ މަގު ފަހިވެގެންދިޔަކަމުގައިވިޔަސް ހދ މަކުނުދޫ ރައްޔިތުންނަށް އެހެން ގޮތެއް ހޯދައިދޭން ޖެހޭ ކަމަށެވެ.\nމަކުނުދޫއަކީ ގުދުރަތީ ގޮތުން ވަކި އަތޮޅެއްގެ ގޮތުގައި، ރާއްޖޭގެ އެންމެ ހުޅަނގު ބިތުގައި އެކަހެރިކޮށް އޮންނަ ރަށެވެ. އަތޮޅުގެ ވެރިރަށަށް ސްޕީޑް ލޯންޗެއްގައިވެސް ދާން ގަޑިއިރަކު ހޭދަވެ އެވެ.\nއެގޮތުން އެރަށް އޮންނަނީ ވަރަށް އެކަހެރި ސަރަހައްދެއްގައިކަން ފާހަގަކުރައްވާ ރީޖަނަލް އެއަރޕޯޓްސްއިން ބުނީ މަކުނުދޫއަށް ސީޕްލޭން ފަދަ ހިދުމަތެއް ތައާރަފްކުރުމުގެ ވިސްނުން ގެންގުޅޭކަމަށެވެ.\nރިޔާސީ އިންތިހާބުގެ ތެރޭގައި މަކުނުދޫއަށް ވަޑައިގެން ރައީސް އިބުރާހިމް މުހައްމަދު ސޯލިހް ވިދާޅުވެފައިވަނީ ވައިގެ މަގުން މަކުނުދޫން ދަތުރުކުރެވޭނެ ގޮތް ހައްދަވައިދެއްވާނެ ކަމަށާއި ނަމަވެސް އެއީ އެއާޕޯޓެއް އަޅައިގެން ތޯ ނޫނީ ސީޕްލޭނުގައި ތޯ ނިންމާނީ ދިރާސާ ކުރުމަށްފަހު އެތަންނަށް އެންމެ ރަނގަޅު ގޮތަކީ ކޮބާ ތޯ ބެލުމަށްފަހު ކަމަށް ވިދާޅުވެފަ އެވެ.


Kendemun dhanee Linchpin ah libenvaa faisa: BML | Mihaaru\nބޭންކް އޮފް މޯލްޑިވްސް ހެޑް އޮފީސް.\nކަނޑާފައި ވަނީ ލިންޗްޕިން އަށް ލިބެންވާ ފައިސާ: ބީއެމްއެލް\n15 އެޕްރީލް 2019 - 15:31 51 comments\nލިންޗްޕިންގެ ހުޅުމާލޭގެ ފިހާރައަކަށް ފައިސާ ކެނޑިކަމުގެ މެސެޖްތަކެއް ބައެއް ކަސްޓަމަރުންނަށް ލިބެމުން ދާތީ، ސޯޝަލް މީޑިއާގައި ބައެއް މީހުން ގެންދަނީ އެ ފިހާރަ އާއި ބީއެމްއެލް އަށް ތުހުމަތުތަކެއް ކުރަމުންނެވެ. މި މައްސަލާގައި ސުވާލުކުރުމުން ރާއްޖޭގެ އެންމެ ބޮޑު ބޭންކުން، ވަކި ތަނެއްގެ ސީދާ ނަން ނުގެނެސް، ބުނީ އެއީ އެ ތަނުން ކުރި ވިޔަފާރިއަށް ކަސްޓަމަރުން ދައްކަން ޖެހޭ ފައިސާ ކަމަށެވެ.\nބައެއް މީހުން ޓްވިޓާގައި ބުނެފައިވަނީ ފައިސާ ކެނޑުނު ކަމަށް ކުރިން ވެސް މެސެޖް ލިބުނު ކަމަށެވެ. އެގޮތަށް މެސެޖް ކުރިން ލިބުނު ނަމަވެސް ބީއެމްއެލުން ބުނީ އެއް ފަހަރަށް ވުރެ ގިނައިން އެއްވެސް ކަސްޓަމަރެއްގެ އަތުން ފައިސާ ކެނޑިފައި ނުވާނެ ކަމަށެވެ.\nމިދިއަ އަހަރުގެ ސެޕްޓެމްބަރު މަހުން ފެށިގެން ލިންޗްޕިންގެ އެ ފިހާރައިން ކުރި ވިޔަފާރިތަކަށް ކަސްޓަމަރުންގެ އަތުން ފައިސާ ކެނޑިފައި ނުވާ ކަމަށް، މި މަހުގެ ކުރީކޮޅު، ބޭންކްގެ ސަމާލުކަމަށް ގެނެސްފައިވެ އެވެ. އަދި ސެޓްލްމެންޓްގައި ދިމާވި މައްސަލަ ހައްލުކުރުމުން، ސެޕްޓެމްބަރު މަހުން ފެށިގެން ކުރި ވިޔަފާރިތަކުން ކަސްޓަމަރުންގެ އަތުން މިހާރު ފައިސާ ކެނޑިފައިވާ ކަމަށް، ބީއެމްއެލުން ބުންޏެވެ.\n"އެކައުންޓުން ފައިސާ ކެނޑުން ލަސްވި ސަބަބު ބޭންކުން މި އަންނަނީ ކަސްޓަމަރުންނަށް އަންގަމުން،" ބީއެމްއެލްގެ އޮފިޝަލަކު ވިދާޅުވި އެވެ.\nއޭނާ ވިދާޅުވީ އެއީ މައްސަލަ ޖެހުނު މުއްދަތުގައި ކަސްޓަމަރުން އެތަނުން ކޮށްފައިވާ ވިޔަފާރިތަކަށް އެ ފިހާރައަށް ދައްކަން ޖެހޭ ފައިސާ ކަމަށެވެ.\n"އެއީ ކަސްޓަމަރުންގެ އެކައުންޓުން ކުރިން ކެނޑިފައިވާ ފައިސާއެއް ވެސް ނޫން،" އޮފިޝަލް ވިދާޅުވި އެވެ.\nއެތަނެއްގެ އެކައުންޓަށް ފައިސާ ޖަމާވާނީ ސެޓްލްމެންޓް ހެދުމުން ކަމަށާއި އާންމުކޮށް ކޮންމެ ދުވަހެއްގެ ވިޔަފާރި ނިމުމުން ސެޓްލްމަންޓް ހަދާ ކަމަށް ވެސް ބީއެމްއެލުން ބުންޏެވެ.\n"އެދުވަހު ޕީއޯއެސް މެދުވެރިކޮށް ކުރާ ވިޔަފާރި އަށް ލިބެންވާ ފައިސާ އެކައުންޓަށް ހަމައަށް ޖަމާކުރެވިފައިވޭތޯ ބެލުމަކީ މާޗަންޓުން ކުރަން ޖެހޭ ކަމެއް. އަދި އާންމުކޮށް އެކަން ކުރަމުން އާދޭ،" އޮފިޝަލް ވިދާޅުވި އެވެ.\nބީއެމްއެލުން ބުނީ ސެޓްލްމަންޓް ހެދުމުގައި ދައްޗެއް ދިމާވެ، ނުވަތަ ވިޔަފާރީގެ އެއްވެސް މުއާމަލާތަކުން ލިބެންވާ ފައިސާ މާޗަންޓްގެ އެކައުންޓަށް ޖަމާނުވާ ނަމަ، އެކަން އެންގުމުން ބޭންކުން ވަގުތުން އެހީތެރިކަން ފޯރުކޮށްދޭ ކަމަށެވެ.\nކަސްޓަމަރަކު ނުކުރާ މުއާމަލާތެއްގެ ފައިސާ އެކައުންޓުން ކެނޑިއްޖެ ނަމަ ބޭންކުން އެކަން ހައްލުކޮށްދީ، ކަސްޓަމަރުންގެ ހައްގު އަބަދުވެސް ހޯދައިދޭނެ ކަމަށް ވެސް ބީއެމްއެލުން ބުންޏެވެ.\nމިދިއަ އަހަރު ބީއެމްއެލްގެ ކަސްޓަމަރުން 39 މިލިޔަން މުއާމަލާތްކުރި އިރު އޭގެ ތެރެއިން 98 ޕަސެންޓް މުއާމަލާތް ހިންގީ ބޭންކްގެ ޑިޖިޓަލް ހިދުމަތްތައް މެދުވެރިކޮށެވެ.\nކަސްޓަމަރުންނަށް ވަރަށް މަދު ފަހަރަކު ދިމާވާ ދަތިތައް ހައްލުކުރުމަށާއި ކަސްޓަމަރުންނަށް އެންމެ ރަނގަޅު ހިދުމަތް ފޯރުކޮށްދޭން އަބަދުވެސް މަސައްކަތްކުރަމުން އަންނަ ކަމަށް ވެސް ބީއެމްއެލުން ބުންޏެވެ.\nއިތުރު ލިޔުންތައް ބީއެމްއެލް ކޭޝް ކާޑް ކްރެޑިޓް ކާޑު ޑެބިޓް ކާޑު ލިންޗްޕިން\nބީއެމްއެލްގެ ކާޑުތަކުގެ ރައްކާތެރިކަމަށް އާ ކެމްޕޭނެއް\nގައުމުގެ ފައިސާ އިން ކެނޑޭ ގޮތް ބީއެމްއެލް ހަދައިފި


SunOnline: Ashraf dhandah, Hahdhaanee handoo!\nއަޝްރަފު ދަނޑަށް، ހައްދާނީ ހަނޑޫ!\nހދ. ވައިކަރަދޫއަކީ މީގެ ބައި ގަރުނުކުރިން، ސަރުކާރުން ހިންގި ދަނޑުވެރިކަމުގެ ބޮޑު ޕްރޮޖެކްޓެއްގެ ދަށުން ހަނޑޫ ހެއްދުމުގެ މަސައްކަތް ކުރި އެވެ. އެފަހަރު ކޮންމެސް ވަރަކަށް ހަނޑޫ ހެއްދުނު ނަމަވެސް، ބޭނުންވި ނަތީޖާއެއް ނުނެރެވުނެވެ. އެ ޕްރޮޖެކްޓު ނިމުމާއެކު ހަނޑޫ ހެއްދުމުގެ މަސައްކަތް ވެސް މާޒީވެގެން ދިޔަ އެވެ.\nއެރަށު އިބްރާހިމް އަޝްރަފް (31އ)ގެ ހިތުގައި އުފެދުނު ސުވާލަކީ އެކަން ކުރެވިދާނެބާ އެވެ. އެ ސުވާލުތަކަށް ކޮންމެހެންވެސް ޖަވާބެއް ހޯދަން ބޭނުންވި އެވެ. އަމިއްލައަށް އެކަން ވޭތޯ ބަލާނަމޭ ހިތާ އަޝްރަފް އެ މަސައްކަތް ފެށި އެވެ.\nއެއީ 2018 ވަނަ އަހަރުގެ މެދު ތެރެ އެވެ. ވައިކަރަދޫ ސްކޫލުގައި މަސައްކަތް ކުރާ އިންޑިއާ ޓީޗަރަކު ޗުއްޓީއަށް ގައުމަށް ދިއުމުން، އަޝްރަފް އެދުނީ ޗުއްޓީ ނިންމާފައި އަންނަ އިރު ހަނޑޫ މުޑުވައް ކޮޅެއް ގެނެސްދިނުމަށެވެ. ބައި ކިލޯއެއްހާ މުޑުވައް ލިބުމާއެކު، ހަނޑޫ ހައްދާނެ ގޮތް ދަސްކޮށްގެން އެކަން ޓެސްޓު ކުރި އެވެ.\n"އަސްލު ހެއްދޭނެތޯ ބަލާލަން ކުރި ކަމެއް. އެހެންވެ ވަރަށް ކުޑަ ޓޭންކެއްގަ ފުރަތަމަ މުޑުވައް އިންދީ. ޓޭންކެއްގެ ތެރޭގައި ރަބަރު ގަނޑެއް އަޅާފަ އޭގެ މައްޗަށް ކަޅު ވެލި އަޅާފަ ގެރި ގުއިކޮޅެއް އަޅާފަ ދެން ފެން އަޅައި ޗަކަ ކޮށްލާފަ ފެށީ،" ހަނޑޫ ހެއްދުމުގެ މަސައްކަތް ކުރި ގޮތް އަޝްރަފް ކިޔައިދިނެވެ.\nހަނޑޫ ހައްދަން އަޝްރަފް ބޭނުންކުރީ ބޮޑުމިނުގައި ހަތަރު ފޫޓު ހަ ފޫޓު ހުންނަ ޓޭންކެކެވެ. މުޑުވައް އިންދިތާ ހަތަރު މަސް ދުވަހުގެ ތެރޭގައި އަޝްރަފްގެ ކުޑަ ދަނޑުން ހަނޑޫ ކެނޑޭވަރަށް ފޯދިއްޖެ އެވެ.\nބައި ކިލޯއިން ހެއްދި ދަނޑުން ފުރަތަމަ ފަހަރު އަޝްރަފަށް ދެ ކިލޯއެއްހާ ހަނޑޫ ކަނޑަން ލިބުނެވެ. އެ ކެނޑި ހަނޑުލުން އަމިއްލައަށް ބަތް ކައްކައިގެން ކާންވެސް ކެއެވެ.\nނަމަވެސް މުޑުވައްކޮޅު ގެއްލިދާނެތީ އޭގެން އެތިކޮޅެއް އަދިވެސް ކުޑަ ފުޅި ބުރިއެއްގައި ހައްދާފައި އެބަހުއްޓެވެ. ހަނޑޫ ހެއްދޭނެކަން ޔަގީންވި ނަމަވެސް ފަހުން މާބޮޑަށް އެކަމާ ނޫޅެވުމުގެ ސަބަބުން އޭރު ހެއްދި ކުޑަ ދަނޑު މިހާރަކު ނެތެވެ.\nނަމަވެސް އަޝްރަފް މިހާރު ތައްޔާރުވަމުން އަންނަނީ ބިމުގައި ހަނޑޫ ހެއްދޭތޯ ބަލާށެވެ. ކުރިން ހެދި ކުޑަ ޓެސްޓު މިފަހަރު ބޮޑުކޮށްލައި، ވިއްސަކަށް ފޫޓުގެ ބިމެއްގައި ހަނޑޫ ހެއްދުމުގެ މަސައްކަތް ފެށުމަށް، އެ ބިން ސާފުކުރުމުގެ މަސައްކަތް އަޝްރަފް އަންނަނީ ކުރަމުންނެވެ.\nމިއީ ޗަކަ ބިމެއްގައި ކުރެވޭ ކަމަކަށް ވުމުން، އަބަދު ވެލިގަނޑު ތެތްކޮށް ބޭއްވޭނެ ގޮތްތައް ރާވައި، އަޝްރަފް އަންނަނީ އެކަމަށް ފުރިހަމައަށް ތައްޔާރުވަމުންނެވެ. ބިމުގައި ހަނޑޫ ހައްދަން އަޝްރަފް މި ފަށާ މަސައްކަތް ކާމިޔާބު ވެއްޖެނަމަ، ކުރިއަށް އޮތް ތަނުގައި މިކަން އިތުރަށް ފުޅާކުރާނެކަމަށް އަޝްރަފް ބުންޏެވެ.\nކޮރޯނާވައިރަހުގެ ސަބަބުން އިގްތިސޯދަށް ކުރިމަތިވަމުން އަންނަ ދަތިކަމާ ގުޅިގެން ދަނޑުވެރިކަން ފުޅާކުރުމަށް ސަރުކާރުން އަންނަނީ ބާރުއަޅަމުންނެވެ. އަދި ރަށްރަށުގެ ކައުންސިލްތަކުން އަންނަނީ އެ އިރުޝާދަށް ބޯލަނބައި ދަނޑުވެރިކަން ކުރަން ބިން ދޫކުރުމުގެ މަސައްކަތް ފަށައިފަ އެވެ.\nއަލިމަސް ކާނިވަލުގައި ފޮރުވިފައިވާ މަސްތުގެ އައްޑާއެއް!


Verikan Badhalu Kurumuge Kankan Hama Nujehumakah Nugos Kuriyah Gendhan Jehey - Australia - Vaguthu\nވެރިކަން ބަދަލުކުރުމުގެ ކަންތައްތައް ހަމަނުޖެހުމަކަށް ނުގޮސް ކުރިއަށް ގެންދަން ޖެހޭ - އޮސްޓްރޭލިއާ\nއާދީއްތަ ދުވަހު ބޭއްވި ރިޔާސީ އިންތިޚާބު ކާމިޔާބު ކުރައްވައި ރައީސުލް ޖުމްހޫރިއްޔާކަމުގެ މަގާމަށް އިންތިޚާބުވެ ވަޑައިގެންނެވި އިބްރާހީމް މުހައްމަދު ޞާލިހަށް އޮސްޓްރޭލިއާއިން މަރުހަބާ ކިޔައިފިއެވެ.\nއޮސްޓްރޭލިއާގެ ފޮރިން މިނިސްޓްރީން މިއަދު ނެރުނު ބަޔާނެއްގައި ބުނެފައި ވަނީ ރާއްޖޭގައި ބޭއްވުނު ރިޔާސީ އިންތިހާބުގައި އަމާންކަމާއެކު ގިނަ ބަޔަކު ނުކުމެ ވޯޓްލުމުން ދައްކުވައިދެނީ ދިވެހިންގެ މެދުގައި ޑިމޮކްރާސީގެ ރޫހް އޮތް މިންވަރު ކަމަށެވެ.\nއޮސްޓްރޭލިއާއިން ބުނީ އިންތިހާބުގައި ކާމިޔާބު ލިބިވަޑައިގެން އިދިކޮޅު ކެންޑިޑޭޓް އިބްރާހިމް މުހައްމަދު ސޯލިހަށް މަރުހަބާ ކިޔާ ކަމަށާއި އަދި ރައީސް ޔާމީން އިންތިހާބުގެ ނަތީޖާ ބަލައިގަތުން ގަބޫލު ކުރާ ކަމަށެވެ.\n" ވެރިކަން ބަދަލުކުރުމުގެ ކަންތައްތައް ހަމަނުޖެހުމަކަށް ނުގޮސް ރީތި ގޮތުގައި ރައްޔިތުންގެ ނިންމުމާއި އެއްގޮތަށް ކުރިއަށް ގެންދިއުމަކީ މުހިއްމު ކަމެއް " އޮސްޓްރޭލިއާއިން ބުނެފައިވެއެވެ.\nމި ބަޔާނުގައި އިތުރަށް ވަނީ ރާއްޖޭގައި ރިޔާސީ އިންތިހާބުގައި ވޯޓްލާން ގިނަ ބަޔަކު ނުކުތުމާއި ގުޅިގެން އެކަމަށް މަރުހަބާ ކިޔާ ކަމަށާއި އެގައުމުން އެދެނީ ކޮންމެ ގައުމެއްގައިވެސް އެގައުމެއްގެ ރައްޔިތުން ނިކުމެ އެގައުމެއްގެ ވެރިއަކު އިހްތިޔާރު ކުރުމަށް ކަމަށް ބުނެފައެވެ.\nމީގެ އިތުރަށް އޮސްޓްރޭލިއާ އޮތީ އިންތިހާބީ ރައީސް އިބްރާހިމް މުހައްމަދު ސޯލިހާއެކު މަސައްކަތް ކުރުމަށް ތައްޔާރަށް ކަމަށް މި ބަޔާނުގައިވެއެވެ.\nރިޔާސީ އިންތިހާބުގެ ވަގުތީ ނަތީޖާ އިލެކްޝަން ކޮމިޝަނުން އާންމު ކޮއްފައިވާއިރު އިދިކޮޅު ހުރިހާ ސިޔާސީ ބޭފުޅުންގެ ތާއީދާއި އެކު އެމްޑީޕީ އިން ނިކުންނެވި އިބޫ އާއި އެމަނިކުފާނުގެ ރަނިންމޭޓް ފައިސަލް ނަސީމް އިންތިޚާބު ކާމިޔާބުކޮއްފައިވާއިރު އިލެކްޝަންސް ކޮމިޝަނުން އާންމު ކުރެއްވި ނަތީޖާ ދައްކާ ގޮތުން އިބޫ އަށް ވަނީ 134616 ވޯޓް ލިބިވަޑައިގެންފައެވެ. ރައީސް ޔާމީނަށް ލިބިވަޑައިގެންނެވީ 96132 ވޯޓެވެ.\nއިލެކްޝަންސް ކޮމިޝަންގެ ވަގުތީ ނަތީޖާ ދައްކާ ގޮތުން ވޯޓް ލުމުގެ ޙައްޤު ލިބިފައިވާ މީހުންގެ ތެރެއިން 89.22 އިންސައްތަ މީހުން ވަނީ އިންތިޚާބުގައި ވޯޓް ލާފައެވެ. ނަމަވެސް މިއީ މިދިޔަ ރިޔާސީ އިންތިޚާބަށް ވުރެ ދަށް އަދަދެކެވެ. 2013 ވަނަ އަހަރުގެ ރިޔާސީ އިންތިޚާބުގައި ވޯޓް ލުމުގެ ޙައްޤު ލިިބިފައިވާ މީހުންގެ ތެރެއިން 93 އިންސައްތަ މީހުން ވޯޓް ލިއެވެ.\nރިޔާސީ އިންތިޚާބުގައި ވޯޓްލުމުގެ ހައްގު ލިބިގެންވާ 263135 މީހުން ތިބިއިރު، ވޯޓްލާފައި ވަނީ 233877 މީހުންނެވެ. ބާތިލް ވޯޓްގެ އަދަދަކި 3129 އެވެ.\nސެޕްޓެމްބަރު 25, 2018 14:00\nހޭބަލިވީތަ؟ ކޮން ހަމަނުޖެހުމެއްތަ އޮތީ؟\nސެޕްޓެމްބަރު 25, 2018 14:09\nމިއުޅެނީ މިވެރިކަމުގެ ދައުރު ދައުރު ނިމިގެންތަ މައިތިރި އަރައިގެން ތިބެބަލަ ކީއްވެ ތިއުޅެނީ ހިފިނުހުރިގެން ކިތަންމެވަރެއް އެރުވިއަސް ންވެމްބަރ 17ގެ ކުރިން ހުވައެއް ނުކުރެވޭނެ ގައުމުގެ ރައިސްގެ ހައިސިއްޔަތެއް ނޮވެމްބަރ17 ގެ ކުރިއަކުން އިބޫއަކަށް ނުލިބޭނެ މިހާރު ހުންނާނީ އިންތިގާލީ ރައީސަކަށް\nސެޕްޓެމްބަރު 25, 2018 14:57\nއޮސްޓްރޭލިއާ މިކިޔަނީ ކީކޭތަ؟؟ ވެރިކަން ލިބުނުމީހާއާއި ވެރިކަން ހަވާލުނުކޮށް ހިފަހަހައްޓައިގެން ހަމަނުޖެހުން އުފައްދަ އުފައްދާ ބަޔަކު އެބަތިބިތަ؟؟؟ކަންފަތްބީރު ފެނުމުގެ މައްސަލައުޅޭ ހެއިބުރާންތިންތާ؟؟؟\nސެޕްޓެމްބަރު 25, 2018 15:39\nޢެ.ޑީ. ޕީ ހަމަނުޖެހުން އުފައްދާފާނެ ކަމަށް ބެލެވޭތީ އެހެން އެބުނީ\nސެޕްޓެމްބަރު 25, 2018 17:37\nކަލޭމެން ނުބުންޏަސް އަހަރުމެން ތިިކަން ކުރިޔަށް ގެންދާނަން. އަހަރެމެން ކަންކަން މިކުރަނީ ކަލޭމެން ބުނާތީއެއްނޫން. މިކާފަރުން ހާދަވަރެކޭ މިއަރުވަނީ ދޯ. ކަލޭމެން ކިތަންމެ ވަރެއްއެރުވިޔަސް ކަލޭމެން ބުނާގޮތަކަށް އިބޫއަށް ލާހިކެއްނޫން ހަދާކަށް، ނިކަން ހަދާބަލަ. އިބޫ އެހެން ހިތަށް އަރުވައިފިޔަސް އެމްއެމްއޭ ކަންމަތި ފުރާލާއި އަހަރުމެންގެ ރޫހާނީ ލީޑަރ ސޭކް އިލްޔާސް ރޮއިފައި ތުނބުންފުމެލީ އިބޫ ވެއްޓުނީޔޯ.


SunOnline: Beyrah nugos, Geygai thibe baazaaru kohlan Dhicart\nބޭރަށް ނުގޮސް، ގޭގައި ތިބެގެން ބާޒާރުކޮށްލަން ދިކާޓް\nއަހުމަދު މިޒްޔާލް 29 Mar 2020, 14:03\nދިކާޓް މޮބައިލް އެޕްލިކޭޝަންގެ ޕޯސްޓަރެއް--\nކޮރޯނާވައިރަހުގެ ބަލިމަޑުކަން، ކޮވިޑް-19 ގެ ބިރުވެރިކަމާއެކު ސަރުކާރާއި ސިއްހީ މާހިރުންގެ ވެސް އިލްތިމާސްއަކީ މިދުވަސްކޮޅު ގެއިން ބޭރަށް ނުކުތުމުގެ ބަދަލުގައި، ގޭގައި ތިބެ ކުރެވޭ ކޮންމެވެސް ކަމެއް ކޮށްލުމެވެ.\nމި ގޮވާލުމާއެކު ރައްޔިތުންގެ ކަންބޮޑުވުމަކަށް ވެގެން ދިޔައީ ބާޒާރުކުރަން ބޭރަށް ދާން ޖެހުމެވެ. ކެފޭ ރެސްޓޯރަންޓުތަކުން ޑެލިވަރީ ކޮށްލެވުނަސް، ކައްކަން ބޭނުންކުރާ ސާމާނު ގަނެލައި އަންނައުނު ފަދަ އެއްޗެހި ގަންނަން މި ޖެހުނީ ބޭރަށް ނުކުންނާށެވެ.\nއެކަމަކު މިހާރު ހާސްވާނެ ކަމެއް ނެތެވެ. ގޭގައި ތިބެގެން ބާޒާރު ކޮށްލެވިދާނެ އެވެ.\nދިކާޓް މޮބައިލް އެޕްލިކޭޝަން މިވަނީ އެންމެ "ގޭބަންދު"ވެފައި މިތިބި ދަނޑިވަޅަށް އެންމެ ރަނގަޅު ވިޔަފާރީގެ ބައިވެރިޔާއަށެވެ.\nމިއީ ގޭގައި ތިބެގެން އޮންލައިންކޮށް ވިޔަފާރިކޮށްލަން އެންމެ ފަސޭހަ ޕްލެޓްފޯމެވެ. ދިވެހި ފުރަތަމަ އޯލް އިންޓަގްރޭޓަޑް ނޭޓިވް އީކޮމާސް މޮބައިލް އެޕްލިކޭޝަނަކީ ވެސް ދިކާޓެވެ.\nދިކާޓުން މުދާ ވިއްކަނީ މައިގަނޑު ހަ ކެޓަގަރީއަކަށް ބަހާލައިގެންނެވެ. ދެ ޖިންސުގެ މީހުންނަށް ބޭނުންވާ އަންނައުނާއި ރީތިވާން ބޭނުންކުރާ ސާމާނާއި އިލެކްޓްރޯނިކްސްގެ އިތުރުން ގެއަށް ބޭނުންވާ ސާމާނު ވެސް މި އެޕްލިކޭޝަނުން ގަނެވެ އެވެ.\nމީގެ އިތުރުން މި ދުވަސްވަރު ގިނަ ބައެއްގެ އެދުމުގެ މަތިން ހޯމް އެސެންޝަލްސްއާއި ގްރޮސަރީސް ވެސް އެޕްލިކޭޝަން މެދުވެރިކޮށް ގަނެވޭނެ ގޮތް ދިކާޓުން ދަނީ ހަމަޖައްސަމުންނެވެ.\nމިއަހަރު ބޭއްވި މޯލްޑިވްސް ލިވިން އެކްސްޕޯގައި ދިކާޓުގެ ސްޓޭންޑް--\nދިކާޓުގެ ސަޅިވާ އަނެއް ކަމަކީ ހިދުމަތް ބޭނުންކުރަން ފަސޭހަވުމުގެ އިތުރުން ހިލޭ ފޯރުކޮށްދޭ އަވަސް ޑެލިވަރީގެ ހިދުމަތެވެ. މުދާ އޯޑަރު ކުރާތާ ގިނަވެގެން ދެގަޑިއިރުގެ ތެރޭގައި ޑެލިވަރީ ކޮށްދޭނެކަމުގެ ޔަގީންކަން ދިކާޓުން ކަސްޓަމަރުންނަށް ދެއެވެ. ޑެލިވަރީގެ ހިދުމަތް ލިބޭނީ ކޮންމެ ދުވަހަކު ވެސް ހެނދުނު 8:00އިން ރޭގަނޑު 10:00އާ ދެމެދުގަ އެވެ.\nދިކާޓުން މިހާރު މުދާ ގެންގޮސްދެނީ މާލެ، ހުޅުމާލެ އަދި ވިލިމާލޭގެ އިތުރުން ބޯޓުތަކާ ހަމައަށެވެ. އަދި އެކި ފިޔަވަހިތަކަށް ބަހާލައިގެން މުޅި ރާއްޖެއަށް ޑެލިވަރީގެ ހިދުމަތް ފުޅާކުރުމުގެ މަސައްކަތް އެކުންފުނިން ދަނީ ކުރަމުންނެވެ.\nދިކާޓުން ގަންނަ މުދަލަށް ފައިސާ ދެއްކުމުގައި ވެސް ފަސޭހަ ގޮތްތަކެއް ވަނީ ފަހިކޮށްދީފަ އެވެ. އެގޮތުން ކޭޝް އޮން ޑެލިވަރީ، ބީއެމްއެލް މޮބައިލް ޕީއޯއެސް އަދި އޮންލައިންކޮށް ފައިސާ ޓްރާންސްފާ ކޮށްގެން ވެސް ގަންނަ މުދަލަށް ފައިސާ ދައްކާލެވޭނެ އެވެ.\nގިނަ ބާވަތްތަކުގެ މުދާ ދިކާޓުން ގަނެވޭއިރު ކޮންމެ ދުވަހަކު ވެސް ދިކާޓުގެ އިންވެޓްރީއަށް މުދާ އިތުރު ކުރަމުންދާ ކަމަށް އެކުންފުނިން ބުނެ އެވެ.\nދިކާޓް މޮބައިލް އެޕްލިކޭޝަން--\nއާންމުންގެ ފަރާތުން މިހާރު ވެސް ބޮޑު ތަރުހީބެއް ދިކާޓަށް ދަނީ ލިބެމުންނެވެ. އެގޮތުން ދިކާޓު ތައާރަފުކުރިތާ ފުރަތަމަ 10 ދުވަހުގެ ތެރޭގައި އެ އެޕްލިކޭޝަން ބޭނުންކުރާ މީހުންގެ އަދަދު 1500އިން މައްޗަށް ވަނީ އަރާފަ އެވެ.\nދިކާޓު އެޕްލިކޭޝަން ގޫގްލް ޕްލޭ ސްޓޯ އަދި އެޕަލް އެޕް ސްޓޯއިން ވެސް ޑައުންލޯޑް ކޮށްލެވޭނެ އެވެ.


އުމުރުން 18 އަހަރު ފުރިފައިވާ ގއ. އަތޮޅު ސްކޫލްގެ ދަރިވަރު އެމްޑީޕީއަށް ސޮއި ކުރުމަކީ އެމްޑީޕީގެ ޒުވާނުންގެ ހިއްވަރުން މަރުޙަބާ ކިޔައި އުފާކުރާ ކަމެއް – Maldivian Democratic Party\n11 ޖޫން 2013\nއުމުރުން 18 އަހަރު ފުރިފައިވާ ގއ. އަތޮޅު ސްކޫލްގެ ދަރިވަރު އެމްޑީޕީއަށް ސޮއި ކުރުމަކީ އެމްޑީޕީގެ ޒުވާނުންގެ ހިއްވަރުން މަރުޙަބާ ކިޔައި އުފާކުރާ ކަމެއް\nދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދުގެ ހާޒިރުގައި ގއ.ވިލިގިލީގައި ބޭއްވި އެމްޑީޕީގެ “އެއްބުރުން” ޖަލްސާގައި އެމްޑީޕީއަށް ސޮއިކުރި އުމުރުން 18 އަހަރު ފުރިފައިވާ ގއ. އަތޮޅު ސްކޫލްގެ ދަރިވަރު އެމްޑީޕީއަށް ސޮއި ކުރުމަކީ އެމްޑީޕީގެ ޒުވާނުންގެ ހިއްވަރުން މަރުޙަބާ ކިޔައި އުފާކުރާ ކަމެކެވެ.\nއަދި އެމްޑީޕީއަށް ސޮއިކުރުމާ ގުޅިގެން ސްކޫލްގެ އިސްވެރިން އެދަރިވަރަށް އެކިގޮތްގޮތަށް ބިރުދައްކައި ސްކޫލުން ކަނޑާލާނެ ކަމުގެ އިންޒާރުދިނުން ހަރުއަޑުން ކުށްވެރިކުރަމެވެ. އަދި އުމުރުން 18 އަހަރު ވެފައިވާ ކޮންމެ މީހަކަށްވެސް ސިޔާސީ ޕާޓީތަކުގެ މެމްބަރަކަށްވުމަކީ ޤާނޫނު އަސާސީން ލިބިދޭ ޙައްޤެކަށް ވީހިނދު ތަޢުލީމީ ދާއިރާގެ މަސައްކަތްކުރާ އެންމެހައި ފަރާތްތަކުން މިފަދަ ނޭއްގާނީ ކަންކަމުން ދުރުވުމަށް ގޮވާލަމެވެ.\nޤާނޫނު އަސާސީ އިޞްލާޙްކުރުމަށް ބޭއްވުނު ޚާއްޞަ މަޖިލިހުގައި އެމްޑީޕީން އެންމެ ބޮޑަށް ވަކާލާތުކުރި އެއްކަމަކީ ވޯޓު ލެވޭ އުމުރު 18 އަހަރަށް ބަދަލުކުރުމަށެވެ. އިޞްލާޙްކުރެވުނު ޤާނޫނު އަސާސީގެ މައިގަނޑު އެންމެ ބޮޑު އިސްލާޙަކީވެސް މިއެވެ. އަދި އެއީ ދެވަނަ އެހެން އެއްވެސް ޕާޓީއެއްގެ ވިސްނުމެއްނޫން ކަމުގައި ފާހަގަކުރަމެވެ. އެހެންކަމުން ސިޔާސީ ޕާޓީގެތެރެއިންނާއި އަދި ޤައުމީ ތަފާތު އެކި ސިޔާސީ ފަންތިތަކުގައި ދިވެހި ޒުވާނުން މިއަދު ކުޅެމުންދާ ދައުރު ފާހަގަކޮށް އެކަމަށް އެކަށޭނަ އެހީތެރިކަމެއް ފޯރު ކޮށްދިނުމަކީ މިއަދު އަޅުގަނޑުމެން ކޮންމެހެން ކުރަންޖެހޭނެ ކަމެކެވެ. ސްކޫލްތަކުގައިވެސް ސިޔާސީ ކަންކަމާމެދު ހޭލުންތެރިކަން އިތުރުކޮށް ދަރިވަރުންވެސް މިކަންކަމަށް އަހުލުވެރި ކުރުވުމަކީ ތަޢުލީމީ ދާއިރާއިން މިއަދު ކުރާން ޖެހިފައިވާކަމަކަށް ވީހިނދު، ޒިންމާދާރު ސިޔާސީ ލީޑަރުން އުފެއްދުމަށް ޒުވާނުންނަށް ސިޔާސީ މައިދާނުގައި ފުރުޞަތު ހުޅުވައިދިނުމަކީ މިޕާޓީން ނުހަނު އިސްކަންދޭކަމެކެވެ. އަދި ސިޔާސީ ކަންކަމުގައި ޒުވާނުން ބައިވެރިވުމަކީ ޤައުމުގެ ތަރައްޤީއަށް ކޮންމެހެން މުހިއްމު ކަމެއްކަމުގައި މިޕާޓީން ދެކެމެވެ.\nޒުވާނުންނަނަކީ ހުނަރުވެރި، މަސައްކަތްތެރި، އަދި އުފެއްދުންތެރި ބައެއްކަމުގައި ހަދައި ޤައުމުގެ ތަރައްޤީގައި ބައިވެރިވެ އުފާވެރި ދިރިއުޅުމެއް ބިނާކުރާނެ ބަޔަކަށް ހަދައިދޭނެ ސިޔާސަތުތައް ހުށައަޅާފައިވާ ހަމައެކަނި ޕާޓީއަކީ އެމްޑީޕީއެވެ. އެހެންކަމުން އެމްޑީޕީއާ މިއަދު ގުޅެމުން އަންނަ ގިނަ މެމްބަރުންނަކީ ޒުވާނުން ކަން ފާހަގަކޮށް އުމުރުން 18 އަހަރުވެފައިވާ ކޮންމެ ޒުވާނަކުވެސް އެމްޑީޕީއާއި ގުޅުމަށް ގޮވާލަމެވެ.\nބަޔާން ނެރުނީ: އެމްޑީޕީ ޒުވާނުންގެ ހިތްވަރު


ފ. ބިލެތްދޫ ކައުންސިލްގެ ރައީސް\nފ. ބިލެތްދޫ ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nފ. ބިލެތްދޫ ކައުންސިލްގެ މެންބަރު\nF. Atoll, Male - 1


ކަލަންޑަރުން ސަފުހާތައް އުކެމުން ދިޔައެވެ. ހަނީފާއި ސާރާގެ ގުޅުމުގެ މޫ ދެ އާއިލާއަށް ފެތުރިގެން ދިޔައެވެ. ސާރާގެ ފަރިކަމާއި އެއް ވަރަށް އޭނާގެ މިޒާޖާއި އުޅުމުން ހަނީފުގެ އާއިލާގެ ގާތްކަން އިތުރުވަމުން ދިޔައެވެ. ހަމައެގޮތަށް، ހަނީފުގެ މަޑުމައިތިރި ކަމާއި ވިސްނުމުގެ ސީދާކަން ވެގެން ދިޔައީ ސާރާގެ ބައްޕަގެ ހިތް މިލްކުވުމަށް މެދުވެރިވި ކަމަކަށެވެ.\n"ކައިވެނީގެ ހުރިހާ ކަމަކާ ބައްޕަމެން ހަވާލު." ހަނީފުގެ ބައްޕަ، އިދުރީސް ސާރާއަށް ބަލައިލަމުން ހިނިތުންވެލިއެވެ.\n"ބައްޕަމެން ވިސްނައިގެން މި ތިބީ ހަނީމޫނުގެ ކަންކަން އެއީ ސަޕްރައިޒަކަށް ހެދުމަށް. އެކަމާ ހަވާލުވެގެން މި ތިބީ ބައްޕަމެން." ސާރާގެ ބައްޕަ، ފަޔާޒު ވެސް ހިނިތުންވެލިއެވެ.\n"މަންމަމެން ބޭނުންވަނީ ހުރިހާ ކަމެއް ވަރަށް ފުރިހަމައަށް ދާން. މިއީ މި އާއިލާގެ ފުރަތަމަ ކައިވެނިވީމަ ވަރަށް ފެންވަރު ރަނގަޅަށް ހުރިހާ ކަމެއް ކުރާން ބޭނުން." ސާރާގެ މަންމަ، ހަސީނާ ބަލައިލީ ސާރާގެ މޫނަށެވެ.\nއާއިލީ އެ ބައްދަލުވުން ނިމިގެން ދިޔައީ ކައިވެނީގެ ހުރިހާ ކަމެއް ތަރުތީބުކޮށް އެ ހަފުލާގެ މަންޒަރު ރަނގަޅަށް ކުރަހައިލަމުންނެވެ.\n"ކޮން ކުރެހެމެއްގެ ވާހަކައެއް ތި ދައްކަނީ؟" ހަނީފު ސުވާލު އަމާޒުކޮށްލީ ސާރާއަށެވެ.\n"މި ދައްކަނީ ހުޅުމާލޭގައި ބައްޕަމެންގެ ދެވަނަ ފިހާރައެއް އަޅަން ބޭނުންވެގެން، އެ އިމާރާތް ކުރަހައިދޭނެ ފަރާތެއް ހޯދަން ކުރި އިއުލާނާ ގުޅިގެން ކުރިމަތިލި މީހުންނަށް ބާއްވާ ބަސްދީގަތުމުގެ ކަންކަމުގެ ވާހަކަ. އެ ކަމުގެ އިދާރީ މަސައްކަތްތައް ކުރާން ހެނދުނާ ހުޅުމާލެއަށް ދާން ޖެހޭ ވާހަކަ." ސާރާ އަބުއި ރާގެއްގައި ބުނެލިއެވެ.\nސާރާއާއި ހަނީފު ތިބީ ރެސްޓޯރެންޓުގެ ހިތްގައިމު މާހައުލުގައެވެ.\n"ވަރަށް ދެރަ. އަހަރެން ވެސް އެބަ ޖެހޭ މާދަމާ އޮފީސް ދަތުރެއްގައި މާދަމާ ތިލަފުށްޓަށް ދާން." ހަނީފު ނިތް އަރުވައިލަމުން ދެ ލޮލަށް ގޮތެއް ހަދައިލިއެވެ.\n"އެދެން މާބޮޑު ކަމެއްނޫނޭ. އަބަދަކު ހަނީއަކަށް ވެސް އަހަރެން ގާތަކު ނުހުރެވޭނެ." ސާރާ ބަލައިލީ ހަނީފުގެ މޫނަށެވެ. "އަހަރެން ބޭބޭއާއެކު ހުޅުމާލެއަށް ހިނގައިދާނަމޭ."\n"އޯކޭ ދަމުން އެނގިލައްޗެ." ހަނީފު ސާރާގެ އަތުގައި ހިފައިލިއެވެ.\n"ކޮބާ ދެވިއްޖެ؟" ސާރާ ވާހަކަދެއްކީ ފޯނުން ހަނީފާއެވެ. "ބޭބެ ނައިސްގެން ލަސްވަނީ. މިހާރު ގަޑި ޖެހެން ވިއްސަކަށް މިނެޓު ހުރީ ވެސް."\n"ހަތެއް ނުޖަހަނީސް އާދެވިއްޖެ." ހަނީފު މަޑުމަޑު ރާގެއްގައި ބުނެލިއެވެ. "ކޮފީ ނިންމައިލައިފަ ފަށަން މި އުޅެނީ. ވަރަށް ބުރަ ދުވަހަކަށްވާނެ."\n"އަހަންނަށް ވެސް ނިމޭވަރު ވާނީ ހަވީރު ކަން ނޭނގެ." ސާރާ ވެސް މަޑުމަޑުން ބުނެލިއެވެ. "އޯކޭ ބޭބެ އަތުވެއްޖެ. ދެން މި ނައްޓައިލީ."\n"އޯކޭ. ބަލައިގެން އުޅެއްޗެ."\n"ހާދަ ފާޑަކަށް؟" ހަނީފުގެ ރާގުން ސާރާއަށް ކަމެއް ދޭހަވި ކަހަލައެވެ.\n"ނޭނގެ ރޭގަ ޒާތެއްގެ ހުވަފެނެއް ފެނިގެން މި ހުންނަނީ މުޅި މޫޑު ހަރާބުވެފަ." ހަނީފު ފޫހި ރާގެއްގައި ބުނެލިއެވެ.\n"ބިލާހެއް. މި ބުނީ ހުވަފެނަކީ ބިލާހެކޭ. ބިލާހެއްގެ ސަބަބުން މޫޑު ހަރާބުވާ ވަރުގެ މީހެއްތަ ތި؟" ސާރާ ހޭންފެށިއެވެ. "އަހަންނަށް ގުޅިގެން މި އުޅެނީ ނުބައި ނަންބަރަކަށް ކަންނޭނގެ ދޯ!"\n"ނޭނގެހަމަ! އަހަންނަށް މި ވިސްނެނީ ވެސް ތިކަމާ." ހަނީފު މަޑުމޮޅި ރާގެއްގައި ބުނެލިއެވެ.\n"އަނެއްކާ ރޭގަ ގެއަށް ދިޔަ މަގުމަތީ ޖިންނިއެއްގެ ފަޔަށް އެރުނީތަ؟" ސާރާ ހޭންފެށިއެވެ.\n"އޭ އޯކޭ. ދެން ބާއްވާ. ހަތްގަޑި ތިރީހަށް ރިޕޯޓުކުރާން ޖެހޭ. މިހާރު ވިހިވަނީ. އޯކޭ. ޓޭކް ކެއަރ." ހަނީފު އަވަސްއަވަހަށް ބުނެލިއެވެ.\nފޯނުން ގަޑި ބަލައިލުމަށްފަހު ފޯނު ޖީބަށްލިއެވެ. ހަނީފު މިސްރާބު ޖެހީ ކުންފުނީގެ އޮފީހާ ދިމާއަށެވެ. ފިޔަވަޅުތައް ބަރުހެލިވެފައި ހުރި އިރު، އޭނާގެ ސިކުނޑީގައި އެނބުރެމުން ދިޔައީ މުޅީން ތަފާތު މަންޒަރުތަކެކެވެ. ބަރުހެލިވެފައިވާ ޚިޔާލުތަކެކެވެ. އުނދަގޫ ކުރަމުން ދިޔައީ ރޭގެ މަންޒަރުތަކެވެ. ހުވަފެނުގެ ހަނދާންތަކެވެ. ހަނީފުގެ ފިޔަވަޅުތައް މަޑުވަމުން ދިޔައެވެ. އެހަނދާންތަކުގެ މަންޒަރުތައް ސިކުނޑީގައި ކުޅެވެމުން ދިޔައެވެ.\nއެއީ ޗުއްޓީއަކަށް ރަށަށް ގޮސްތިބި ދުވަސްވަރެކެވެ. ހަނީފުގެ ބައްޕައަކީ ފަރުމަސްވެރިކަމަށް މަރުދޭ މީހެކެވެ. ބައްޕަގެ އެދުމަށް މަސްވެރިކަމަށް ނުކުތީ ހަނީފުގެ ބައްޕައާއި ސާރާގެ ބައްޕައާއެކު ދެތިން ރަހުމަތްތެރިންގެ ގުރޫޕެއްގައި ކުޑަކުޑަ ޑިންގީއެއްގައެވެ. އެއީ، ކަޅުފޮއި މޫސުމެވެ. އިރުއޮއްސި ހަގަޑި ބައިވީއިރު، ޑިންގީ އޮތީ މަސްވެރިކަމަށް ނަންކިޔާ ގަލެއްގައި ބަނދެގެންނެވެ. ދޭތެރެ ދޭތެރެއިން ޑިންގީއަށް މަސް އެތެރެކުރަމުން ދިޔައެވެ. ގިނިމަހާއި ފިލޮޅެވެ. ކަނޑުހަލާއި ރަތްމަހެވެ.\n"ކޮބާ ސުމެއް ނުކެނޑޭ މީހުން؟" އިދުރީސް މަޖާ ރާގެއްގައި ސުވާލުކޮށްލިއެވެ\n"މަށަށް ތިނެއް އެތެރެ ކުރެވިއްޖެ." ފަޔާޒު ހީލަމުން ބުނެލިއެވެ.\n"ސުމެއް ނުކެނޑިގެން އުޅޭ ވަރެއް ނުވެއޭ އަދި؟" ހަނީފު ޖޯޝުގައި ބުނެލިއެވެ.\n"މިހާރު މިއީ މަސްވެރިކަމުގެ ވަގުތު. މި ވަގުތު ނުވިކަމެއް ނުވާނެ." އިދުރީސް ހަނީފާ ދިމާކޮށްލިއެވެ.\n"އަދި އާކޮޅުވީމައޭ. އިދުރީސްބޭ މެންގެ އެންކޮޅު މޮޅީ ކަންނޭނގެ. ހަނީފުމެންގެ އެންކޮޅުގެ ރަހަ މަސްތަކަށް ނޭނގޭތީ ކަންނޭނގެ ކަމެއް ނުވެގެން ތި އުޅެނީ." ހަނީފު ރަހުމަތްތެރި، އާދިލް ހަނީފާ ދިމާކޮށްލިއެވެ.\nއެއާއެކު އެންމެންގެ އެކުގައި ހޭންފެށިއެވެ. ބާރުބާރަށެވެ.\n"މަބުނީ ވިލާކޮޅެއް އެބަ ދައްކާ. މޫސުން ކިހިނެއްބާ އޮތީ؟" ފަޔާޒު އުޑުމައްޗަށް ބަލައިލިއެވެ.\n"އޮއިކަޅެއް." އާދިލް ހީލިއެވެ. "ގޯހެއް ނުވާނެ."\n"ސަމާލުވުމަށް ގޮވައިފަ އޮތީ!" އިދުރީސް ކަންބޮޑުވިއެވެ.\n"ދެކުނަށާއި އުތުރަށް އެލަރޓް ނެރެފަ އޮތީ!" އާދިލް ޖޯޝުގައި ބުނެލިއެވެ. "މި ސަރަހައްދަކަށް ނެތް. އެހެން ނޫނަސް އަހަރުމެން މިތިބީ ރަށާ ވަރަށް ކައިރީ. މިއީ އާއްމުކޮށް ރިސޯޓަށް ލޯންޗުތައް ދަތުރުކޮށް އުޅޭ މަގެއް. ބޭބެމެން މާ ބޮޑަށް ތި ހާސްވަނީ."\n"ހާހެއް ނުވޭ. ގޯހެއްވީމަ އޮންނާނީ ނޫސްތަކުގެ ސުރުޚީގަ. ކުށްވެރިވާނީ އަނިޔާ ލިބޭ މީހާ. މީސްމީޑިއާގަ އޮންނާނީ މަސްކެއުން." ފަޔާޒު ބުނެލިއެވެ.\n"އެބުނާހެން. އަހަރެން ހިތަށް އަރާ ދިވެހީންނަށް ތަންކޮޅެއް ތަހުޒީބުކޮށް ވިސްނަން ނޭގެނީބާއޭ. ނޫނީ ހަމަ އެއީ ދިވެހިންގެ ޖާހިލުކަން ބާވައޭ." އިދުރީސް ވެސް ފަޔާޒާ ބައިވެރިވެލިއެވެ.\n"އަސްލު ވާގޮތަކީ ބައެއް މީހުންނަކީ ކުރާނެ ކަމެއް ނެތިފަ ހުހަށް ތިބޭ މީހުން. އެމީހުން ވަގުތުގެ ބޭނުންކުރާނީ މީސްމީޑިއާ ހޭވުމުގަ. ދެން އަނެއް ބަޔަކީ ހަޖަމުގަ މައްސަލަ އުޅޭ މީހުން." ހަނީފު ވެސް އޭނާ ޚިޔާލުފާޅުކުރިއެވެ.\n"ހަޖަމުގެ މައްސަލައެއް ނޫން އެ." ފަޔާޒު ހަނީފުގެ ވާހަކައާ ޚިޔާލު ތަފާތުވިއެވެ. "އެއީ ހަމަ ނުލަފާކަން. ދެރަކަމެއް ދިމާވެގެން ކުރާން ޖެހޭ ހަޖަމެއް އޮވޭތަ؟ ކީއްވާނީ ހަމުދަރުދީގެ ބަހެއް ބުނެލިއްޔާ!"\n"ހެޔޮކޮށް ތިބުނީ." އިދުރީސް ފަޔާޒާ އެއްބައިވިއެވެ. "މައްސަލައަކީ ނުބެހޭ ކަންކަމާ ވެސް ބެހުން. އެ ސަގާފަތަކަށް ވުން. ދެރަވާން ޖެހޭ ހާލަތުގައި ވެސް ޖެއްސުންކުރުން."\n"މަށަށް ހީވަނީ މަސްބާނަން އައިސްގެން ނޫންހެން ތި އުޅެނީ." އާދިލް އެންމެންނާ ދިމާކޮށްލިއެވެ. "މި ޑިންގީ ގަނޑުގަ ތިބެގެން ތި ވާހަކަ ދެއްކިޔަސް ވާނެކަމެއް އޮވޭތަ؟ ފަޔާޒުބޭމެން ވެސް ތި ތަޅަނީ ފެންނެތްތާ ބަކަ ހަމަ. ތިވާނީ ހޮޅިވާހަކައަށް."\nކުއްލިއަކަށް ވައިބާރުވިއެވެ. ޑިންގީ ވެސް ދެ ފަރާތަށް ހަލުވާން ފެށިއެވެ.\n"ގައިމު ބުނާނެ އޮއިކަޅޭކޭ." އިދުރީސް، އާދިލާ ދިމާއަށް ބުނެލިއެވެ.\n"އާން. ވެހޭނެހެން ހީވަނީ. ވިލާކޮޅުގެ ރޯޅި އެ އަންނަންފެށީ. ހީވަނީ ވަރަށް ގަދަވާނެހެން. ކިހިނެއް ހަދަންވީ؟ މަޑުކޮށްލަންވީތަ؟ ނޫނީ ނައްޓައިލަންވީތަ؟ މީގަ ނެވިގޭޝަންގަ ވެސް މައްސަލަ ޖެހިފަ ހުރީ." އާދިލް ލަފައަކަށް އެދުނެވެ.\n"އަދި ޓައްޕެއް ވެސް ނުފުރޭ. މި އޮތީ ބައްތިއެއްނު." އިދުރީސް ބުނެލިއެވެ.\n"އެކަމަކު ކަނޑު މިހާ ގަދަވެއްޖެއްޔާ ކިހިނެއްވާނީ؟" ފަޔާޒު ސުވާލުކޮށްލިއެވެ.\n"ހިނގާ ނައްޓައިލަމާ." ހަނީފު ވެސް ބޭނުންވީ ރަށަށް ދާށެވެ.\n"އޯކޭ ނަގިލި ނަގަމާ. ހަނީފު ދޭބަލަ ނަގިލި ނަގަން." އާދިލް ގޮތެއް ނިންމިއެވެ. "ފަޔާޒުބޭ ދޭބަލަ ހަނީފަށް އަލިކޮށްލަ ދޭން. އެންމެން ބަލައިގެން އުޅޭތި. ވައިގަދަވި ވަރަކަށް ހަލުވާލެއް ބޮޑުވާން. ވަރަށް ބާނި އެބަހުރި."\nކަނޑުގެ ރާޅުތައް ހީވަނީ ކެކިއަރާހެންނެވެ. ޑިންގީ ވެސް ހީވަނީ ބަނޑުން ޖަހައިލަފާނެހެންނެވެ. ކޮންމެ މީހަކު ވެސް އިނީ ޑިންގީގައި އެމީހަކަށް ހިފެހެއްޓޭ ތަނެއްގައި ބާރަށް ހިފަހައްޓައިގެންނެވެ. ވައިބާރުކަމުން ލޯ ހުޅުވާލެވެނީ ކިރިޔާއެވެ. ވަށައިގެންވަނީ ކަނު އަނދިރިކަމެވެ. ތަނެއް ދޮރެއް ވަކިވާވަރެއް ނުވެއެވެ.\n"އަލިކޮށްލަބަލަ." ހަނީފު ނަގިލީގެ ވަލަށް ދަމަން އޮވެ ބާރަށް ގޮވާލިއެވެ.\nފަޔާޒު އެއް އަތުން ޑިންގީގައި ހިފަހައްޓަމުން އަނެއް އަތުން ޓޯޗު ދިއްލައިލިއެވެ. ކުއްލިއަކަށް ވާރޭވެހިގަތެވެ. ބޮޑުތިކި ވާރެއެވެ. ހީވަނީ މަތިން އޮއްގާ އަކިރި އުކާހެންނެވެ. ފެންތިއްކެއް ޖެހޭ ކޮންމެ ތަނަކުން ދިލަ ނަގަމުންދިޔައެވެ.\n"ކިހިނެއް ތިހެދީ؟" އާދިލް ބާރަށް ގޮވާލިއެވެ.\n"އަތުން ދޫވީ. ހިފަހައްޓައިލެވޭ ވަރެއް ނޫން." ފަޔާޒު ވެސް ބާރަށް ބުނެލިއެވެ.\nފަޔާޒުގެ އަތުގައި އޮތް ޓޯޗު އަތުން ދޫވެގެން މޫދަށް ވެއްޓުނީއެވެ. އެއާއެކު މޫދުގެ ތެރެއިން ހިމަ ރޮނގެއްގެ ގޮތުގައި ޓޯޗު އަޑިއަށްދާ މަންޒަރު ފެންނަމުން ދިޔައެވެ.\n"ދެން އެ ނުލިބޭނެ. އެހެން ބައްތިއެއް ވެސް ނޯންނާނެ." އާދިލް ކަންބޮޑުވިއެވެ. "ހަނީ އަށް އަދިވެސް ތި ނުނެގޭތަ؟"\n"އާން. ވަރަށް ދޫ އަޅައިފަ އޮތީމަ. ހީވަނީ މިހާރު ނެގެނީހެން. ފައި ހަރުލާ ވަރެއް ވެސް ނޫން. މި ވަރަށް ހަލުވަންޏާ މީގަ ހުރެވޭތަ؟ ތަނެއް ދޮރެއް ވެސް ނުފެނޭ ވިއްޔާ." ހަނީފު ބާރަށް ބުނެލިއެވެ.\n"ދަރިފުޅާ ބަލައިގެން އުޅޭތި. ނަގިލި ނަގާއިރު ސަމާލުވާތި." އިދުރީސް ބާރަށް ގޮވައިލިއެވެ.\n"އޯކޭ. ނެގިއްޖެ. ނައްޓައިލާ!" ހަނީފު ބާރަށް ގޮވައިލިއެވެ.\n"ތި އަންނަނީ ރިސޯޓުން އަންނަނ ލޯންޗެއް ކަންނޭނގެ." ފަޔާޒު ބާރަށް ހަޅޭއްލަވައިގަތެވެ.\nދުއްވާފައި އައި ލޯންޗުގެ އަލިގަނޑު ފެނުނީ ފަޔާޒަށެވެ. އޭނާ ބާރަށް ހަޅޭއްލަވާގަތެވެ. އެންމެން ފަހަތް ބަލައިލިއެވެ. އޭރު ލޯންޗާއި ޑިންގީއާ ދެމެދުގައި ދިހަވަރަކަށް ފޫޓު ވެސް ނުހުންނާނެއެވެ. ލޯންޗު އައި ބާރުމިނުގައި އައިސް ޑިންގީގައި ޖެހުނެވެ. ބާރު އަޑުފަށް ގަނޑަކާއެކު ހަނީފަށް ހޭލެވުނީ އެހައި ހިސާބުންނެވެ\nހަނީފު ދެފަރާތަށް ބޯހޫރައިލެވުނެވެ. އޭރު އޭނާއަށް ހުރެވުނީ އޭނާގެ އޮފީސް ދޮރުމަތީގައެވެ.\n"އަހަންނަށް ފެންނަ ހުވަފެން އާއްމުކޮށް ދިމާވާނީ އޭގެ އިދިކޮޅަށް." ހަނީފު އަމިއްލައަށް އިވޭ ވަރަށް ބުނެލިއެވެ. "އެހެންވީމަ ކަނޑުމަތީގެ ހާދިސާއެއް ނުހިނގާނެ ކަންނޭނގެ."


Syria gai ISIS dhanee alun baaru gadha vamun: Pentagon\nއައިއެސްގެ ހަނގުރާމަވެރިންތަކެއް- އައިއެސް ދަނީ އަލުން ބާރުގަދަ ވުމަށް މަސައްކަތް ކުރަމުން-\nނުރައްކާތެރި ޓެރަރިސްޓު ޖަމާއަތެއް ކަމަށްވާ އިސްލާމިކް ސްޓޭޓް ނުވަތަ އައިއެސް ސީރިއާގައި އަލުން ބާރުގަދަ ކުރަމުންދާ ކަމަށް އެމެރިކާގެ ދިފާއީ ވުޒާރާ ޕެންޓަގަނުން ބުނެފި އެވެ.\nޕެންޓަގުން އާންމުކުރި ރިޕޯޓެއްގައި ބުނީ، އައިއެސް ގާއިމްވެ އުޅުނު ސަރަހައްދުތަކުގެ ބާރު އެމީހުންގެ އަތުން ގެއްލި، ހަނގުރާމާ ކުރުމުގެ ބާރު ނެތް ނަމަވެސް ކުރިން އޮތް ވަރަށް އައިއެސް ބާރުގަދަވުމަށް މަސައްކަތް ކުރަމުންދާ ކަމަށެވެ. އެގޮތުން ސީރިއާ އާއި އިރާގުގައި އައިއެސްގެ އޮޕަރޭޝަންތައް ފަށާފައިވާ ކަމުގެ މައުލޫމާތު ލިބިފައިވާ ކަމަށް ޕެންޓަގަނުން ބުންޏެވެ.\nއައިއެސް އަލުން ބާރުގަދަވުމަށް މަސައްކަތް ކުރަމުންދާ ކަމަށް ޕެންޓަގުން ބުނެފައި މިވަނީ، އައިއެސް އެއްކޮށް ނައްތާލެވިއްޖެ ކަމަށް އެމެރިކާގެ ރައީސް ޑޮނަލްޑް ޓްރަމްޕު ވިދާޅުވިތާ ފަސް މަސް ފަހުންނެވެ. ފަހުގެ ރިޕޯޓާއެކު ޓްރަމްޕު ވިދާޅުވީ، ސިރިއާ އަށް އެމެރިކާގެ 3،000 ސިފައިން ފޮނުވާނެ ކަމަށެވެ. އަދި އައިއެސް ބާރުގަދަ ވުމުގެ ކުރިން ނައްތާލާ ސީރިއާ ސަރުކާރަށް އެމީހުންނާ މެދު އަމަލުކުރާނެ ގޮތުގެ ފުލް ކޮންޓޮރޯލް ދޭނެ ކަމަށެވެ.\nސީރިއާގައި މިހާރުވެސް ކޮންމެ ވެސް ވަރަކަށް އެމެރިކާގެ ސިފައިން އެބަތިއްބެވެ. ނަމަވެސް ޕެންޓަގަނުން ގަބޫލުކުރާ ގޮތުގައި ތުރުކީވިލާތުން ކުރުދީ ހަނގުރާމަވެރިންނާ ދެކޮޅަށް ކުރާ މަސައްކަތުގެ ސަބަބުން އެމެރިކާއަށް އަލަށް އުފެދެން އުޅޭ އައިއެސް ބަލިކުރަން އުދަގޫވާނެ ކަމަށެވެ.\nނުރައްކާތެރި އައިއެސް އެއްކޮށް ނައްތާލެވިއްޖެ ކަމަށް ޓްރަމްޕު ވިދާޅުވި އިރުވެސް، އައިއެސް ޖަމާއަތުގެ ލީޑަރު އަބޫބަކު އަލް ބަގްދާދު ވަނީ ފިލާފަ އެވެ. އޭނާ ހޯދުމުގެ މަސައްކަތް އެހާވަރަކަށް އެމެރިކާއިން ކޮށްފައެއް ނުވެ އެވެ.


Cancer Akee Rahumatheh Kamah Buni Banat Ge Vasihyathah Binaa Kuri Miskiy Ninmaalaifi - Vaguthu\nކެންސަރަކީ ރަހުމަތެއްކަމަށް ބުނި ބަނާތުގެ ވަސިއްޔަތަށް ބިނާކުރި މިސްކިތް ނިންމާލައިފި\nކެންސަރަށް ޕޮޒިޓިވްވިކަން އެނގުމުން، ދުނިޔޭގެ އެދުންތައް ދޫކޮށްލުމަށްފަހު، ހާލުގައި ޖެހިފައިވާ ގިނަ އަދަދެއްގެ ބަޔަކަށް އެހީތެރިވުމަށް މަސައްކަތް ކުރި މިލިއަނަރެއްގެ ވާހަކަ، ގިނަ އަދަދެއްގެ ދިވެހިންވެސް ވާނީ އަޑު އަހާފައެވެ. އަގުބޮޑު ކާރުތަކާއި އަތުކުރި ގަޑިތައް ގެންގުޅުނު ބަނާތު، އެތަކެތި ދޫކޮށްލުމަށްފަހު، މެދުއިރުމައްޗާއި އެފްރިކާގެ އެކި ސަރަޙައްދުތަކަށް ގޮސް، ފަޤީރުންނަށާއި ނިކަމެތިންނަށް އެހީތެރިކަން ފޯރުކޮށްދީފައިވެއެވެ.\nއެތައް ބަޔަކަށް ސިހުން ގެނުވި ޚަބަރަކަށްވީ، މިދިޔަ ރަމަޟާން މަހުގެ ތެރޭގައި، އަލީ ބަނާތު ދުނިޔެ ދޫކުރި ޚަބަރެވެ. އޭނާ ނިޔާވެފައިވަނީ ކެންސަރު ބައްޔަށް، ތިން އަހަރު ވަންދެން ފަރުވާ ކުރުމަށްފަހުއެވެ.\nނިޔާވުމުގެ ކުރިން ކެންސަރަކީ އޭނާއަށް ލިބުނު ރަޙުމަތެއްގެ ގޮތުގައި ސިފަކޮށްފައިވެއެވެ.\nދުނިޔެ ދޫކުރުމުގެ ކުރިން، އޭނާވަނީ އޭނާގެ ފައިސާއާއި މުދާ ހޭދަކޮށްގެން، އޭނާގެ ނަން މަތީގައި މިސްކިތެއް ބިނާކުރުމަށް ވަސިއްޔަތްކޮށްފައެވެ. އޭނާ ނިޔާވިތާ އަދި މާ ގިނަ ދުވަސްތަކެއް ވޭތުވެފައިނުވާއިރު، މިސްކިތުގެ މަސައްކަތްތައް ނިންމާ، ބޭނުންކުރަން މިހާރުވަނީ ފަށާފައެވެ.\nމަސްޖިދުލް އަލީ ބަނާތު\nރަނގަޅު ފެންވަރަކަށް، ފެންވަރު ރަނގަޅު ތަކެތި ބޭނުންކޮށްގެން، މި މިސްކިތް ބިނާކޮށްފައިވަނީވެސް ރީތި ފަރުމާއަކަށެވެ. މިއީ އެހާ ބޮޑު މިސްކިތެއްކަމުގައި ނުވިޔަސް، މިއީ މިސްކިތް ހުންނަ ސަރަޙައްދަށް ހެޔޮވަރުގެ މިސްކިތެއްކަމަށް ބެލެވެއެވެ.\nމިސްކިތް ބިނާކުރުމުގެ މަސައްކަތް ކޮށްފައިވަނީ، ދުނިޔޭގެ އެތަން މިތަނުގައި ހާލުގައި ޖެހިފައި ތިބޭ ފަރާތްތަކަށް އެހީ ފޯރުކޮށްދިނުމަށް މަސައްކަތް ކުރާ "ވަން ސޮލިޑް އުންމަތް" ނަމަކަށް ކިޔާ މުސްލިމު ޖަމާއަތަކުންނެވެ. މި ޖަމިއްޔާގެ ހަރަކާތްތަކުގައި ބަނާތުވެސް ބައިވެރިވެފައިވެއެވެ.\nމައުލޫމާތު ލިބޭ ގޮތުގައި މި މިސްކިތް ބިނާކޮށްފައިވަނީ އެންމެ 45 ދުވަހުގެ މަސައްކަތުންނެވެ. އެހެންނަމަވެސް، މިސްކިތް ހުންނަނީ ދުނިޔޭގެ ކޮން ތަނެއްގައިކަން، އަދި ސާފުވެފައި ނުވެއެވެ.\nއާއްމުންނަށް ނަމާދުކޮށް، އަޅުކަން ކުރެވޭގޮތަށް މިސްކިތްތައް ބިނާކުރުމަކީ ހިނގަ ހިނގާ ހުންނަ ޞަދަގާތެކެވެ. މި މިސްކިތަށް ދީފައިވާ ނަމަކީ މަސްޖިދުލް އަލީ ބަނާތު އެވެ.\nޖުލައި 24, 2018 00:08\nވ.ފުރިހަމަ މަސައްކަތެއް.މާތްﷲ އަލީ ބަނާތަށް ހެޔޮރަޙުމަތް ލައްވާށި.\nޖުލައި 24, 2018 08:40\nޖުލައި 24, 2018 00:32\nޢަލީ ބަނާތުއާއިި އަޅަމެން އެންމެންގެ ފާފަ ފުއްސަވާށި! ޢަލީއިަށް ޖަންނަތުލް ފިރުދައުސް މިންވަރު ކުރައްވާށި!\nވަރަށް އަސަރު ކުރުވާ ޚަބަރެއް މިއީ!\nޖުލައި 24, 2018 08:41\nޖުލައި 25, 2018 09:34\nޖުލައި 24, 2018 10:15\nއަލީ ބަނާތު އައްﷲގެ ހަޒުރަތުން އަރުށީގެ ހިޔާވަހިކަން ދެއްވާދޭވެ އާމީން\nޖުލައި 24, 2018 13:24\nޖުލައި 24, 2018 18:06\nއާމީން .އަލީބަނާތު ކޮންގއއުމެއްތޯ\nޖުލައި 28, 2018 12:04\nތިޔަ މިސްކިތް ހުރީ ސީރިޔާ ގައި.


ދައުލަތަށް ގިނަ ދުވަހު ޚިދުމަތްކުރެއްވި މުޙައްމަދު ޖަލީލް ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ - The President's Office\n24 އޭޕްރިލް 2022، ރިފަރެންސް: 2022-173\nމުޙައްމަދު ޖަލީލަކީ، ދިވެހި ސަރުކާރަށާއި ރައްޔިތުންނަށް ވަރަށް އިޚްލާޞްތެރި ޚިދްމަތްތަކެއް ކޮށްދެއްވި އަދި ސަރުކާރުގެ ވަރަށް މުހިންމު މަޤާމުތަކެއް ފުރުއްވާފައިވާ ވަރަށް ޚިދުމަތްތެރި ބޭފުޅެއް ކަމުގައި ރައީސުލްޖުމްހޫރިއްޔާ ފާހަގަ ކުރެއްވިއެވެ.\nމަރްޙޫމް މުޙައްމަދު ޖަލީލަކީ ރައްޔިތުންގެ ޚާއްޞަ މަޖިލީހުގެ ބ. އަތޮޅުގެ މެންބަރުކަމާއި، ބ. އަތޮޅު އެޓަރނީ ޖެނެރަލްގެ އެހީތެރިޔާކަމާ، ކުޑަރިކިލު ކޯޓުގެ ޤާޟީކަމާއި، އެޓޯލްސް މިނިސްޓްރީގެ ގިނަ މަޤާމުތަކެއް ފުރުއްވި ބޭފުޅެކެވެ. މީގެ ތެރޭގައި އެޓޯލްސް މިނިސްޓްރީގެ ސީނިއަރ އަންޑަރ ސެކްރެޓަރީގެ މަޤާމާއި، ވަކީލެއްގެ މަޤާމާއި، ޑިރެކްޓަރެއްގެ މަޤާމާއި، ސީނިއަރ އިންވެސްޓިގޭޓަރެއްގެ މަޤާމާއި، އިންވެސްޓިގޭޓަރެއްގެ މަޤާމު ހިމެނެއެވެ.\nމަރްޙޫމް މުޙައްމަދު ޖަލީލް އަވަހާރަވިއިރު އުމުރުފުޅަކީ 74 އަހަރެވެ.


Hiyaanathuge Faisa Iyaadha Kurumuge Niyatheh Sarukaaruga Nei: Usham - Vaguthu\nއަދުގެ ސަރުކާރާއި އަދި ވެރިކަންކުރާ މައި ޕާޓީ އެމްޑީޕީން އެމްއެމްޕީއާރްސީ ހިޔާނާތުގެ ވާހަކަ ދައްކަނީ ސިޔާސީ ފައިދާ ހޯދުމަށްޓަކައި ކަމަށާއި ދައުލަތަށް ގެއްލުނު ފައިސާ އިއާދަކުރުމުގެ ހެޔޮ ނިޔަތެއް ސަރުކާރުގައި ނެތް ކަމަށް ވިލިމާލޭ ދާއިރާގެ މެންބަރު އަހުމަދު އުޝާމް ވިދާޅުވެއްޖެއެވެ.\nއުޝާމް އެގޮތަށް ވިދާޅުވީ އެމްޑީޕީގެ ޗެއާޕާސަންކަމަށް ވާދަކުރައްވާ ދެ ކެންޑިޑޭޓުންގެ މެދުގައި އޮތް ބަހުސެއްގައި އެ މަގާމަށް ވާދަކުރައްވާ އިކޮނޮމިކް މިނިސްޓަރު ފައްޔާޒް އިސްމާއީލް (ފަޔާ) ދެއްކެވި ވާހަކަތަކަކަށް އިޝާރާތް ކުރައްވައެވެ.\nވެރިކަންކުރާ މައި ޕާޓީ އެމްޑީޕީގެ އެތެރޭގެ ވާދަވެރިކަން ބޮޑުވެ، ދެ ފެކްޝަން އުފެދިފައިވާއިރު އެއް ފެކްޝަން އަނެއް ފެކްޝަނަށް އަންނަނީ ބޮޑެތި ތުހުމަތުތައް ކުރައްވަމުންނެވެ. ވައްކަމާއި ހިޔާނާތާއި، އަދި ކޮރަޕްޝަންގެ ތުހުމަތުތައް ވެސް އެކަކު އަނެއްކަކަށް ކުރައްވާއިރުގައި ޕާޓީގެ ބައެއް ސިއްރުތައް ވެސް އެތެރޭގެ ވާދަވެރިކަމުގައި އަންނަނީ ބޭޒާރުވަމުންނެވެ.\nއެގޮތުން ބަހުސެއްގައި ވާހަކަދައްކަވަމުން މިނިސްޓަރ ފައްޔާޒު ވިދާޅުވެފައިވަނީ އެމްއެމްޕީއާރުސީގެ ހިޔާނާތުގައި ބައިވެރިކަމަށް ބުނާ ބޭފުޅުންގެ ސައްހަ ލިސްޓެއް އެބައޮތް ކަމަށާއި އެ ލިސްޓްކަމަށް ބުނެ މަޖިލީހުން އާންމުކުރި ލިސްޓަކީ އޮޅުވާލާފައިވާ ލިސްޓެއް ކަމުގައެވެ. އަދި ހިޔާނާތުގެ އަސްލު ލިސްޓު ވަރަށް އަވަހަށް ހާމަ ކުރައްވާނެ ކަމަށް އޭނާ ވިދާޅުވިއެވެ.\nއެކަމާއި ގުޅިގެން ފައްޔާޒުގެ ވާހަކަތަކަށް ރައްދުދެއްވާ އުޝާމް ވިދާޅުވީ އެމްއެމްޕީއާރުސީގެ ހިޔާނާތުގެ ވާހަކަ އަކީ މި ސަރުކާރުންނާ އެމްޑީޕީން ސިޔާސީ ފައިދާއަށް ދައްކަމުންދާ ވާހަކަތަކެއްކަން އެނގިގެން ގޮސްފައިވާ ކަމަށާއި ސިޔާސީ ފައިދާ ހޯދުމަށްޓަކައި އެމްޑީޕީން ބޭނުންވާ ބައެއްގެ ނަންތައް ހިމަނައިގެން ލިސްޓުތައް ނެރެމުންދާ ކަމަށެވެ.\n"އެބަޔަކު ބޭނުންވާ ނަންތަކެއް ހިމަނައިގެން ލިސްޓް ނެރެނީ. އިންސާފުވެރިކަމާއެކު މައްސަލަ ބަލައި، ގެއްލުނު ރައްޔިތުންގެ ފައިސާ ހޯދުމުގެ ހެޔޮ ނިޔަތެއް މިސަރުކާރުގެ ނެތް." އުޝާމް ވިދާޅުވިއެވެ.\nރާއްޖޭގެ ތާރީހުގައި މިހާތަނަށް ހިނގާފައިވާ އެންމެ ބޮޑު ހިޔާނާތް ކަމަށްވާ އެމްއެމްޕީއާރްސީ ހިޔާނާތް ބެލުމަކީ ސަރުކާރުގެ ވަރަށް މުހިއްމު ވައުދެކެވެ. ނަމަވެސް އެ މައްސަލަތައް ނުބެލި ލަސްވެ، އަދި މި ސަރުކާރުގެ ކޮރަޕްޝަންގެ މައްސަލަތަކެއް ވެސް ފެންމަތިވަމުން ދިއުމާ ގުޅިގެން ގިނަ ބަޔަކު އަންނަނީ ސަރުކާރަށް ފާޑު ކިޔަމުންނެވެ.\nހާއްސަ ގޮތެއްގައި އެމްޑީޕީގެ ރައީސް، މުހައްމަދު ނަޝީދުގެ ފެކްޝަނުން ގެންދަވަނީ ހިޔާނާތުގެ މައްސަލަތަކާޢި މަރުގެ މައްސަލަތަކުގެ އިތުރުން ރައްޔިތުންނަށް ވީ ވައުދުތައް ނުފުއްދާ ކަމަށް ވިދާޅުވެ ސަރުކާރަށް ވަރަށް ބޮޑަށް ފާޑު ވިދާޅުވަމުންނެވެ.\nފެނަކައިން ކުރި ގާނޫނާ ހިލާފު ކަންކަމުގައި މަގާމުން ވަކިކުރަންވީ އެމްޑީ: އުޝާމް\nކިހިނެއްހޭ އިއާދަކުރާނީ. ހުރިހައި ބޮޑުން އެތިބީ އެ ކައި ހަޖަމުކޮށްގެން\nމެއި 14, 2022 13:47\nއެފައިސާ ބޭނުންކޮށްފައިވަނީ މިސަރުކާރުގެ އިސްމީހުން.ދެން ކިހިނެއް އެމައްސަލަ ބަލާނީ...އެކަންވާނީ ވަގުނިކުމެ ވަގު ހޯދުންކަހަލަ ކަމަކަށް.ކޮން އެމް އެން ޕީއާރުސީ އެއްކިޔާކަށް.މިސަރުކާރުން އެއަށްވުރެ މާގިނަ ރުފިޔާއަށް ޚިޔާނާތްތެރިވެއްޖެ.


ކޮލަމް، ފަސް މިނެޓް: މިހާރު ތިހެން ވިދާޅުނުވޭ!\nރާއްޖޭގައި މިހާރު މި ހިނގާ ފަދަ ކަންކަން ހިނގަނީ ދުނިޔޭގެ އެހެން ކޮން ގައުމެއްގައިތޯ ބައެއް މީހުން ސުވާލުކުރެ އެވެ. މިއީ ގައުމެއް ހިނގާ ގޮތްތޯ ވެސް ބައެއް މީހުން ސުވާލު ކުރެ އެވެ. މި ފަދަ ސުވާލުތައް އަޑު އިވުމުން ހަނދާނަށް އަންނަނީ ރައްޓެއްސަކު ރާއްޖޭގެ ހަގީގަތް ސިފަކޮށްދިން ގޮތެވެ. އޭނާ ބުނި ގޮތުގައި މިއީ އިންސާނުން ދިރިއުޅެން...


Nanthah aammu kuree birudhakkan, fiyavalhu alhan jehey: PPM | Mihaaru\nޕީޕީއެމްގެ ޕްރެސް ކޮންފަރެންސްގައި، ނިހާން އާއި އަލީ އާރިފްގެ އިތުރުން ޚަލީލް ބައިވެރިވެވަޑައިގަންނަވަނީ.\nނަންތައް އާއްމުކުރީ ބިރުދައްކަން، ފިޔަވަޅު އަޅަން ޖެހޭ: ޕީޕިއެމް\n24 ޖެނުއަރީ 2018 - 16:24 34 comments\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ރިސޯޓުތަކުގެ މައްސަލާގައި ފުލުހުންގެ އެހީތެރިކަމާ އެކު ކަސްޓަމްސް އިން ހިންގި ތަހުގީގު ޓީމުގައި ހިމެނޭ މީހުންގެ ނަންތައް އާއްމުކުރީ، ބިރުދައްކަން ކަމަށާއި އެކަމުގައި ފިޔަވަޅު އަޅަން ޖެހޭ ކަމަށް ޕީޕީއެމުން މިއަދު ބުނެފި އެވެ.\nޕީޕީއެމްގެ އޮފީހުގައި ބޭއްވި ޕްރެސް ކޮންފަރެންސްގައި އެ ޕާޓީގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން ވިދާޅުވީ ފުލުހުންނާއި ކަސްޓަމްސްގެ އޮޕަރޭޝަނުގައި ހިމެނޭ ކަސްޓަމްސްގެ 37 އޮފިސަރުންނާއި ހަތް ފުލުހެއްގެ ނަން ވިލާ ކުންފުނިން އާއްމުކޮށްފައިވާ ކަމަށެވެ. ގާނޫނު ތަންފީޒުކުރާ މުއައްސަސާތަކުގައި ހިމެނޭ މީހުންގެ ނަންތައް މިގޮތަށް އާއްމުކުރުމަކީ ކޮށްގެންވާނެ ކަމެއް ނޫން ކަމަށް އޭނާ ވިދާޅުވި އެވެ.\nނިހާން ވިދާޅުވި ގޮތުގައި، އެކި މައްސަލަތައް ތަހުގީގު ކުރަން އުޅޭ ފުލުހުންގެ ނަންތައް އާއްމުކުރުމުގެ ސަބަބުން އެ ފުލުހުންނާ ދޭތެރޭގައި ސީދާ ގޮތުންނާއި ނުސީދާ ގޮތުން އަނިޔާވެރި އަމަލުތަކެއް މީގެ ކުރިން ވެސް ހިންގާފައިވެ އެވެ. މިފަދަ އަނިޔާތަކުގައި ބައެއް ފުލުހުން މަރުވެފައިވާ ކަމަށް ވެސް ނިހާން ވިދާޅުވި އެވެ.\n"ގާނޫނު ތަންފީޒުކުރާ ފަރާތްތަކުގެ ނަންތައް އާއްމުކުރުމުގެ ނަތީޖާ ނިކުންނާނީ ވަރަށް ގޯސްކޮށް. ގާނޫނު ތަންފީޒުކުރާ ފަރާތްތަކާ މެދު އަނިޔާވެރި އަމަލުތައް ހިންގަން ހިތްވަރު ދިނުމަކީ ޒަމާނުއްސުރެން އަޅުގަނޑުމެން ދެކޮޅު ކަމެއް،" ނިހާން ވިދާޅުވި އެވެ.\nCustoms officarunge nanthah aammukuri massala thahugeegu kuranee\nއޭނާ ވިދާޅުވި ގޮތުގައި ވިލާގެ ރިސޯޓުތަކުގައި ވެސް ފުލުހުންނާއި ކަސްޓަމްސްގެ އޮފިސަރުން މަސައްކަތް ކުރީ އެ ދެ މުއައްސަސާގެ ހުއްދައާ އެކު ގާނޫނު ތަންފީޒުކުރާށެވެ. އެ މަސައްކަތުގައި އުޅުނު މީހުންނާއި އެ މީހުންގެ އަނބިދަރިންނަށް ގެއްލުންވާ ގޮތަށް، ސޯޝަލް މީޑިއާގައި ނަމާއި ފޮޓޯ އާއްމުކުރުމަކީ ކަމާ ގުޅޭ އިދާރާތަކުން ފިޔަވަޅު އަޅަން ޖެހޭނެ ކަމެއް ކަމަށް ނިހާން ވިދާޅުވި އެވެ.\n"އެއީ، ގާނޫނު ތަންފީޒުކުރާ އިދާރާތަކުގެ މުވައްޒަފުންގެ މަސައްކަތަށް ހުރަސްއެޅޭ ކަމެއް،" އޭނާ ވިދާޅުވި އެވެ.\nނިހާން ވިދާޅުވީ ފުލުހުންގެ ނަންތައް އާއްމުކުރަން އެމްޑީޕީން ހިތްވަރު ދޭތަން ފެންނަ ކަމަށާއި އެކަމާ ކަންބޮޑުވެވަޑައިގަންނަވާ ކަމަށެވެ.\nކެލާ ދާއިރާގެ މެމްބަރު އަލީ އާރިފް ވިދާޅުވި ގޮތުގައި ގާނޫނު ތަންފީޒުކުރަން ތިބޭ މީހުންނަށް ބިރުދައްކަން ހިންގަމުންދާ އަމަލުތައް ބަލައެއް ނުގަނެވޭނެ އެވެ. ރާއްޖޭގައި އެތައް ރިސޯޓެއް ހިންގަމުން އަންނައިރު، ވަކި ކުންފުންޏެއްގެ ރިސޯޓަކުން ޓެކްސް ނުދެއްކުމާއި ގާނޫނާ ޚިލާފު އަމަލުތަކެއް ހިންގާ ކަމަށް ތުހުމަތު ކުރެވުމުން އެކަން ބެލުމަކީ ތަންފީޒީ އިދާރާތަކަށް ގާނޫނުން ކުރަން ލާޒިމް ކަމެއް ވެސް ވިދާޅުވި އެވެ.\nއެ މަސައްކަތުގައި އުޅޭ ޓީމުތަކުގެ މެމްބަރުންނަށް ހުރަސްއަޅައި ބިރުދައްކައި ހެދުމަކީ ކޮށްގެންވާނެ ކަމެއް ނޫން ކަމަށް އޭނާ ވިދާޅުވި އެވެ.\n"ކަސްޓަމްސް އާއި ފުލުހުންނާއި އެހެން ވެސް ތަންފީޒީ އިދާރާތަކުން ކުރާ މަސައްކަތްތައް މި ޕާޓީން ހިތްވަރު ދެން. އެ ބޭފުޅުންނާ ދެކޮޅަށް ހިންގޭ ޖަރީމާތައް ހަރުކަށި އިބާރާތުން ކުށްވެރިކުރަން،" އަލީ އާރިފް ވިދާޅުވި އެވެ.\nޕީޕީއެމްގެ ސެކްރެޓަރީ ޖެނެރަލް އަދި ނިލަންދޫ ދާއިރާގެ މެމްބަރު ޑރ. އަބްދުﷲ ޚަލީލް ވިދާޅުވީ ތަންފީޒީ އިދާރާތަކުގައި މަސައްކަތް ކުރާ މީހުންނަކީ ވަރަށް ބުރަކޮށް ރައްޔިތުންގެ ހައްގުގައި މަސައްކަތް ކުރާ ބައެއް ކަމަށެވެ. އެ މީހުންނާ ދެކޮޅަށް ހިންގާ ކަންކަން ބަލައި ފިޔަވަޅު އަޅަން ޖެހޭ ކަމަށް އޭނާ ވެސް ވިދާޅުވި އެވެ.\nއިތުރު ލިޔުންތައް ފުލުހުން ވިލާ ގްރޫޕް ޕީޕީއެމް ކުރީގެ މެމްބަރު އަހުމަދު ނިހާން ކުރީގެ މެމްބަރު އަލީ އާރިފް


Barulamaanee ah thaa'eedhu kuranee MDP ge 23 memberun\nބަރުލާމާނީއަށް ތާއީދު ކުރަނީ އެމްޑީޕީގެ 23 މެންބަރުން!\nރައީސް މުހައްމަދު ނަޝީދު އަދި ރައީސް އިބްރާހިމް މުހައްމަދު ސޯލިހް: ރައީސް ނަޝީދު ވަނީ ބަރުލަމާނީއަކަށް ވެރިކަމުގެ ނިޒާމު ފުރޮޅާލާ ބޮޑުވަޒީރަކަށް ވަޑައިގަތުމަށް ރަސްމީކޮށް ޝައުގުވެރިކަން ފާޅު ކުރައްވާފައި -- އަވަސް ފޮޓޯ\nރައްޔިތުންގެ މަޖިލީހުގެ ސުޕަމެޖޯރިޓީ އޮތް މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) ގެ މަޖިލީސް މެންބަރުންގެ ތެރެއިން ގިނަ މެންބަރުން ބަރުލަމާނީ ނިޒާމާ ދެކޮޅުކަން ހާމަކޮށްފި އެވެ.\nއެކަން ހާމަވީ އެމްޑީޕީގެ ގައުމީ މަޖިލީހުގެ މެންބަރުން ތިއްބަވާ ވަޓްސްއަޕް ގްރޫޕްގައި ބަރުލަމާނީ ނިޒާމަކަށް ތާއީދު ކުރަނީ ކިތަން މެންބަރުންތޯ ބެލުމަށް ނެގުނު ހިޔާލު ހޯދުމުގެ ވޯޓެއްގައެވެ. މެންބަރުންގެ ތާއީދު އޮތް ގޮތެއް ބެއްލެވުމަށް ހުށައެޅުއްވީ ރައީސް މުހައްމަދު ނަޝީދު އިސްވެ ހުންނަވައެވެ. މަޖިލީހުގެ 65 މެންބަރުންގެ ތެރެއިން ބަރުލަމާނީ ނިޒާމަކަށް ތާއީދު ކުރައްވާ ކަމަށް ވިދާޅުވީ 23 މެންބަރުންނެވެ.\nސަރުކާރު އުވާލާ ރާއްޖޭގެ ހިންގުން ބަރުލަމާނީ ނިޒާމަށް ބަދަލުކޮށް ބޮޑުވަޒީރުކަން ބޭނުންފުޅުވާ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް މެސެޖަކުން ވަނީ އަންގަވާފައެވެ.\nނަޝީދުގެ އެ މެސެޖަށް ފަހު އެމަނިކުފާނަށް ވަފާތެރި މަޖިލީސް މެންބަރުންނާއި ޕާޓީގެ އެކްޓިވިސްޓުން ގެންދަނީ ބަރުލަމާނީ ނިޒާމެއް ގެންނަން ޖެހޭ ކަމަށް ފާޅުގައި ވިދާޅުވަމުންނެވެ.\nރައީސް ނަޝީދުގެ މެސެޖަށް ސަރުކާރުން ވަނީ ޖަވާބުވެސް ދީފައެވެ.\nރައީސުލްޖުމްހޫރިއްޔާގެ އޮފީހުގެ ތަރުޖަމާން މުހައްމަދު މަބުރޫކް އަޒީޒް ވިދާޅުވީ ވެރިކަމުގެ ނިޒާމު ބަދަލު ކުރުމާއި ގުޅޭގޮތުން ރައީސް މުހައްމަދު ނަޝީދު ކުރެއްވި މެސެޖެއް ރައީސުލްޖުމްހޫރިއްޔާއަށް ލިބިވަޑައިގެންފައިވާ ކަމަށެވެ.\n"މިހާރު އަމަލު ކުރަމުންދާ ވެރިކަމުގެ ނިޒާމަކީ ރައްޔިތުންގެ ސީދާ ވޯޓަކުން އަމަލު ކުރުމަށް ނިންމާފައިވާ ގޮތެއް ކަމަށްވާތީ މިކަމަށް ބަދަލެއް ގެނެވޭނީސް އާންމު ރައްޔިތުންގެ ވޯޓަކުން ކަމަށް ރައީސުލްޖުމްހޫރިއްޔާ ދެކެވަޑައިގަންނަވާ،" މަބުރޫކް ވިދާޅުވިއެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ބަރުލަމާނީ ނިޒާމް ރިޔާސީ ނިޒާމް\n"ކެންޑިޑޭޓަކީ އަޅުގަނޑު، ނިޒާމު ފުރޮޅާލާނެ"


Roadha mahu current bill dhakkai dhinun, beyru hafizun genaumakee israafeh: Nasheed\nރޯދަ މަހު ކަރަންޓް ބިލު ދައްކައި ދިނުން، ބޭރުން ހާފިޒުން ގެނައުމަކީ ބޮޑު އިސްރާފެއް: ނަޝީދު\n-7months ago 18 - އިނާޒް މޫސާ\nކޮންމެ އަހަރަކު ރަމަޟާން މަހު ކައުންސިލުތަކުން ގޭގޭގެ ކަރަންޓް ބިލު ދައްކައި ދިނުމާއި ބޭރުން ހާފިޒުން ގެނައުމަކީ ކައުންސިލުން ކުރާ ބޮޑު އިސްރާފެއް ކަމަށް ރައްޔިތުންގެ މަޖިލީހުގެ ރައިސް، އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ދަރުބާރުގޭގައި ދެދުވަހުގެ މުއްދަތަށް ކުރިޔަށް ގެންދާ "ވިއަވަތި ރާއްޖެ" މަހާސިންތާގައި މިއަދު ވާހަކަ ދައްކަވަމުންނެވެ.\n''ތިޔަބޭފުޅުން ކައުންސިލުގެ ބޮޑު ބަޖެޓޫން ހޭދަކުރައިރު އެބަކުރޭ، ކަރަންޓް ހިލޭ ކޮށްލަން ރޯދަ މަހަށް. އެ ކާކަށް ކޮންފައިދާއެއް ވާނެ ކަމެއް. އެއަށްވުރެ ބޮޑަށް ރައްޔިތުންގެ ލާރި އުކާލެވޭނެ ގޮތެއް އެބައޮތްތޯ. އަނެއްކަ ހަމަ ހަރަދުކުރޭ ވައުލު ބުނާ މީހުން ރޯދަމަހު މާދުރުގާ ބޭރު ގައުމުތަކުން ގެނެސް އެކަންކުރަން ކައުންސިލުގެ ބަޖެޓުގައި އެބަހުރި ޖަހާފައި.'' ރައީސް ނަޝީދު ވިދާޅުވިއެވެ.\nނަޝީދު ވިދާޅުވީ، ޕާކުހަދަން ކައުންސިލުގެ ބަޖެޓުގައި ޖަހާފައި ހުރި ކަމަށާއި އެކިއެކި ކަންކަމަށް ބަޖެޓުގައި ޖަހާފައިވާކަމަށެވެ.\nމީގެއިތުރުން ނަޝީދު ވިދާޅުވީ ލާމަރުކަޒީ ނިޒާމަކީ އެމްޑީޕީގެ ވިސްނުމެއް ކަމަށާއި އެގާނޫނު ތަންފީޒު ކުރެވޭނީ އެމްޑީޕީއަށް ކަމަށެވެ.\nއެކަމަށް އިޝާރާތް ކުރައްވަމުން ނަޝީދު ވިދާޅުވީ، މި ސަރުކާރުން ފާސްކޮށްފައިވާ ބޮޑު ބަޖެޓާއި، ލާމަރުކަޒީ ގާނޫނުން ކައުންސިލްތަކަށް ލިބިދޭ ބާރުވެރިކަމާ އަދި ލާމަރުކަޒީ ގާނޫނުން ހާސިލްކުރަން ބޭނުންވާ ތަރައްގީ އަކީ އެހެން ބަޔަކަށް ކުޑަކޮށް ވެސް އެނގޭނެ ކަންތައްތަކެއް ނޫން ކަމަށެވެ.\nރައީސް ޔާމީންގެ ވެރިކމުގައި ހުޅުމާލެއަށް ގެނައި ތަރައްގީއަށް ފާޑުވިދާޅުވެ ނަޝީދު ވިދާޅުވީ، ރައީސް ޔާމީން ހުޅުމާލެ ތަރައްގީ ކުރަން ނިންމެވީ ރަށްރަށުގެ ބޮކިތައް ނިއްވައިލާފައި ކަމަށެވެ.\n''އަޅުގަނޑުމެން ވެރިކަމުން ދުރުކޮށްފައި އަބްދުﷲ ޔާމީން ވެރިކަމަށް ވަޑައިގެން މުޅި ރާއްޖެތެރެ އުވާލާށޭ ވިސްނެވީ. ދެން އަޅުގަނޑު ހިތަށް އެރީ އެންމެ ފަހުން ކޮން ރަށެއްގެ ބޮކި ނިއްވާލާފަ ބާއޭ ހުޅުމާލެއަށް ވަޑައިގަންނަވަން އެއުޅެނީ.'' ނަޝީދު ވިދާޅުވިއެވެ.\nނަޝީދު ވިދާޅުވީ އެމްޑީޕީގެ ވިސްނުމަކީ އިގްތިސޯދީ ހަރަކާތް ހިންގުން ކަމަށެވެ. އެހެންކަމުން މީހުންނާއި ވަޒީފާތަކަށް ފައިސާ ހަރަދުނުކޮށް، އިގްތިސޯދީ ޕްރޮގްރާމްތަކަށް ފައިސާ ހަރަދުކުރުމަށް ނަޝީދު ވަނީ މަހާސިންތާގެ ބައިވެރިންނަށް އިލްތިމާސް ކުރައްވައިފަ އެވެ.\n"ލާމަރުކަޒީ ނިޒާމު ފެއިލް ވެއްޖެ ނަމަ، އެއީ އަޅުގަނޑުމެންގެ ސިޔާސީ ހަޔާތުގެ އެންމެ ބޮޑު ނާކާމިޔާބީ. އެހެންވީމަ އެމްޑީޕީ ނޫން ބައެއްގެ އަތްމައްޗަށް މިކަން ދޫކޮށްލެވޭކަށް ނެތް." ނަޝީދު ވިދާޅުވި އެވެ.\nލޯކަލް ކައުންސިލް ގާނޫނަށް ބޮޑެތި އިސްލާހުތަކެއް ގެނެސް ކައުންސިލްތަކަށް ބޮޑެތި ބާރުތަކެއް ދޫކޮށްލީ، އިންތިހާބުތަކަށް ސަރުކާރުތަކުން ދައްކާ ދަޅަ ހުއްޓުވުގެ ނިޔަތުގައި ކަަމަށް ރައީސް ނަޝީދު ވިދާޅުވިއެވެ.\nރާއްޖެރޭގެ ރައްތަކުގެ ބޮކިތައްނިވީ ރައިސްޔާމީނުތޯ ނޫނީ ރައިސްނަޝީދު ދިވެހިންކުރެން އަހާލިނަމަ %100 މީހުންބުނާނީ އެކަންކުރީ ރައިސް ނަޝީދުކަމަށް ނުވިތާކަށް ރަޢިއްޔަތުމީހާ ގުދަށްއޮވެގެން ހޯދާ ރކ ކޮމެޓީތަކަށް ޖަމާކުރި ލާރިކޮޅުވެސް ފޭރިގަތީ ތިރައިސް މުއައްޒަފުންގެ މުސާރަކޮޅުކަނޑާލާ ކޯޓުން ހުކުމްކުރީމަވެސް އެނުދިނީ ހަމަތިރައިސް އިންޑިޔާމީހުންކައިރިއަށްގޮސް ތިދޮގުތައްހަދާބަލަ\nތެދުފުޅެއް. ވީއިރު ރާއްޖެތެރެއަށް މައުލަވީން ނުފޮނުވަނީ ކީއްވެތޯ؟ ދަންނަވަންތޯ. ލާމަރުކަޒީ ތަރައްޤީ އެހެން ބޭފުޅުންނަށްވެސް އެނގޭނެ. އެކަމަކު ފިކުރުގެ ތަފާތު ހުރީމަ އެހެންވަނީ. މ.ޑ.ޕ.ގެ ފިކުރު ރާއްޖެތެރެއަށް ރަނގަޅު ކަމަށްފެނޭ\nރޯދަމަހު ކަރަންޓު ބިލު ދައްކައި ދިނީމަ ހާދަ ސަވާބެކޭ އެ ލިބެނީ އެކަން ކުރާބަޔަކަށް ތިކަހަލަ ލާދީނީ ބުރާންތިންނަކަށް ނޭންގޭނެ އެކަމެއް.\nނުބައި ނުލަފާ އިންސާނާ. މީނާގެ ވާހަކަތައް އަޑުއަހަން 200 ކައުންސިލަރުން ތިބި އިރު އެންމެންވެސް އަތްޖަހަން ތިބީ. އެއްވެސް މީހަކަށް ނުކެރުން ވާހަކަ ހުއްޓުވާކަށް. ނަޝިދަކީ މުސްލިމުންގެ އަދުއްވެއް. އިމްރާނު ބުނާހެން.\nމި އެމްޑީޕީ މީހުންވެއްޖެއެއްނުން މި ބޮލުރޮނދިކެޑިފަ ހުރި ކެނެރީގޭ ޖިންނި ތަންންތާގައި ވާހަކަދެއްކުނުން ހުއްޓުވަން ޤައުމުން ބޭރުގައްޔާއި އެތެރޭގައި ކިޔޭނުކިޔޭ ނޭގިހުރެ ކޮންކަހަލަ އިސްތަށި ވާހަކަ މިކަލޭގެ ދައްކަމުން މިދަނީ އެމްޑީޕީ އާއި ސަރުކާރަށް ރަެްޔިތުން ކުރާ ތާއީދުވެސް މިލުއްޗާއާއިހުރެ ފަނާވެގެން މިދަނީ ތަނަކަށް ވަހަކަ ދައްކަން ދެވިއްޖިއްޔާ ކިޔޭ ނުކިޔޭނޭގި ކޮންމެފަދަ އެއްޗެއްވެސް ވީދިފާނެ މިދެން ކިހާބޮދު ކަމެއް\nރޯދަމަހު ކަރަންޓް ބިލް ފްރީ ކުރުމާއި ހާފިޒުން ކައުންސިލް ތަކުން ގެންނަންޖެހެނީ ރާްއްޖެއިން އެފަދަ މީހުން ނުލިބި އަދި ރަމަޟާން މަހަހުގަ ކައުންސިލް އިން ކުރާ ޞަދަގާތެެްގެ ގޮތުގައި ރައްޔިތުންނައްޓަކައި ކަރަންޓްބިލް ދައްކާދެނީ ރޯދަދަމަހުގައި އެހެންމަސްތަކަށްވުރެން މާބޮޑު ޚަރަދުތައް ކުރެވޭމަހަކަށްވާތީ ރައީސް ނަޝީދުކަހަލަ މަހުޖަނުންނަކަށް އެކަމެއް ނުވިސްނޭނެ އަދި ވިސްނަން ބޭނުމެއްވެސް ނުވާނެ\nފުރުތަމަ ކިއުންސިލަރުންނޭ ތިކިޔާ ބައިގަނޑު އެންމެ ބޮޑު އިސްރާފަކި.6އިރު 6ބަޑައްކައިގެން މުސާރަ ހަލާލުވާ ވަރައް މަސައްކަތް ނުކުރޭ\nމީިނާ ހީކުރަާގޮތައް ނޫނީ އެއީ ބޭކާރު މީނާ ދައްކާ ވާހަކައަކީވެސް ބޭކާރު ވާހަކަ\nސިޔާސީ މީހުންނަށް އެއްވެސް ހިފެއްޓުމްއްނެތި ރައްޔިތުންގެފައިސާ އިންބޮޑެތިމުސާރަތަށްދީގެން ތިގެންގުޅެނި އެއަށްވުރެ ބޮޑުއިސްރާފެއްކޮބާ ރަށްޔިތުންގެ ފައިސާއިން ރައްޔިތުންތަކަކަށް ފައިދާހުރިކަމެއްކކޮށްދިނީމަ ދޯ އިސްރާފަކަށްވަނީ މީދެންކިހާދެރަކަމެއް\nބައްލަވާ ޕާޓީތަކަށް ދައުލަތުން ކުރާ ހޭދަ މާބޮޑޭ އިނގޭތޯ. ކޮންކަމެއްތޯ ޕާޓީތަކުން ކޮށްދެނީ ރައީތުންގެ މަންފާއަށް. ޕާޓީތަކަށް ބަޖެޓުން ލާރިދީފައި، މުޒާހަރާކޮށް ދައުލަތުގެ މުދަލަށް ގެއްލުންދިނީމާ އެކަމަށް އަނެއްކާ ދައުލަތުގެ ބަޖެޓުން ހަރަދުކުރުން އޯކޭ. ރޯދަމަހު އީމާންތެރިކަން އިތުރުވާނެފަދަ ކަމަކަށް މަގުފަހިވާކެމެއް ކޮއްފިއްޔާ އިސްރާފު. އެއްއަނގައިން ބާރުތައް ދެނީއްޔޭ ކިޔާފައި އަނެއް އަނގައިން މިފަދަ މިނިވަންކަމާވެސް ބަސްކިޔާ ހިސާބަށް ދިޔައީމާ ކަމަކު ނުދޭ އިނގޭތޯ.\nކަލޭމެން މަޖިލިސް މެމްބަރުން ގޮވައިގެން އަޗާ ތެޅުމަކީ އިސްރާފެއް ނޫން ދޯ\nކޮބާތޯ އިސްރާފު ނޫއްގަތީ ސިޔާސީވެރިން ކުރީބަރިއައްލައިގެން މީހުންގެ މަސްކާން ތިބޭޅާ ބާއްވާ ޖަލްސާތަކާއި މުޒާހަރާތަކަކީ އިސްރާފެއްނޫންތޯ. ފަސްވަގުތު މިސްކިތައް ނަމާދައްދިޔަސް ތިބޭޅާ އަށް ވާނީ އިސްރާފަކަށް ވަރަށް ސާފު.\nމީނަ މީ މިރާއްޖޭގެ ހަލާކު. މީ އަތާތުރުކު. މިމީހުން ކޮށްފިއްޔާ އިސްރާފެއް ނޫން ކޮންމެ ކަމެއް ކުރިޔަސް. ކިޔަވާކުދިންގެ ހެނދުނުގެ ނާސްތާއަކީ އިސްރާފެއް. ކޮންމެ ރަށަކަށް5ކައުންސިލަރުން ލުމަކީ ވެސް އިސްރާފު. ސިޔާސީ މަގާމުތައް ހައްދުން ނެއްޓުނީމަވެސް އެވެސް އިސްރާފު. މަޖިލިސް މެންބަރުންނަށް ކޮފީއާއި ސައި އަދި ކެއުން ދިނުމަކީ ވެސް އިސްރާފު.\nކިހާ ބޮޑު ނޮހޮރޮއްޕާނެއްތަ އަޅެ ފަހެ...މިއުޒިކަށާއި މުނިފޫހި ފިލުވަން ބަޖެޓުގަ ނުޖަހައިގެން މީ ބޯބުރާންތި ވާހަކަ ދައްކާއިރު ހޭބަލިވެފަތަ މީއްޗަކު މިހުރީ....ބަލަ މިއީ ވެސް މުނިފޫހިފިލުންކުރާ ކަންތަކޭ...ހަމަހޭވެރިކަން ނެތި ނަށާ ދެޖިންސުގެ މީހުން ގައިގޯޅިވެ ހެއްދެވިހާ ނުބައިކަންތަކަށް އަރައިގަތީމަތަ މުނިފޫހި ފިލާ ކަމަށް ވަނީ...\nމަޖިލިސް ރައީސް މަޖިލިހަށް ލިބިފައި ނުވާކަމަށް ވިދާޅުވި މައުލޫމާތު މަޖިލީހަށް ލިބިފައިވޭ: ނާޝިޒު31 day ago\nމަޖިލިސް ރައީސް ހެލްތު މިނިސްޓްރީއަށް: ގާނޫނީ ނިޒާމު ގަޑުބަޑުނުކުރޭ!02 days ago\nރައީސް ނަޝީދު އަނެއްކާވެސް ބަރުލަމާނީ ނިޒާމަށް ތާއިދުކުރައްވާ ވާހަކަ ދައްކަވައިފި 1 1 week ago\nޗައިނާއަށް ދިންކަމަށް ތަކުރާރުކޮށް ވިދާޅުވާ 16 ރަށް މަޖިލިސް ރައީސްއަށް ނޭނގުނު!01 week ago\nއަލުން ލޮކްޑައުން ކޮށްފިނަމަ ރައްޔިތުންނަށް ލިބޭ ގެއްލުން ބޮޑުވާނެ: ރައީސް ނަޝީދު02 weeks ago\nފަލަސްތީނުގެ ގާނޫނު ހަދާ މަޖިލީހުގައި ރައީސް ނަޝީދު ތަގުރީރުކުރައްވަނީ 13weeks ago\nއޮސްޓްރޭލިޔާއިން ޔޫއެންއެފްޕީއޭ މޯލްޑިވްސްއަށް ތިންލައްކަ ޑޮލަރުގެ އެހީއެއް ފޯރުކޮށްދީފި01 hour ago\nކުރީގެ މިނިސްޓަރ އިނާޒްގެ ފާޑުކިޔުން ރައްޔިތުންގެ މަޖިލީހަށް!02 hours ago\nމަނީ ލޯންޑްރިންގއާއި ގުޅިގެން ދައުލަތަށް މުދާ ނެގޭނެ ގަވާއިދެއް އެކުލަވާލުމުން ޕީޕީއެމްގެ ކަންބޮޑުވުން!03 hours ago\nއުތެމައާއި އެމްޑީއެންގެ ރިޕޯޓާއިމެދު ދިވެހިރާއްޖެެއިން ދެކޭގޮތް ރަސްމީކޮށް ބައިނަލްއަގްވާމީ މުޖުތަމައުއަށް އަންގައިދޭން އެދިއްޖެ018 hours ago\nސަފާރީތަކުން ފުރާ ފަތުރުވެރިންގެ ސާމްޕަލް ނެގުމަށް ހުޅުމާލޭގައި ޚާއްސަ ހަޓެއް ގާއިމްކޮށްފި020 hours ago\nކޮވިޑް-19 އާއި ގުޅިގެން ކުރެވުނު ޚަރަދުތައް އެއް ބިލިޔަން ރުފިޔާއަށް އަރައިފި021 hours ago\nދަރަނި ނުބަލަހައްޓާކަމަށް ބުނާ ވާހަކައަށް އިންކާރުކުރަން: އަމީރު022 hours ago\nޚާރިޖިއްޔާގެ ޖޮއިންޓް ސެކްރެޓަރީގެ މަގާމަށް5ކެރިއަރ ޑިޕްލޮމެޓުން އައްޔަންކޮށްފި01 day ago


Rahrashuge Mussandhikan Ithuru Kurumah Council Thakah Bimu Kuli Dhookohlaanan - Raees - Vaguthu\nރަށްރަށުގެ މުއްސަނދިކަން އިތުރު ކުރުމަށް ކައުންސިލްތަކަށް ބިމުކުލި ދޫކޮށްލާނަން - ރައީސް\n'އެމް.ޑީ.ޕީ ކައުންސިލަރުންގެ ކޮންފަރެންސް 2019' ހުޅުވުމުގެ ރަސްމިއްޔާތުގައި ރައީސް ސޯލިހު ވާހަކަފުޅު ދައްކަވަނީ - ފޮޓޯ: ރައީސް އޮފީސް\nރަށު ކައުންސިލްތަކުގެ އިހްތިސާސް ކަނޑައެޅި، އެ ރަށެއްގެ މުއްސަނދިކަން އެރަށަކަށް ލިބޭނެ ފުރިހަމަ ނިޒާމެއް ޤާއިމްކުރުމަކީ މުޙިންމު ކަމެއް ކަމުގައި އާއި، އެގޮތުން ކައުންސިގެ ދަށުގައިވާ ބިމުގެ ކުލީގެ 100 އިންސައްތަ ކައުންސިލަށް ލިބޭނެގޮތް، ލާމަރުކަޒީ ޤާނޫނަށް ގެންނަ އިސްލާހުން މަގުފަހިވެގެންދާނެ ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހު ވިދާޅުވެއްޖެއެވެ.\nރައީސް ސޯލިހު މިގޮތަށް ވިދާޅުވީ، މިއަދު 'އެމް.ޑީ.ޕީ ކައުންސިލަރުންގެ ކޮންފަރެންސް 2019' ހުޅުވުމުގެ ރަސްމިއްޔާތުގައި ބައިވެރިވެވަޑައިގެން ދެއްކެވި ވާހަކަފުޅުގައެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ރައީސް ވިދާޅުވީ، ދިވެހިރާއްޖެ ޑިމޮކްރެސީއަށް ކުރި އުނދަގޫ ދަތުރުގައި އެމްޑީޕީ ވަކާލާތުކުރީ މި ރާއްޖޭގައި އޮންނަން ވާނީ ރައްޔިތުންގެ ޙައްޤުތައް ރައްކާތެރިކޮށްދޭ، ހަމަހަމަކަމާއި އިންޞާފު ލިބިދޭ، ޚިޔާލު ފާޅުކުރުމުގެ ފުރިހަމަ ފުރުޞަތު ލިބިދޭ ވެރިކަމުގެ ނިޒާމެއް ކަމަށެވެ. އެގޮތުން ރައްޔިތުން ހަވާލުކޮށްފައިވާ ޒިންމާ އެންމެ ފުރިހަމަ ގޮތުގައި އަދާކުރެވޭނީ، މާނަވީ ގޮތެއްގައި ލާމަރުކަޒު ކުރެވިގެން ކަމަށް ރައީސް ވިދާޅުވިއެވެ.\n"އަޅުގަނޑު ޤަބޫލުކުރާ ގޮތުގައި ދިވެހި ރައްޔިތުން އަޅުގަނޑުމެންނާ ހަވާލުކޮށްފައިވާ މި ބޮޑު ޒިންމާ، އެންމެ ފުރިހަމަ ގޮތުގައި އަދާކުރެވޭނީ، މާނަވީ ގޮތެއްގައި ލާމަރުކަޒު ކުރެވިގެން. ޖަޒީރާ ރާއްޖޭގެ ޙަޤީޤީ ތަރައްޤީއަށް ވާސިލުވެވޭނީ ލާމަރުކަޒީ ރާއްޖެއެއް ބިނާކުރެވިގެން." ރައީސް ވިދާޅުވިއެވެ.\nރައީސް ވިދާޅުވީ، ކުރަން ޖެހިފައިވާ އެންމެ މުހިއްމު އެއް ކަމަކީ މާލީ ގޮތުން ލާމަރުކަޒު ކުރުން ކަމަށާއި، ރަށު ކައުންސިލްތަކުގެ އިޚްތިޞާޞް ކަނޑައެޅި، އެ ރަށެއްގެ މުއްސަނދިކަން އެރަށަކަށް ލިބޭނެ ފުރިހަމަ ނިޒާމެއް ޤާއިމުކުރުން ކަމަށް ޤަބޫލުފުޅުކުރައްވާ ކަމަށެވެ.\nއެގޮތުން ލާމަރުކަޒީ ނިޒާމަށް ގެންނަ އިޞްލާޙުތަކުގެ ތެރޭގައި ދައުލަތުގެ އާމްދަނީގެ 5% ކައުންސިލްތަކަށް ޚާއްޞަ ކުރެވޭނެ ކަމަށާއި، ބިމާއި ރަށާއި ފަޅާއި ފަރު ފަދަ ތަންތަނުން ކުލީގެ ގޮތުގައި ލިބޭ އާމްދަނީގެ %40 އާއި، މީހުން ދިރިއުޅޭ ރަށްރަށުގެ އިޚްތިޞާޞްގައިވާ ބިމުގެ ކުލީގެ 100% ކައުންސިލްތަކަށް ލިބޭނެކަމަށް ރައީސް ވިދާޅުވިއެވެ. އަދި، ކައުންސިލްތަކުން ނަގާ ފީގެ އާމްދަނީ ވަންނާނީ ސީދާ ކައުންސިލްތަކަށް ކަމަށާއި، ކުންފުންޏާއި ކޯޕަރޭޓިވްސް އުފައްދައިގެން ވިޔަފާރި ކުރުމާއި އާމްދަނީ ހޯދުމުގެ މަގުމ އިސްލާހުގެ ދަށުން ފަހިވެގެންދާނެ ކަމަށް ރައީސް ވިދާޅުވިއެވެ.\nމިއަދުގެ ރަސްމިއްޔާތުގައި ރައީސް އިތުރަށް ވިދާޅުވީ، މާލެ ސަރަހައްދަށް ކުރިމަތިވެފައިވާ ތޮއްޖެހުމާއި އިޖްތިމާޢީ މައްސަލަތައް ހައްލުކުރެވޭނީ، ރާއްޖޭގެ ސަރަޙައްދުތައް ތަރައްޤީކުރެވި، ވަޒީފާތައް އުފެދި، ރަށްތަކުގެ ފުދުންތެރިކަން އިތުރުވެގެން ކަމަށާއި، އެހުރިހާ ކަމެއް ކުރެވޭނީ، ޒަމާނުއްސުރެ މާލެއަށް ޖަމާކޮށްފައިވާ ބާރުތައް ދޫކޮށްގެން ކަމަށެވެ.\n"ބައެއް ކައުންސިލްތައް ވަރަށް ރަނގަޅަށް ހިނގާކަން ޤަބޫލުކުރަން. އަދި އެހެން ބައެއް ކައުންސިލްތަކުން އިތުރަށް ރަނގަޅުކުރަން ޖެހޭ ގިނަ ކަންކަން ހުރިކަން ވެސް ފާހަގަކުރަން. އަޅުގަނޑުގެ ނަޒަރުގައި ޖުމްލަ ގޮތެއްގައި އަޅުގަނޑުމެން މިދަނީ ކުރިއަށް. މިއީ ފައްކާވަމުން އަންނަ ނިޒާމެއް." ރައީސް ވިދާޅުވިއެވެ.\nއޮގަސްޓް 22, 2019 12:38\nމީ މީނަޔަށް ކުރެވިދާނެ ކަމެއް. ދައުލަތުގެ ބަޖެޓް އެކި ގޮތްގޮތަށް ބަހާ ހުސްކުރާނެ ގޮތް މީނަޔަށް އެނގެ. ފައިސާ ވައްދާނެ ގޮތެއް ނޭނގެނީ\nއޮގަސްޓް 22, 2019 17:37\nއެޖެންޑާ19 ފަހަތުގަވަނީ މިގައުމު ފަނާކުރުން


Wamco Muvazzafakah Hamalaa Dhey Manzaru Fenna Video Eh Dhauruvanee - Vaguthu\nވެމްކޯ މުވައްޒަފަކަށް ހަމަލާ ދޭ މަންޒަރު ފެންނަ ވީޑިއޯއެއް ދައުރުވަނީ\nމިހާރު މީސް މީޑިއާގައި ދައުރުވަމުންދާ ވީޑިއޯގެ ސްކްރީންޝޮޓެއް\nމާލޭގައި އާއްމުންގެ މީހަކު، ވެމްކޯ މުވައްޒަފަކަށް ހަމަލާދީ މާރާމާރީ ހިންގާ މަންޒަރު ފެންނަ ވީޑިއޯއެއް މީސް މީޑިއާގައި ދައުރުވަން ފަށައިފިއެވެ.\nމިހާރު މީސް މީޑިއާގައި ދައުރުވަމުން އަންނަ ވީޑިއޯއިން ފެންނަނީ މީހަކު ވެމްކޯ މުވައްޒަފެއްގެ ގައިގާ އެސްލޯން ހޮޅިއަކުން ތަޅާ މަންޒަރެެވެ. އަދި އެ މީހާގެ ގައިގާ ތަޅާ މީހާ، ވެމްކޯ މުވައްޒަފާއި ދިމާލަށް ހުތުރު ބަހުން މުއާމަލާތް ކުރާ އަޑުވެސް އެ ވީޑިއޯއިން އިވެއެވެ.\nމިއީ ކޮން އިރަކު ހިނގި ހާދިސާއެއްކަން ވަނީ ކަށަވަރު ނުވެފައެވެ.\n"ވަގުތު"އަށް މައުލޫމާތުދެމުން ފުލުހުންގެ މީޑިއާ އޮފިޝަލް ވިދާޅުވީ، މީސް މީޑިއާގައި މިހާރު ދައުރުވަމުންދާ ވެމްކޯގެ މުވައްޒަފަށް ހަމަލާދީ މާރާމާރީ ހިންގާ ވީޑިއޯ އެއް ފުލުހުންގެ ސަމާލުކަމަށް އައިސްފައިވާކަމަށެވެ.\nއަދި އެ މައްސަލާގެ ތަހުގީގު ޖެނެރަލް އިންވެސްޓިގޭޝަން ޑިޕާޓްމެންޓުން ކުރަމުން އަންނަ ކަމަށް ފުލުހުން ވިދާޅުވިއެވެ.\nއޮގަސްޓް 31, 2019 15:31\nކުރީގެ ސަރުކާރުގެ ކަމަކަށް ވާނީ\nއޮގަސްޓް 31, 2019 15:50\nމޑޕ ވެރިކަމަށް އައީމަ އެމީހުނަށްވެސް އޮތީޖެއްސުންކުރުމާ ފުރަށްސާރަޔާ އުދަގޫކުރުން...ނުލަފާބައެކޭ މޑޕ\nއޮގަސްޓް 31, 2019 17:35\nކޮންމެ މީހަކުވެސް ރުޅި އަންނާނެ ދޯ ދަރިންނާ ދިމާލައް ހަޑި ހުތުރު ބަހުން މުއާމަލާތް ކޮއް އުޅުނީމަ....\nއޮގަސްޓް 31, 2019 17:38\nރާއްޖެތެރޭ މީހުންދިނީމަ ކައިގެން ބޮއެގެން ލައިގެން ދަރަނި އަދާކުރެވެނީ...\nއޮގަސްޓް 31, 2019 19:54\nސެޕްޓެމްބަރު 1, 2019 06:01\nހެހެހޭ އާން މިހާރު މޫސުން ގޯސްވެގެން މިއުޅެނީވެސް ހަމަކުރީ ސަރުކާރުން އަޅާނުލެވިގެން މިހާރު މިގިންގާ ކުއްލި މަރުތަކާ އެކްސިޑެންޓް ތަކަކީވެސް ހަމަ ކުރީސަރުކާރާހެދި މިހާރު އަތުލަމުން މިގެންދާ މަސްތުވާ ތަކެއްޗަކީވެސްކުރީސަރުކާރު ފޮރުވާ ގުދަންކޮށްފަހުރި ތަކެތި މިހާރު ރައްޔިތުން ބިކަވެ ހާލުގަޖެހެމުން މިދަނީ ކުރީސަރުކާރާހެދި ރައްތަކުގައި ތިބި މީހުންގެ ދިރިއުޅުމުގެ ހާލަތު ކުރިޔަށް އަރަމުން ގޮސް މިހާރު އެމީހުންގެ ހާލަތު ދައްވާން މިފެށީ ހަމަ ކުރީސަރުކާރާ ހެދި މީ ހާދަބާރުގަދަ ކުރީސަރުކާރެކޭއުތަ އަޅެފަހެ މިތިބަ ނުކިޔަވާ ޖާހިލު ބައިގަޑެއްގެ ހުރި ދޮގުހެދުމާ މަކަރުވެރި ކަމަކަށް ހައިރާނެއް ނުވާނެތަ ނުވަންޏާ އިސްތިއުފާދީފަ ކަންކަން ކުރެވޭވަރުގެ މީހުންނާ ހަވާލުކުރީމަ ނިމުނީނު\nބަކުރުބެ ގެ މަންމަ\nމީ ގަ ކޮމެންޓް ކޮއްފަ ތިބި ގިނަމީހުންނަކީ ބޯހަމަނުޖެހޭމީހުން\nސެޕްޓެމްބަރު 1, 2019 09:55\nކޮމެންޓު ކޮށްފަތިިބި މީހުންގެ ތެރެއިން އެންމެ ހަމަނުޖެހޭ ކޮސް ކޮމެންޓް ކޮށްފަ އިނީ ބަކުރުބެގެ އަމާ\nވަގަވޯޓާ މަވޯޓާ ތަވޯޓާ ފޮސްފަންބިޑާ\nސެޕްޓެމްބަރު 1, 2019 09:22\nހާދަ ނުލަފާ ސޮރެކޭ ދޯ؟؟ ރަނގަޅު އަދަބެއް މިސޮރަށް ދޭން ތާއީދުކުރަން.އަތުން ފައިން މަސައްކަތެއްނުކޮށް ހުރެ މީހުންގައިގަ ތަޅާއިރު މީނަގަ ލަދު ކޮބާ؟؟ އަދި މާ ގަދަ ވަގެން ހުތުރު ބަސްތަކުގެ ލިސްޓްވެސް ކިޔާލައެއްނު.ކަލޭ ލަދެއް ނުގަނޭތަ ވެމްކޯ ސްޓާފްގެ ގަޔަށް ބޮލަށް އަރައިގަންނަން.މަހަަށް ދޭބަލަ ބީތ.\nސެޕްޓެމްބަރު 9, 2019 09:28\nފިރިމީހާ ދަށުކޮއްލާއިގެން މޫނުމަތި ޓޮމާޓޯދަނޑެއް ހެން ހުއްޓަސް ބަލާލަންނުކެރޭ .އެވަރު ގުބައްޑާއެއް މަ މާލެޔޯލަ.. އަމިއްލަ ދަރިންގައިގަ އިސްތިރި ޖައްސާ ބަޅެއް ޖެންޑަރ މިނިސްޓްރީ ކީއްކުރާ ތަނެއް\nވާންޗޯ ކަލޭވެސް ތީ ކުޑަކުދިންނާ ބެހޭ މޮޅޯ އެއްތަ


Kokaakoalaain “rifreshin rileyshanship” kempein fashaifi\nކޮކާކޯލާއިން “ރިފްރެޝިން ރިލޭޝަންޝިޕް” ކެމްޕެއިން ފަށައިފި\n“ރިފްރެޝިން ރިލޭޝަންޝިފް” ކެމްޕެއިން ކޮކާކޯލާއިން ފަށައިފި އެވެ.\nގުޅުންތައް ބަދަހި ކުރުމަށް ހާއްސަކޮށްގެން ކޮކާކޯލާއިން ފެށި މިކެމްޕެއިން ފަށައިދިނީ މިދިޔަ ބުރާސްފަތި ދުވަހު ނޭޝަނަލް އާޓްގެލެރީގައި ބޭއްވި ހާއްސަ ރަސްމިއްޔާތެއްގައި ނިމިގެން ދިޔަ ސާފް ސުޒުކީކަޕްގެ ތަށި ރާއްޖެ އަށް ގެނެސްދިން ކެޕްޓަން އަކްރަމް އަބްދުލްގަނީ އެވެ.\nމި ކެމްޕޭންއާ ބެހޭ ގޮތުން، ކޮކާކޯލާ އިން ސައުތު ވެސްޓް އޭޝިއާއަށް ކަނޑައަޅުއްވާފައި ހުންނަވާ މާކެޓިން މެނޭޖަރު އަމްރަތު ދަތް ވިދާޅުވީ މި ކެމްޕޭންގެ މައިގަނޑު ޝިއާރަކީ ގުޅުންތައް ބަދަހި ކުރުން ކަމަށެވެ.\nކޮކާކޯލާ އިން އަލަށް ފެށި ކެމްޕޭންގެ ދަށުން، އާއިލާ އާއި ރަހުމަތްތެރިންގެ ގުޅުންތައް ބަދަހި ކުރުވާނެ ތަފާތު ޝިއާރުތައް ކޯކްފުޅީގެ ބޭރުގައި ލިޔެފައިވާނެ އެވެ. މިގޮތުން އަލަށް ނެރު ކޯކުގެ ފުޅިތަކުގެ ބޭރުގައި “ބްރޯ” އަދި “ވައިފީ” އާއި “ބޭބީ” އަދި “ހަޒްބަންޑް” އަދި “ޑޭޑް” އާއި “ބޮސް” ގެ އިތުރުން “ސުޕަމޮޑެލް” ފަދަ ލަފުޒުތައް ލިޔެފައިވެ އެވެ.


Masthuvaathakethi etherekuran ulhunu meehaku hanimaadhoo in hayyarukohfi - TrendingRED\n6 އޮގަސްޓް 2017 - 11:30\nމަސްތުވާތަކެއްޗާ ދެކޮޅަށް އެތައް ޙާއްސަ އޮޕަރޭޝަނެއް ފުލުހުން ދަނީ ހިންގަމުންނެވެ. އެގޮތުން ހދ. ހަނިމާދޫގައި ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ފުލުހުންގެ ދަށަށް ގެނެސްފިއެވެ.\nހަނިމާދޫ ފުލުހުންނާއި ފުލުހުންގެ އިންޓެލިޖަންސާ ގުޅިގެން ހިންގި އޮޕަރޭޝަނެއްގައ މަސްތުވާތަކެތި އެތެރެ ކުރަން އުޅޭކަމުގެ ޙަބަރު ލިބުމުން ފުލުހުންގެ ބެލުމުގެ ދަށަށް ގެންގޮސްފައިވަނީ އޮގަސްޓުމަހުގެ2ވަނަ ދުވަހު، އުމުރުން 55 އަހަރުގެ ދިވެހި ފިރިހެނެކެވެ.\nއަދި ހައްޔަރުކުރީ މާލެއިން ހަނިމާދޫ އައި ބޯޓަކުން ފައިބައިގެން ދަނިކޮށެވެ. އޭނާ ހުއްޓުވާ ބަލާ ފާސްކުރި އިރު އޭނާގެ އަތުގައި އޮތް ރަތް ކޮތަޅު ތެރޭ އޮތް ކަރަންޓު ބޯޑު ތެރެއިން މަސްތުވާތަކެތި ކަމަށް ޝައްކު ކުރެވޭ ބުލެޓު ސައިޒުގެ6ޕެކެޓު ވަނީ ފެނިފައެވެ.\nމި މީހާގެ ބަންދާމެދު ގޮތެއް ނިންމުމަށް ހދ.ކުޅުދުއްފުށި މެޖިސްޓްރޭޓް ކޯޓަށް ޙާޞިރު ކުރުމުން މިނިސްޓްރީ އޮފް ހޯމް އެފެއާޒް އިން ކަނޑައަޅާ ތަނެއްގައި7ދުވަސް ވަންދެން ބަންދުކޮށްފައި ބެހެއްޓުމަށް ވަނީ ހަމަޖެހިފައެވެ. އަދި މި މައްސަލަ އިތުރަށް ތަހުޤީޤު ކުރަމުން ދާކަމަށް ފުލުހުން ވަނީ މަޢުލޫމާތު ދެއްވާފައެވެ.


ސިވާކް – DhiSalafiyyah\nއިބްނު ޢުމަރު ރަޟިޔަﷲ ޢަންހުމާގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. “ތިޔަބައިމީހުން ގިނަގިން ދަތް އުނގުޅާށެވެ. އެހެނީ އެއީ އަނގަޔަށްހުރި ހެޔޮކަމެކެވެ. (އެބަހީ ޠާހިރުކަމެކެވެ.) އަދި ﷲ ސުބުޙާނަހޫ ވަތަޢާލާގެ ރުހިވޮޑިގަތުން އެކަމުގައިވާ ކަމެކެވެ.”\n– ސިވާކަކީ އިރާކު ގަހުގެ މުލުން ނުވަތަ ގޮފިކޮޅަކުން ތައްޔާރުކުރެވިފައިވާ ދަނޑިކޮޅެކެވެ.\n– ޢަރަބި ބަހުގައި “ސިވާކު” ގެ މާނައަކީ ދަތް އުނގުޅުމެވެ. އަދި އެއީ ސިވާކުގަހުގެ ދަނޑިކޮޅެއް ބޭނުން ކުރުމަށްވެސް ބުނެވޭ ބަހެކެވެ.\n– އަލްއިމާމުއް ނަވަވީ ރަޙިމަހުއް ﷲ ވިދާޅުވެފިއިވެއެވެ. ގިނަގިނައިން ސިވާކު ބޭނުން ކުރުން ނުވަތަ ދަތް އުނގުޅުމަކީ ދީނުގައި ވަރަށް އެދެވިގެންވާ ކަމެކެވެ. އަދި ސިވާކުން ދަތް އުނގުޅުމަކީވެސް އޭގެ ޒާތުގައި ސުންނަތެކެވެ.\nސިވާކު ބޭނުން ކުރުން އެދެވިގެންވާ ވަގުތުތަކުގެ ތެރޭގައި\n– ވުޟޫ ކުރުމުގެ ކުރީގައްޔާއި ނަމާދު ކުރުމުގެ ކުރިން ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. “ތިމަންކަލޭގެފާނުގެ އުންމަތުގެ މީސްތަކުންނަށް އުނދަގުލެއްކަމުގައި ނުވާނަމަ، ކޮންމެ ނަމާދަކަށް ސިވާކު ބޭނުންކުރުމަށް (ދަތް އުނގުޅުމަށް) އަމުރު ކުރެވީމުހެވެ.”\n– ޢާއިލާއާއި އެކުގައި ވަގުތު ހޭދަކުރުމަށްޓަކައި ގެއަށް ވަންނަ ހިނދުގައި ރަސޫލުﷲ ގެފާނު ގެއަށް ވެދެވަޑައިގެންފިނަމަ އެންމެފުރަތަމަ ކުރައްވާ ކަމަކީ ކޮބައިތޯ ޢާއިޝާ ރަޟިޔަﷲ ޢަންހާގެ އަރިހުން ސުވާލު ކުރެވުނު ހިނދު ވިދާޅުވިއެވެ. “ގެއަށް ވެދެވަޑައިގެން އެންމެ ފުރަތަމަ ކުރައްވާ ކަމަކީ ސިވާކު ބޭނުން ކުރެއްވުމެވެ. (އެބަހީ: ދަތް އުނގުޅުއްވައެވެ.(”\n– ނިދާ ހޭލައިގެން ޙުޛައިފާ ބުނުލް ޔަމާންގެ އަރިހުން ރިވާވެގެންވެއެވެ. ރަސޫލުﷲ ޞައްލައް ﷲ ޢަލައިހި ވަސައްލަމަ ނިދިން ހޭފުޅުއްލެއްވުމަށްފަހު، ސިވާކުން ރަނގަޅަށް ދަތްޕުޅު އުނގުޅުއްވައެވެ.\n– ކެއުންބުއިމުގެ ސަބަބުން ނުވަތަ އެނޫން ސަބަބަކާއި ހުރެ ނަމަވެސް އަނގައިގެ ވަސް ތަޣައްޔަރުވުމުން – ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. “ތިޔަބައިމީހުން ގިނަގިން ދަތް އުނގުޅާށެވެ. އެހެނީ އެއީ އަނގަޔަށްހުރި ހެޔޮކަމެކެވެ. (އެބަހީ ޠާހިރުކަމެކެވެ.) އަދި ﷲ ސުބުޙާނަހޫ ވަތަޢާލާގެ ރުހިވޮޑިގަތުން އެކަމުގައިވާ ކަމެކެވެ.”\n– މިސްކިތައް ދިޔުމުގެ ކުރީގައި މިސްކިތްތަށް ދިޔުމުގެ ކުރީން ނުވަތަ ނަމާދުކުރުމުގައި ޒީނަތްތެރި ވުމަށް ﷲ ސުބުޙާނަހޫ ވަތަޢާލާވަނީ އަލް އަޢްރާފު ސޫރަތުގެ 31 ވަނަ އާޔަތުގައި އަންގަވާފައެވެ. އެ ޒީނަތްތެރި ކަމުގެ ތެރޭގައި ސިވާކު ބޭނުންކުރުން ނުވަތަ ދަތް އުނގުޅުންވެސް ހިމެނެއެވެ.\n– ޤުރްއާން ކިޔެވުމާއި ޛިކުރު ކުރުމުގެ ކުރީން އެހެނީ ޛިކުރުގެ މަޖްލިސްތަކަށް މަލާއިކަތުން ޙާޟިރުވެވަޑައިގަންނަވައެވެ. މަލާއިކަތުންނަށް ނުބައި ވަހުގެ ސަބަބުން އުނދަގޫވެލައްވައެވެ.\nސިވާކު ބޭނުންކުރުމުގެ އަދަބު ތަކުގެ ތެރޭގައި\n– ޢާއްމު ތަންތާނގައި ސިވާކު ބޭނުން ކުރުމުގައި، މީހުން ފަކުރު ނުގަންނާނޭހެން ބޭނުން ކުރުމާއި\n– ބޭއްވުމުގެ ކުރިން ނުވަތަ ރައްކާކުރުމުގެ ކުރީން ސިވާކު ދޮވެލުން ނުވަތަ ތާހިރުކޮށްލުން\n– ތާހިރު ތަނެއްގައި ސިވާކު ރައްކާ ކުރުން\nޙަކީމީ ގޮތުންނާއި ޠަބީޢީ ގޮތުން ބަލާއިރު ސިވާކަކީ\n– ސިވާކުގެ ޢަރަޤަކީ ޖަރާސީމު މަރައިލާއި އަނގައިގެ ހުތްވަސް ކަނޑުވައިދޭ އެއްޗެއް\n– ސިވާކު ދަނޑީގައި ހުންނަ ނަރުވާތަކަކީ ދަތް އުނގުޅާ ބުރުހެއްފަދަ އެއްޗެއް، ވީމާ ސިވާކު ދަނޑިކޮޅަކީ ދަތްއުނގުޅާ ބުރުހަކާއި ބޭހުގެ ބަދަލުގައި ބޭނުން ކުރެވިދާނޭ ރަނގަޅު އެއްޗެއް\n– ސިވާކުގައި އެކުލެވޭ މަޢުދަނުގެ ބާވަތްތަކަކީ ޖަރާސީމު މަރައިލަދީ ދަތްފަނިކެއުމުން ރައްކާތެރިކޮށް ދިނުމުގައި އެހީތެރިވެދޭ އެއްޗެއް. މިޒަމާނީ ދަތް އުނގުޅާބޭހުގައި އެކުލެވިގެންވާ ބާރުގަދަ ކެމިކަލްތަކަށްވުރެ، ޠަބީޢީ މާއްދާތަކެއް އެކުލެވިގެންވާ ސިވާކުގެ ފައިދާ މާބޮޑުކަން އެތަކެއް ސައިންޓިފިކް ރިސާޗްތަކަކުން ދައްކައެވެ.\n– ސިވާކަކީ ބައިވަރުން ޑޮކްޓަރުންނާއި އަދި ދުނިޔޭގެ ޞިއްޙީ ޖަމްޢިއްޔާއެއް ކަމުގައިވާ ޑަބްލިއުއެޗްއޯގެ އިތުބާރު ދީފައިވާ، ބޭނުން ކުރުމަށް ހިތްވަރުދޭ އެއްޗެއް.


ތިމާވެއްޓާއި މަސައްކަތުގެ މާޙައުލުގެ ޞިއްޙަތު | ސުވާލާއިޖަވާބު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ސުވާލާއިޖަވާބު ތިމާވެއްޓާއި މަސައްކަތުގެ މާޙައުލުގެ ޞިއްޙަތު\n02 އޯގަސްޓު 2005\nސާފުތާހިރު ވެއްޓެއް ލިބިފައިވުމަކީ މުޖުތަމައެއް ކުރިއަރައި ދިއުމުގައި ވަރަށް މުހިއްމު ކަމެކެވެ. ދުޅަހެޔޮ ޞިއްހަތެއްގައި އިންސާނާ ހެދިބޮޑުވުމަށާއި، ތަފާތު ބަލިތައް ފެތުރުން ހުއްޓުވުމަށް ސާފުތާހިރު ވެއްޓަކީ އެންމެ މުހިއްމު އެއް މަޞްދަރެވެ. އެހެންކަމުން ތިމާއާއި ތިމާގެ އާއިލާ، އަދި އެކުވެރިންނާއި މުޖުތަމައުގެ އެންމެހައި ފަރުދުންގެ ލާބައާއި މަންފާއަށްޓަކައި ދިރިއުޅޭ ވެއްޓަކީ ސާފު ތާހިރު އުޅެން އެކަށޭނަ ތަނަކަށް ހަދަން މަސައްކަތް ކުރުމަކީ މުޖުތަމައުގެ ކޮންމެ ފަރުދެއްގެ ބޮލުގައި ވެސް އެޅިފައިވާ މަސްއޫލިއްޔަތެކެވެ.\nގެދޮރު އަދި ގެދޮރު ބިނާކުރުން\nކޮންމެ އާއިލާ އަކަށް އުފާވެރިކަމާއި އެކު ދިރިއުޅުމަށް ވަކި ގެއެއް ބޭނުން ވެއެވެ. އަދި ދިރިއުޅުމަށް ބޭނުންވާނެ ކަންތައްތައް އެގެއަކުން ފުރިހަމައަށް ލިބެން ހުންނަށް ޖެހެއެވެ. މިގޮތުން އަންނަނިވި ކަންތައްތައް ކޮންމެ ގެއެއްގައި ވެސް ފުރިހަމަވެފައި ހުރުމަކީ ބޭނުންތެރި ކަމެކެވެ.\n- ގެ ހެދިފައި ހުންނަންވާނީ ދުމާއި ހިރަފުސް އަދި މިނޫނަސް ތަފާތު ޞިއްޙަތަށް ގެއްލުންދެނިވި މާއްދާތައް ބޭރުކުރާ ފެކްޓްރީ ތަކާއި، އަދި ގުދަން، ކާޕެންޓްރީ ފަދަ ތަންތަނާއި ދުރުގައެވެ.\n- ގެ ހަދަންވާނީ ރަގަޅަށް ކޮންކްރީޓުން ބިންގާ އެޅުމަށްފަހު ތަބުތަކާއި މަތީ ބެރިތައް ކޮންކްރީޓުން އަޅައި، ފާރުގެ ދެފަރާތުގައި ސިމެންތި ޖެހުމަށްފަހު ކުލަ ލައިގެންނެވެ. ވައި އަދި އަލިކަން ގޭތެރެއަށް ފޯރު ކޮށްދިނުމަށްޓަކައި ބޮޑު އަދި ކުޑަ ދޮރުތަކާއި، ބެލްކަނި ފަދަ ތަންތައް ހުންނަން ވާނެއެވެ.\n- ވަކިގެއެއް ހުރުމަކީ ކޮންމެ އާއިލާއަކަށްމެ ފުރިހަމަ މިނިވަންކަން ހޯދައިދޭ ކަމެކެވެ. އާއިލާގެ އެކިއެކި ކަންކަމުގައި މައިންބަފައިންނާއި ދަރިންއެކުގައި ތިބެ، މަޝްވަރާކޮށްލަން އެންމެ އެކަށޭނަ މާހައުލަކީ ގެއެވެ.\n- ކޮންމެ ގެއެއްގައި ފެނާއި، ކަރަންޓް އަދި ނަރުދަމާގެ ޚިދުމަތް ބަރާބަރަށް ހުންނަން ވާނެ އެވެ. މީގެ އިތުރުން ގޭގައި އުފެދޭ ކުނިބުނި ކޮންމެ ދުވަހަކު ނައްތާލެވޭނެ ގޮތެއް ރޭވިފައި ހުރުމަކީ ވެސް މުހިއްމު ކަމެކެވެ.\nވައި ބަދަލުވުން ނުވަތަ ދައުރުވުން\nތިމާ ދިރިއުޅޭ މާހައުލަށް ސާފުވައި ލިބިދިނުމަށްޓަކައި ދިރިއުޅޭ ގޯތިތެރޭގައި ނުވަތަ އިމާރާތުގެ ވަށައިގެން ގަސްހައްދާފައި ހުންނަ ސަރަހައްދެއް ބޭއްވިދާނެއެވެ. އަލަށް ރަށްތައް އާބާދު ކުރާއިރު މަސްހުނި ވެފައި ހުންނަ އިމާރާތްތަކެއް ހެދުމުގެ ބަދަލުގައި ދުރުދުރުގައި އެއްއިމާރާތާއި އަނެއް އިމާރާތުގެ ދޭތެރޭގައި ގަސްހެއްދުމަށް ނުވަތަ ދުއްވާތަކެތި ޕާރކްކުރުމަށް ތަނެއް ބޭއްވުމުގެ ބޭނުމަކީ މިއީ އެވެ.\nތިމާ ދިރިއުޅޭ ގޭގައި ކުދި އަދި ބޮޑެތި ދޮރުތައް ހުރުމަކީ ގޭތެރޭގެ ވައިބަދަލުވުން އިތުރުވެ، އުދާސްކަން ކެނޑިދިއުމަށް އެހީތެރިވެދޭނެ ކަމެކެވެ. މީގެ އިތުރުން ފަންކާ، އެކްޒޯސް އަދި އެއަރކޮންޑިޝަން އަކީ ގޭތެރޭގެ ވައިބަދަލު ކުރުމުގައި އެހީތެރިވެދޭނެ ވަޞީލަތްތަކެވެ.\nވައި އަދި ވައި ނުސާފުވުން\nވައި އެކުލެވިގެންވަނީ އޮކްސިޖަން، ނައިޓްރޯޖެން، ކާބަންޑައި އޮކްސައިޑް އަދި ބައެއް އެހެނިހެން ގޭސްތަކުގެ މައްޗަށެވެ. ހަށިގަނޑަށް ބޭނުންވާ އޮކްސިޖަން ލިއްބައިދެނީ ނޭވާލާހިނދު ހަށިގަނޑަށް ވަންނަ ވައި ގެ ޒަރީއާއިންނެވެ. ހަށިގަނޑުގެ ފިނިހޫނުމިން ވަކިވަރަކަށް ބެހެއްޓުމުގައި އެހީތެރިވެ ދިނުމުގެ އިތުރުން އިންސާނާއަށް ހިތްހަމަޖެހުމާއި އަރާމް ވައިގެ ސަބަބުން ލިއްބައި ދެއެވެ.\nވައި ނުސާފުވުން ކުރިމަތި ވަނީ އިންސާނުންނާއި، ގަސްގަހާގެހި، ދިރޭތަކެތި، މުދަލާއި ގެދޮރަށް ގެއްލުން ލިބޭ މިންވަރަށް ޖައްވުގެ ތެރޭގައި ވިހަ ނުރައްކާތެރި މާއްދާތައް އެކުލެވޭނަމަ އެވެ. އެތެރޭގެ ވައި ނުސާފުވުން ކުރިމަތިވަނީ ތިމާ ދިރިއުޅޭ ގެއާއި، މަސައްކަތް ކުރާތަން ފަދަ ތަންތަން މާބޮޑަށް ބެދި ނުވަތަ އެތަންތަން އަބަދު ލެއްޕި ވައިބަދަލު ނުވާނޭ ގޮތަކަށް ހުރިނަމަ އެވެ. މިސާލަކަށް ކާޕެންޓްރީ ފަދަ ތަންތަނުގައި އުޅޭމީހުންގެ ހަށިގަނޑަށް ކުދިކުދި ކުނޑިކޮޅުތައް ވާސިލްވުން ، ނުވަތަ ސިމެންތި ގުދަންތަކުގައި އުޅޭމީހުންގެ ހަށިގަނޑަށް ކުދިކުދި ސިމެންތި ހިރަފުސްކޮޅުތައް ވާސިލްވުން ފަދަ ކަންތައް ކުރިމަތިވުމުގެ ފުރުސަތު އެތަންތަން ލެއްޕިފައި ހުންނަނަމަ އިތުރުވެގެން ދެއެވެ. ބޭރު ތެރޭގެ ވައި ނުސާފުވުމޭ ބުނެވެނީ ޖައްވުގެ ވައި ނުސާފުވުމަށް ނިސްބަތް ކޮށެވެ. މިކަން ކުރިމަތި ވަނީ ކާޕެންޓްރީ ތަކުން ބޭރުވާ ކުދި ކުޑިކޮޅުތަކާއި، ތަފާތު ފެކްޓްރީތައް ހުންނަ ނަމަ އެތަންތަނުން ބޭރުކުރާ ދުމާއި، އަދި އަލިފާނުގެ ހާދިސާއެއް ހިނގުން ނުވަތަ ތަނެއް އެންދުމުގެ ސަބަބުން ބޭރުވެގެންދާ ދުމާއި، ހޮޓާފަދަ ތަންތަނުގެ ބަދިގެތަކުން ބޭރުވާ ދުމާއި، ދުއްވާ ތަކެތިން ބޭރުވާ ދުމާއި، އަދި ހިރަފުހާއި މިނޫންވެސް ބައެއް ކަންތައްތަކުގެ ސަބަބުންނެވެ.\nވައި ނުސާފުވުމުން ލިބިދާނެ ގެއްލުންތަކުގެ ތެރޭގައި ގޯތި ގެދޮރާއި މުދަލަށް ގެއްލުންވުން، ހިރަފުހުގެ ސަބަބުން ތަކެތި ހަޑިވެ، ތަކެތީގެ އަސްލު ގެއްލިގެން ދިއުން، އުޑުމަތި ނުސާފުވުން، ނުވަތަ އަދިރިވުން، ފެނުމަށް ހުރަސްއެޅުން، އެކިއެކި ޚިދުމަތްތަކަށް ހުރަސްއެޅޭގޮތްވުން، މީހުންނަށް ހިތްހަމަނުޖެހުން ކުރިމަތިކުރުވުން، ދަނޑުވެރިކަމަށް ގެއްލުން ލިއްބުން ފަދަ ކަންތައް ހިމެނެއެވެ. މީގެ އިތުރުން ވައި ނުސާފުވުމަކީ އިންސާނާގެ ޞިއްޙަތަށް ވެސް ވަރަށް ގެއްލުން ހުރި ނުރައްކާތެރި ކަމެކެވެ.\nވައި ނުސާފުވުމުގެ ސަބަބުން ޞިއްހަތަށް ލިބިދޭ ގެއްލުންތަކަށް ބަލާއިރު (ޚާއްޞަކޮށް މަސައްކަތުގެ މައިދާނުގައި) ތަފާތު ބަލިތައް ކުރިމަތި ކުރުވުން ހިމެނެއެވެ. ވައި ނުސާފުވުމަކީ ނޭވާހިއްލުން ފަދަ ނޭވާލުމުގެ ނިޒާމަށް ޖެހޭ ބަލިތައް އިތުރަށް ގޯސްކުރުވާ ކަމެކެވެ. ބައެއް ފަހަރު ވައިގެ ތެރޭގައި އެކުލެވޭ ނުރައްކާތެރި ވިހަ މާއްދާތަކުގެ ސަބަބުން ފުއްޕާމޭގެ ކެންސަރު ކުރިމަތި ކުރުވާގޮތް ވެއެވެ. ވަކިން ހުންނަ ތަނެއްގައި ކާބަން މޮނޮކްސައިޑްގެ މިންވަރު މާމަތިވެއްޖެނަމަ ހިތުބަލީގެ މީހުންނަށް ކުރިމަތިވާ މޭގައި ރިހުމުގެ ވައްތަރެއްކަމުގައިވާ ''އެންޖައިނާ'' އިތުރަށް ގޯސްވެގެން ދިއުމަށް މަގުފަހި ވެގެންދެއެވެ.\nފެނަކީ ދިރޭ ކޮންމެ އެއްޗަކަށް ވެސް ބޭނުންވާ އެންމެ މުހިއްމު މަޞްދަރެވެ. ފެން ލިބޭނެ ވަސީލަތްތަކަކީ ވަޅުތަކުން ނަގާފެން، ވާރޭފެން، މޫދު ލޮނު ބޯންކަމުދާ ފެނަށް ބަދަލު ކުރުން މިއެވެ. ފެން ބޭނުން ކުރުމުގައި ޞިއްޙީ އާދަތައް ގެންގުޅުމަކީ ބޭނުންތެރިކަމެކެވެ. މިސާލަކަށް ރަގަޅަށް ކައްކައިގެން ފެންބޭނުންކުރުމާއި، އިސްކުރުން ފެން ނަގާއިރު ފިލްޓަރެއް ބޭނުންކުރުން ފަދަ ކަންތައްތައް ހިމެނެއެވެ.\nފެނުގެ ޒަރީއާއިން ތަފާތު ބަލިތައް ފެތުރެއެވެ. އޭގެ ތެރޭގައި ބޭރަށް ހިންގުމުގެ ތަފާތު ވައްތަރުތަކާއި، ކޮލެރާ، ޓައިފޮއިޑް ހުން، ހެޕަޓައިޓިސްގެ ބައެއް ވައްތަރުތަކާއި، އަދި ބައެއް ވައްތަރު ވައިރަސް، ބެކްޓީރިއާ ޕަރަސައިޓް ފަދަ އޯގަނިޒަމްތަކުގެ ސަބަބުން ޖެހޭ ބަލިތައް ހިމެނެއެވެ.\nބޮޑެތި ވަޅު ހުންނަ ގެއެއް ނަމަ ދޭތެރެ ދޭތެރެއިން ފެންގަނޑަށް ކްލޮރިން އަޅަންވާނެ އެވެ. އެއީ މަދިރި ފަނި އަށަގަނަ ނުދިނުމަށްޓަކައެވެ. މީގެ އިތުރުން ފެންހިންދާ ވަޅުގަނޑު ނުވަތަ ޖަންކްޝަން ފަދަ ތަންތަން ހާމައަށް ހުންނަ ނަމަ އެތަންތަން ވެސް ދޭތެރެ ދޭތެރެއިން ސާފުކޮށް އަދި ފެން އުފެދިފައި ހުންނަނަމަ އެތަންތަނަށް ކްލޮރިން އެޅުމަކީ ރަގަޅު ކަމެކެވެ. ވާރޭ ފެން ރައްކާކުރުމަށް ބޮޑެތި ހަން ހުންނަމަ އޭގެ ހަރުކުރެވިފައިވާ އިސްކުރުގައި ފިލްޓަރ ކުރުމަށްޓަކައި ކޮންމެ ވެސް އެއްޗެއް ހަރުކުރުމަކީ މުހިއްމު ކަމެކެވެ.\nކުނިބުނި އަދި ނަޖިސް ނައްތާލުން\nނަޖިސް ( ބޮޑުކަމުދާތަކެތި / ކުޑަކަމުދާ ތަކެތި ) ތަކެތީގެ ސަބަބުން މީހުންނަށް ހިތްހަމަނުޖެހުން ލިބުމުގެ އިތުރުން ތަފާތު ބަލިތައް ފެތުރެއެވެ. އެއީ އެފަދަ ތަކެތި ހާމައަށް ހުރުމުން ތަފާތު ވައްތަރު އުދުހޭ ތަކެތީގެ އެހީގައި ޞަލާމަތުން ހުންނަ މީހާގެ ގަޔަށް ބަލި ފޯރުމުގެ މަގު ފަހިވެގެން ދެއެވެ. ސަބަބަކީ ބޮޑުކަމުދާތަކެތީގައި ތަފާތު ވައްތަރުގެ ބެކްޓީރިއާ، ވައިރަސް، އަދި ޕަރަސައިޓް މިނޫނަސް ތަފާތު އޯގަނިޒަމްތައް އެކުލެވޭތީ އެވެ.\nނަޖިސް ނައްތާލުމަށް ބޭނުންކުރެވޭ އެންމެ އާންމު ގޮތަކީ މީހުންގެ ގިނަރަށްރަށުގައި ނަރުދަމާގެ ޚިދުމަތް ގާއިމްކުރުމެވެ. ނަރުދަމާގެ ޚިދުމަތް ނެތްތަނަމަ ފާޚާނާގެ ހޮޅި އެކަމަށް ޚާއްޞަ ޖަންކްޝަނަކާއި ގުޅިދާނެ އެވެ. މިޖަންކްޝަން ފުރޭހާ ދުވަސްކޮށްފައި ސާފުކުރަން ވާނެއެވެ. ވަރަށް ގިނަ ރަށްރަށުގެ އަތިރި މަތީ ހޭޅިފަށާއި، ރާޅު ޖަހާ ހިސާބަށް ބޮޑުކަމުދިއުމުގެ އާދަ އަދިވެސް އޮވެއެވެ. މިފަދަ ކަންކަން ހުއްޓުވައި، އެފަދަ ކަންތަންތަކާއި މެދު އާންމުން ހޭލުންތެރި ވުމަކީ ދުޅަހެޔޮ ޞިއްޙަތެއްގައި ތިބުމަށް އެޅޭ ހަރުދަނާ ފިޔަވަޅަކަށް ވާނެ އެވެ. ނަރުދަމާ ޚިދުމަތް ގާއިމްކޮށްފައި އޮންނަ ނަމަ ކަނޑަށް ގުޅާފައި އޮންނަ ނަޖިސްހޮޅި އޮންނަން ވާނީ ވީއެންމެ ފުންމިނެއްގެ އަޑީގައެވެ. ހޮޅި އޮންނަ ދިމާލުން މަސްފަދަ ތަކެތި ބާނައި ހެދުމަކީ ރަގަޅު ކަމެއް ނޫނެވެ.\nގެދޮރާއި އިމާރާތްތަކާއި ، އޮފީސް، ހޮސްޕިޓަލް ފަދަ ތަންތާގައި އުފެދޭ ކުނިބުނި ނައްތާލުމަކީ ވަރަށް ބޭނުންތެރި ކަމެކެވެ. ކުނިބުނީގެ ސަބަބުން ކުރިމަތި ވެދާނެ ގެއްލުންތަކަށް ބަލާއިރު ބަލިތައް ފެތުރުން، ބައެއް ބާވަތްތައް ކުނިވެ ރާމާވުމުން ނުބައިވަސް ދުވުމުގެ ސަބަބުން އިންސާނާއަށް ނުތަނަވަސްކަން މެދުވެރިކުރުވުން، މީދަލާއި މިނޫންވެސް ބައެއް ކަހަލަ ބަލިފަތުރުވާ ދިރޭތަކެތި ގަޔާވާ ވެއްޓަކަށް ކުނިބުނި ޖަމާވެފައި އޮންނަ ތަންތަން ވުމުން ބަލިތައް ފެތުރިގެން ދިއުމަށް ފަސޭހަވުން، އަދި މިނޫނަސް ތަފާތު ގެއްލުން ތައް ހިމެނެއެވެ.\nގޭގައި އުފެދޭ ކުނި ކޮންމެ ދުވަހަކު ވެސް ނައްތާލަން ވާނެ އެވެ. ކުނި އުކާލަން ވާނީ ކުނިކޮށްޓަށެވެ. ނުވަތަ އެކަމަށް ޚާއްޞަކޮށްގެން ވަކި ހިސާބުތަކެއްގައި ބެހެއްޓިފައި ހުންނަ ޑަސްބިން ތަކަށެވެ. އެހެނީ މަގުމައްޗަށް ތިމާ އުކާލަން ގެންދާ ކުނިކޮތަޅު އެއްލާލުމަކީ އެކަމުގެ ސަބަބުން އެތައް ބަޔަކަށް ހިތްހަމަނުޖެހުމާއި ނުތަނަވަސް ކަން ގެނެސްދޭނެ ކަމެކެވެ.\nމަގުމަތީގެ ސާފު ތާހިރު ކަމަކީ ވެސް ވަރަށް މުހިއްމު ކަމެކެވެ. މަގުމަތީގައި އުޅޭ އިރު ދުފާފައި ދުވާރު މައްޗަށް ކުޅުޖެހުން، ކަރުދާހާއި މިނޫނަސް އެހެން ކުނިބުނި މަގުމައްޗަށް އެޅުމުގެ އާދައިން ދުރުހެލިވާން ޖެހޭނެ އެވެ. އެއީ މަގުމަތީގެ ސާފު ތާހިރުކަމަކީ އެންމެން ގުޅިގެން ނޫނީ ދަމަހައްޓަން އުދަގޫ ކަމަކަށްވާތީ އެވެ.\nކުނިބުނި ނައްތާލެވޭ ގޮތްތަކަށް ބަލާއިރު ކުނިބުނި އެއްތާކަށް ޖަމާކޮށް އެންދުން، ބޮޑެތި ވަޅުގަނޑު ފަދަ ތަންތަން ހެދުމަށްފަހު އެތަންތަނަށް ފުރެންދެން ކުނި އެޅުމަށް ފަހު ފަސްއަޅައި ބެއްދުން ފަދަ ގޮތްތައް ހިމެނެއެވެ. ފަހުން މިބުނި ގޮތަށް ހަދާއިރު އެތަންބައްދާލުމަށް ފަހު ބަގީޗާއެއް ނުވަތަ ކުޅިވަރު ކުޅޭ ތަނަކަށް އެތަން ބަދަލުކުރެވިދާނެ އެވެ. ރާއްޖެ ތެރޭގެ ވަރަށް ގިނަ ރަށްރަށުގައި ކުނިތައް ރަށުގެ ވަކި ހިސާބެއްގެ މޫދުގައި ތޮށިގަނޑެއް ލުމަށް ކުނިތައް ހިފެހެއްޓޭގޮތަށް ހަދައި އެތަނަކަށް ކުނި އަޅަން ބޭނުންކުރެއެވެ. މިއީ ބިންހިއްކުމަށް ކުނި ބޭނުންކުރެވޭ ގޮތެކެވެ.\nކާތަކެތި އަދި ކާތަކެތީގެ ސާފުތާހިރުކަމާއި ރައްކާތެރިކަން\nކާތަކެތީގެ ރައްކާތެރިކަމަކީ ވެސް ސަމާލުކަން ދޭންޖެހޭ ވަރަށް މުހިއްމު ކަމެކެވެ. ބަދިގެ އަދި ކާގެ ނުވަތަ ހޮޓާ، ރެސްޓޯރަންޓް ފަދަ ތަންތަނުގައި ވިޔަސް ކާތަކެތި ބަހައްޓަން ވަނީ އެކި ފާޑުފާޑުގެ ދިރޭ ސޫފާސީފިތަކަށް ވާސިލް ނުވެވޭނެ ހެން ރައްކާތެރިކޮށް ފައެވެ. ހާމައަށް ފެންނަގޮތަށް ކާތަކެތި ބެހެއްޓުމަށްފަހު އެބޭނުންކުރުމަކީ ޞިއްޙީގޮތެއް ނޫނެވެ.\nކާތަކެތީގެ ޒަރީއާއިން ފެތުރޭ ބަލިތަކަށް ބަލާއިރު ޓީބީ، ޓައިފޮއިޑް، ކަރުފޮޅު، ޕޯލިއޯ، އަދި ތަފާތު ބާވަތްތަކުގެ ބޭރަށްހިންގުމާއި، ހެޕަޓައިޓިސްގެ ބައެއް ވައްތަރުތައް، އަދި މިނޫނަސް ތަފާތު ޕަރަސައިޓްތަކުގެ ސަބަބުން ޖެހޭ ބަލިތައް ހިމެނެއެވެ.\nކާނާއާއި ކާނާގެ ބާވަތްތައް ތަފާތު ގޮތްތައް ބޭނުންކޮށްގެން ރައްކާކޮށް ގިނަދުވަހު ބެހެއްޓިދާނެ އެވެ. މިގޮތުން ފިނިކަން މަތީ ދެމެހެއްޓުން، ގަނޑުކުރުން، ހިއްކުން، ދުންއެޅުން، ލޮނުއެޅުން، ދަޅުގައި ބަންދުކުރުން، އަދި ތަފާތު ކެމިކަލްތައް އެއްކުރުން ފަދަ ކަންތައް ކޮށްގެން ކާނާ ގިނަދުވަހު ރައްކާކޮށްފައި ބެހެއްޓިދާނެއެވެ.\nބިސްފަދަ ތަކެތި ބޭނުންކުރުމުގެ ކުރިން އެއީ ރަގަޅު ނުވަތަ ގޯސްވެފައިވާ ބިހެއްތޯ ބަލާލަން ވާނެއެވެ. މިގޮތުން %10 ލޮނު އެކުލެވޭ ދިޔާއެއްޗަށް ބިސްލާށެވެ. ބިސްގޯސްވެފައިވާނަމަ އޮންނާނީ ފެންމަތީގައެވެ. އަޑިއަށްދަނީ ރަގަޅަށް ހުރި ބިހެވެ.\nމަސައްކަތުގެ މައިދާނުގައި ކުރިމަތިވެދާނެ ބައެއް ނުރައްކާތައް\nހަށިގަނޑުގެ ހޫނުމިންމައްޗަށް ދިއުން\nވެލްޑިންގް ކުރުން، ބޭކަރީތަކުގެ ބަދިގޭ ބައިގައި މަސައްކަތްކުރުން ބައެއް ކަހަލަ އެހެން މަސައްކަތްތަކުގެ ތެރޭގައި އުޅޭ އިރު މާބޮޑަށް ހަށިގަނޑު ހޫނުމިން މައްޗަށްދާ ގޮތް ވެއެވެ. މިގޮތުން ހޫނުވުމުގެ ސަބަބުން މާބޮޑަށްވަރުބަލިވެ، ވަރުދެރަވުން، ސްޓްރޯކް ޖެހުން، ގައިގައި ރިއްސުން، ފަދަ ކަންތައްތައް ކުރިމަތި ކުރުވައެވެ. ޖައްވުމުގެ ހޫނުމިން މައްޗަށް ދިއުމުން ބައެއް ފަހަރު ހަންގަނޑު ހިރުވައި، ކެހުން ކުރިމަތިކޮށް ރަތްވާގޮތް ވެއެވެ. ވެލްޑިންގް ފަދަ ކަންތައް ކުރާ އިރު އުފެދޭ ހޫނާއި ވިދުވަރަށް މާދިގުމުއްދަތަކަށް ހުށަހެޅޭގޮތް ވެއްޖެ ނަމަ ލޯފުސްވުން ކުރިމަތި ކުރުވައެވެ.\nޖައްވު މާބޮޑަށް ހޫނު ނަމަ ބޭރަށް ނުކުންނަ އިރު މަޑުކުލަތަކުގެ އަންނަ އުނު ބޭނުންކުރެވިދާނެ އެވެ. އެއީ އެކަމުގެ ސަބަބުން ހޫނުވާ މިންވަރު ކުޑަކޮށްދޭތީ އެވެ. އަތްވަށް ނިކުތުމުން ލޮލުގައި ރިއްސާނަމަ އަވިއައިނެއް ބޮލުގައި ރިއްސާނަމަ ތޮއްޕެއް ފަދަ އެއްޗެއް ބޭނުންކުރެވި ދާނެއެވެ. މާގިނައިރު އަވީގައި މަސައްކަތް ކުރަން ޖެހޭ މީހެއް ނަމަ ގައިގައި އަވިން ހިމާޔަތްކުރުމުގައި އެހީތެރިވެދޭ ކްރީމްއެއް އުގުޅިދާނެއެވެ. އެއީ މާގިނައިރު އަވީގައި އުޅެން ޖެހުމަކީ ހަންގަޑުގެ އެދުމުގެ އިތުރުން ހަމުގެ ކެންސަރު ޖެހުމަށް ވެސް މަގުފަހިކޮށްދޭ ކަމަކަށް ވާތީ އެވެ.\nގަދަ ފިންޏަށް ހުށަހެޅުމުން ބައެއްފަހަރު ހަންގަޑުގައި ވަގުތީ އިންފްލެމޭޝަނެއް އުފެދެން ދިމާވެއެވެ. އަދި ބައެއް ފަހަރު މާގަދަ ފިންޏަށް ހުށަހެޅުމުން އަތާފައިގެ އިގިލިތައް ގަނޑުވެ އެހިސާބުގެ ޓިޝޫތައް މަރުވާގޮތް ދިމާވެއެވެ. މީގެ އިތުރުން ފިނިމާހައުލެއްގައި އުޅުމަކީ ނޭވާލާ ނިޒާމްގެ ބަލިތައް ޖެހުމަށް މަގުފަހިކުރުވާ ކަމެކެވެ.\nއަޑުގަދަ މާހައުލެއްގައި އާންމުކޮށް އުޅެން ޖެހުމަކީ ބައެއް ޞިއްޙީގޮތުން ގެއްލުންތަކާއި ކުރިމަތި ވެދާނެ ކަމެކެވެ. މާބާރުގަދަ އަޑަށް ހުށަހެޅުމަކީ އަޑުއިވުމަށް ހުރަސް އެޅުން ކުރިމަތިކޮށް ބައެއް ހާލަތްތަކުގައި ބީރުވުން ފަދަ ކަންތައް މެދުވެރިކުރުވާ ކަމެކެވެ.\nލޭގެ ޕްރެޝަރ މަތިވުން، ހިތުގެ ތެޅުން އަވަސްވުން، ދާހިއްލުން އިތުރުވުން، ނޭވާލުމަށް ބަދަލުއައުން، ފަދަ ކަންތައްތައް މެދުވެރި ކުރުވައެވެ. ސަމާލުނުވެ ހުރެއްޖެނަމަ ބައެއް ފަހަރު އެކްސިޑެންޓް ފަދަ ހާދިސާތައް ވެސް ހިގުމަކީ ދުރުކަމެއް ނޫނެވެ.\nކާޕެންޓްރީ ތަކާއި، ވޯރކްޝޮޕް، އިންޖީނުގެ ފަދަ ތަންތަނަކީ އާންމުކޮށް އަޑުގަދަ ތަންތަނެވެ. އެހެންކަމުން މިފަދަ ތަންތަނުގައި މަސައްކަތް ކުރާ އިރު ކަންފަތަށް ޕްލަގެއް ނުވަތަ އެނޫނަސް އަޑުގަދަވުން ފަދަ ކަންތަކުން ހިމާޔަތް ވުމުގެ އެހީތެރިވެދޭނޭ އާލަތެއް ބޭނުންކުރެވިދާނެ އެވެ.\nކޮޓަން ޑަސްޓް އަށް ހުށަހެޅުމުން ދިމާވާ ބައެއް މައްސަލަތައް\n1- މިލް ފީވަރ: މިއީ އަލަށް ކަފައިގެ މަސައްކަތަށް ނިކުންނަ މީހާއަށް ދިމާވާ އެލާޖީރގެ ހާލަތެކެވެ. ކުޑަދުވަސްކޮޅަކަށް ދެމިހުންނަ މިހާލަތު ކުރިމަތިވުމުން ހުންއައުން، ބޮލުގައި ރިހުން، ހީކެރުވުން، އަދި ވަރުބަލިކަން ހަށިގަނޑަށް ގެނެސްދެއެވެ.\n2- ފިނދާމީހުންގެ ކެއްސުން: މިއީ އަލަށް ނިކުންނަ މީހުންނާއި މަސައްކަތުގައި ދުވަސްވީ މީހުންނަށް ވެސް ކުރިމަތިވެދާނެ ހާލަތެކެވެ. މިކަން ކުރިމަތިވަނީ ފަންގަސް އާއި ތަޣައްޔަރުވެފައިވާ ކޮޓަން ޑަސްޓް ނޭވާލުމުގެ ނިޒާމަށް ވާސިލްވުމުންނެވެ. މޭފިތެން އުޅޭހެން ހީވުން، ކުއްލިކުއްލިއަކަށް ކެއްސުން އެރުން، ނޭވާކުރުވުން، ބޮލުގައި ރިހުން، ގައިގައި ރިހުން، ކާހިތްނުވުން، ބަރުދަން ލުއިވުން، އަދި ހަވީރުގަޑީގައި ހުންއައުން ފަދަ ކަންތައްތައް މިހާލަތުގައި ކުރިމަތި ކުރުވައެވެ. މަސައްކަތާއި ދުވަސްކޮޅަކަށް ދުރުހެލިވުން މިކަން ރަގަޅު ވެދެއެވެ.\n3- ބިސައިނޯސިސް: މިއީ ދިގުމުއްދަތަކަށް ދާއިމީގޮތެއްގައި ކޮޓަން ޑަސްޓް އަށް ހުށަހެޅުމާއި ގުޅިގެން ފުއްޕާމެޔަށް ޖެހޭ ބައްޔެކެވެ. ކަފަ ފިނދާމީހުން، ބާލީސްފަދަ ތަކެތީގެ ކަފަ ބަދަލުކުރުމުގެ މަސައްކަތުގައި ދިގުމުއްދަތަކަށް ހޭދަކުރާމީހުން، ކަފަތައް ވަކިކުރާ މެޝިން އޮޕަރޭޓްކުރާ ނުވަތަ ސާފުކުރާ މީހުންނަށް މިފަދަ ބައްޔެއް ޖެހުމަކީ ގާތްކަމެކެވެ. ބަލިޖެހުމުން ނޭވާހިއްލުން، ނޭވާކުރުވުން، ކެއްސުން ފަދަ އަލާމާތްތައް މެދުވެރި ކުރުވައެވެ. ގަބޫލުކުރެވިފައިވާ ގޮތުގައި މިއީ ކޮޓަން ޑަސްޓް އަށް އެލާރޖިކް ވުމުގެ ސަބަބުން ކުރިމަތިވާ ކަމެކެވެ.\nމީގެ އިތުރުން ވެސް މަސައްކަތުގެ ތަފާތު ދާއިރާތަކުގައި ބޭނުންކުރެވޭ ކެމިކަލްތަކާއި، ރޭޑިއޭޝަން ފަދަ މާއްދާތަކަށް ހުށައެޅުމުން ވިހަވުމާއި މިނޫނަސް އެކިކަހަލަ ޞިއްޙީ މައްސަލަތައް މެދުވެރި ކުރުވައެވެ. އެހެން ކަމުން މިފަދަ ކަންތައްތަކުން ސަލާމަތްވެ ހުރުމަށް ކުރެވިދާނެ ކަންކަމަކީ ކޮބައިތޯ ބަލައި އެކަންކަމަށް އަމަލީ ސިފައެއް ގެނައުމަކީ ދުޅަހެޔޮ ޞިއްޙަތެއްގައި ދެމިހުރުމަށް ކޮންމެހެން ބޭނުން ކަމެކެވެ.


ލ.އަތޮޅު ގަމުގެ މިނިވަންކަމާ އިސްތިގްލާލަށް ދިވެހި ސަލާމަތީ ބާރުތަކުންވަނީ އަރައިގެންފައި – Maldivian Democratic Party\nލ.އަތޮޅު ގަމުގެ މިނިވަންކަމާ އިސްތިގްލާލަށް ދިވެހި ސަލާމަތީ ބާރުތަކުންވަނީ އަރައިގެންފައި\nލ. އަތޮޅު ގަމުގެ ރައްޔިތުންގެ މިނިވަންކަމާއި އިސްތިގްލާލަށް ދިވެހިރާއްޖޭގެ ސަލާމަތީ ބާރުތަކުން އަރައިގަނެ ރައްޔިތުން ހިފާހައްޔަރުކޮށް އަނިޔާކުރަމުން ގެންދާ ކަމުގެ މަޢުލޫމާތު ލިބިއްޖެއެވެ.\nފުލުހުން މިހާތަނަށް ގަމުގެ 10މީހުން ހައްޔަރުކޮށްފައިވާ ކަމަށާއި، ފުލުހުން ހައްޔަރު ކުރަމުންދަނީ ޕީޕީއެމަށް ނިސްބަތްވާ ބައެއްގެ ކޮމާންޑުގެ ދަށުން އެބައިމީހުން ބުނާމީހުންކަމަށް ނަން ހާމަކުރަން ނޭދޭ، ގަމު މީހަކު ކިޔައި ދިނެވެ.\nލ. ގަމަކީ ސަރުކާރުގެ އެއްވެސް މުދަލަކަށް ނުވަތަ އެނޫން ބައެއްގެ މުދަލަކަށް ވިއަސް އަރައިގެންފައިވާ ރައްޔިތަކު ހިމެނޭ ރަށެއް ނޫންކަމަށް ވީހިނދުވެސް ފުލުހުންވަނީ އެރަށުގެ އަމާންކަން ނަގާލައި، ރައްޔިތުން ނުހަނު ބިރުވެރިކަމެއްގެ ތެރެއަށް ގަންބާލާފައިކަމަށް ގަމު ތުނޑިން މައުލޫމާތު ދެއްވި ފަރާތުން ކަށަވަރު ކޮށްދީފައިވެއެވެ.\nމުޅި ލާމުއަތޮޅު މިވަގުތު ސިފަވެގެން ދަނީ ބޮސްނިޔާގެ ހަނގުރާމައިގެ ދުވަސްވަރު ޣައިރު މުސްލިމުން އިސްލާމުންނަށް\nކުރަމުންދިޔަ ގޯނާތަކާ ހިންގަމުންދިޔަ އިންސާނިއްޔަތާ ޚިލާފް ޖަރީމަތަކާއި، އެ އުދުވާންކަމުގައި ވެސް ލ. އަތޮޅުގެ ރައްޔިތު މީހާ ބުނެފައިވެއެވެ.\n“އަޅުގަނޑުމެންނަކީ ސައްތައިން ސައްތަ މުސްލިމުން ކަމަށް ވީހިނދުވެސް ދިވެހިރާއްޖޭގެ ސަލާމަތީބާރުގެ ރަޔަޓް ގިޔަރ ފުލުހުން ރަށުގެ ގޭގެއަށް ވަދެ މައިން ބަފައިންނާއި، ދަރިންގެ ކުރިމަތީގައި ވަރަށް ރަހުމްކުޑަކޮށް މައިން ދަރިންގެ ތެރޭގައި ކިއުން ހުތުރު އެއްޗެހި ކިޔައި، ތަޅާ އަނިޔާކޮށް ބިޑިއަޅުވައިގެން ގެންދާމަންޒަރަކީ ދުވަހަކުވެސް ގަމުގެ ރައްޔިތުންގެ ހިތްތަކުން ފޮހެވިގެންދާނޭ މަންޒަރެއް ނޫން”، ކަން އޭނާ ރޮމުން އަސަރާއެކު ހާމަކުރިއެވެ.\nއަދި ފުލުހުންގެ އަނިޔާ ހައްދުން ބޭރުވެއްޖެކަމަށާއި، ލ.އަތޮޅުގެ އެންމެހާރައްޔިތުން ނަށް ދިވެހިރާއްޖޭގެ ގާނޫނުތަކާ ޚިލާފަށް ފުލުހުން ދެމުންގެންދާ ލާއިންސާނީ އަނިޔާތަކާ ދެކޮޅަށް ނުކުތުމަށް ގައުމުގެ އެންމެހާ ރައްޔިތުން ނިކުތުމަށް ގޮވާލިއެވެ.